SunOnline: Story: #RuheythoKalaa - 49\n2 އަހަރު 8 މަސް ކުރިން - 25 އޯގަސްޓް 2016 3\nމުޅި މީހާއަށް ވެރިވެގެން ދިޔަ ހިމޭންކަމާއެކު މައުވާއަށް ތޫބާގެ ވާހަކަތަކާ މެދު ވިސްނަން ހުރެވުނީ ގަނޑުވެފައެވެ. އޭރު އޭނަގެ ހިތުގައި ހާސްކަމުގެ ވިންދު ޖަހަން ވެސް ފަށައިފިއެވެ. އެއީ ތެދަކަށް ވެދާނެ ހެއްޔެވެ؟ އޭނަގެ ހިތުގައި ޒިވްޔަންއަށް ޓަކާ އިހުސާސްތައް ހޭލާފައި ވެދާނެ ހެއްޔެވެ؟ އޭނަ ޒިވްޔަންއަށް ބަހައްޓާ ޝައުޤުވެރިކަމުގެ ފަހަތުގައި ވާ ސިއްރަކީ އެއީ ހެއްޔެވެ؟ ޒިވްޔަންގެ އުދާސްތައް ފެންނަ ކޮންމެ ފަހަރަކު މޭގައި އޮންނަ ހިތް ފިތޭ ފަދަ އިހުސާސްތައް ކުރެވެނީ އެސަބަބާ ހުރެ ހެއްޔެވެ؟ ޒިވްޔަންގެ މޫނުން އުފާވެރިކަން ފެންނަން އޭނަ ބޭނުންވަނީ އެކަމާ ހުރެ ހެއްޔެވެ؟ އެސޫރަ ދުށުމަށް ލޯ ބޭޤަރާރުވެފައިވާކަމުގެ ހެއްކަކީ އެއީ ހެއްޔެވެ؟\nމިއިން ކޮންމެ ސުވާލަކާއެކު މައުވާގެ ބޮލަށް ބަރުވެގެން ދިޔަ އެވެ. މުޅި ހަށިގަނޑު ފިނިވެފައިވާއިރު އޭނަގެ ކަންފަތުގައި ގުގުމަމުން ދިޔައީ ތޫބާގެ ޖުމްލައެވެ. އެވަގުތު އޭނަގެ ހިތުގެ އަޑު އިވުނު ފަދައެވެ. އެސުވާލުތަކުގެ ޖަވާބު ހޯދަން އޭނަގެ ސިކުނޑި މަސައްކަތްކުރަން ފެށީ ދެނެވެ. އެއާއެކު ފާއިތުވި ދުވަސްތަކުގެ ތެރެއަށް އޭނަގެ ޚިޔާލުގެ އޮޑި ދަތުރުކުރަން ފެށިއެވެ. އެމާސިންގާ ކަނޑުގެތެރޭގައި މަންޒިލް ހޯދުމުގެ ނިޔަތުގައެވެ. ދަތުުރުކުރެވެމުން ދިޔަ ވަރަކަށް މަންޒިލް ސާފު ވާން ފެށިއެވެ. ހިތުގެ ހާސްކަމަށް ނިމުމެއް ގެނުވަމުންނެވެ.\n''އާރ ޔޫ ދެއާރ؟...'' އެތައް މިނެޓަކަށް ދެމިގެން ދިޔަ ހިމޭންކަމުގެ ސުކޫތަށް ފަހު ތޫބާގެ އަޑު އިވުނެވެ. ''އަހަރެން ބުނި ވާހަކައިން ހިތްހަމަ ނުޖެހުނީތަ؟، އެކަމަކު އަހަރެން މި ހާމަކުރީ ތެދޭ... އިވީ އަޅެ އެންމެ ފަހަރަކު ވިޔަސް ޕާސްޓް މަތިން ހަނދާން ނައްތާލާފަ އާފެށުމަކުން ފަށަން ގަސްދުކޮށްބަލަ... ޕްލީސް އިވީ، އަހަރެން މިބުނާ ވާހަކަތައް ޤަބޫލުކޮށްބަލަ...''\n''އަހަރެން ފަހުން ގުޅާނަން...'' މައުވާ އަވަސް އަވަހަށް ފޯނު ކަނޑާލިއެވެ. އަދި މެޔާއި ދިމާއަށް އަތް ގެނެސް ޖައްސާލެވުނެވެ. އޭރު އަވަސްވެފައިވާ އޭނަގެ ހިތުގެ ތެޅުން މައުވާއަށް އިހުސާސްކުރެވުނެވެ. އެއިން ކޮންމެ ތެޅުމަކާއެކު އޭނައަށް ހަޤީޤަތް ހާމަކޮށްދެމުން ދިޔަ އެވެ. އެތައް އިރަކު އެގޮތުގެ މަތީން ހޭދަކުރުމަށްފަހު އޭނަ ބޭރަށް ނިކުމެލީ ސާފު ވައިފޮދެއް ލިބޭނެ ކަމުގެ އުއްމީދުގައެވެ. ބޭރަށް ނިކުމެވުމާއެކު ހަށިފުރާ ނޭވާއެއް ދޫކޮށްލެވުނެވެ. އެވަރުން ވެސް ނަފުސަށް ހަމަޖެހުމެއް ނުލިބުނެވެ. ހަށިގަނޑަށް އައިސްފައިވާ ހައިޖާނުގެ ބޮޑު ކަމުންނެވެ.\n''ކިހިނެއްތަ މިވަނީ؟...'' މައުވާއަށް އޭނަގެ ޒަމީރާ ސުވާލުކުރެވުނެވެ. ''އަހަންނަށް އައިސްފައިމިވާ ބަދަލުތަކާ ގުޅިފައިވަނީ ޒިވްޔަންތަ؟، ޒިވްޔަންގެ ސޫރަ ފެނުމުން އަހަންނަށް ހަމަޖެހުން ލިބެނީ ކީއްވެތަ؟ ޒިވްޔަންގެ މާޔޫސްކަމަކަށް ނިމުމެއް ގެންނަން ބޭނުންވަނީ ކީއްވެތަ؟ އަހަންނަށް ހަޤީޤަތުގައި ވެސް ޒިވްޔަން ދެކެ ލޯބި ވެވުނީތަ؟، އެހެން ވެދާނެތަ؟... ޒިވްޔަން، އަހަންނަށް ކީއްތަ ތިކުރަނީ؟...''\nވިސްނެމުން ދިޔަ ވަރަކަށް މައުވާގެ ބޮލުގެ ނާރުތަކަށް ވާންވާން ފެށިއެވެ. އެއާއެކު އޭނައަށް ނިތްކުރީގައި ބޮޑުވާއިނގިލި ހިންގާލެވުނެވެ. އެއަށްފަހު އަނެއްކާ ވެސް މައުވާ ހަށިފުރާ ނޭވާއެއް ދޫކޮށްލިއެވެ. ހީވީ އޭނައަށް އުނދަގޫކުރަމުން އައި ހުރިޔާ ޚިޔާލުތަކެއް ވެސް އެނޭވާއާއެކު ފަޒާގެ ތެރެއަށް ދޫކޮށްލި ހެންނެވެ. ހަމަޖެހުން ގެއްލިފައިވާ ހިތުގެ މައްޗަށް އަމިއްލަ ބާރު ފޯރުވަން މައުވާ މަސައްކަތް ކުރިއެވެ. އޭރު ވެސް އޭނަގެ ފިކުރާ ގުޅިފައިވަނީ ޒިވްޔަން އެވެ. ސިފަކުރެވެނީ އެ ސޫރައެވެ.\n''ތޫބާ އެބުނީ ވާހަކަތައް ދޮގު ކުރެވޭކަށް ވެސް ނެތް، އެއީ ހަޤީޤަތް... މިހުރިހާ ބަދަލެއް އަހަންނަށް އަންނަން ފެށީ ޒިވްޔަންއާއި ބައްދަލުވި ފަހުން، އަހަންނަށް މިވަނީ ޒިވްޔަން ދެކެ ލޯބި ވެވިފައި!...'' މައުވާއަށް ބުނެވުނެވެ. އެއާއެކު އޭނަގެ ތުންފަތުގައި ފަނޑު ހިނިތުންވުމެއް ކުޅެލީ ކީއްވެގެން ކަމެއް ނޭގެއެވެ. ހަޤީޤަތް ޤަބޫލުކުރެވެމުން ކަމެއް ނޫނީ އެކަމުން ލިބުނު ހިތްހަމަޖެހުމެއްގެ ސަބަބުންކަމެއް ދެނެގަންނަން އުނދަގޫ ވިއެވެ. މައުވާގެ ހިތް އެވަގުތު ކަމަށް އެދި ގޮވާލިއެވެ. އެއާއެކު އޭނަ އަވަސް ފިޔަވަޅުތަކެއްގައި ހިގައިގަތީ ގޭގެ މައިދޮރާއި ދިމާއަށެވެ. ޒިވްޔަން ދެކިލަން އޭނަ ބޭނުން ވީއެވެ.\nޖޯލިފަތީގައި އޮތް ޒިވްޔަންއަށް ގެއަށް ވަދެގެން އައި މައުވާ ފެނުމާއެކު އަވަސް އަވަހަށް އޭނަގެ ނަޒަރު އެހެން ދިމާއަކަށް އަނބުރާލިއެވެ. އާދައިގެ މަތިން މިފަހަރު ވެސް މައުވާ އޭނަ ފަސްދީފައި ދާނެކަމަށް ހީކުރެވުނެވެ. ނަމަވެސް ކަންތައް ވީ ދިމާ އޭގެ އިދިކޮޅަށެވެ. ޒިވްޔަންއަށް ސިހުން ލިބި މެއަށް ފިނިވެގެން ދިޔައީ މައުވާ އޭނައާއި ޖެހިގެން ހުރި ޖޯލީގައި އިށީނުމުންނެވެ. ނުބަލަން އިން ކަމުގައި ވިޔަސް އޭނަގެ ނަޒަރު މައުވާގެ މޫނަށް ހުއްޓިގެން ދިޔަ އެވެ. މައުވާގެ ފަރާތުން ޒިވްޔަންއަށް ތަފާތުކަމެއް ފާހަގަ ކުރެވުނެވެ. ނަމަވެސް އެކަމުގެ ފަހަތުގައިވާ ސަބަބު ހޯދައިގަތުމުގައި އޭނަ ނިކުޅެދުނެވެ. ހައިރާންކަމެއްގެ ތެރޭގައިވި ޒިވްޔަންއަށް މައުވާގެ މޫނުން އޭނަގެ ނަޒަރު ވަކިކޮށެއް ނުލެވުނެވެ.\nމައުވާ ޒިވްޔަންއަށް ހިނިތުންވެލިއެވެ. އޭނައަށް ޒިވްޔަން ފެނުމާއެކު ހިތަށް ލިބުނު ފިނިކަމުން ތޫބާ ބުނި ވާހަކަތަކުގެ ތެދުކަން ޤަބޫލުކުރެވުނެވެ. މިވީހާ ދުވަހު އޭނަ ފިލަން ދުވި އިހުސާސްތަކުގެ ތެރޭގައި އަނެއްކާ ވެސް އޭނަ އެދަނީ ބަނދެވެމުންނެވެ. ނޭގި ހުއްޓާ އޭނައަށް އެވަނީ ޒިވްޔަން ދެކެ ލޯބި ވެވިފައެވެ. މިއަދު ތޫބާ އޭނަގެ ސަމާލުކަމަށް އެކަންތައް ނުގެނައިނަމަ އޭނަގެ ހިތް އަދިވެސް ވާނީ ހައިޖާން ގަނޑެއްގެ ތެރޭގައިކަން ގައިމެވެ.\nފިނިކަން އެކުލެވިފައިވާ ދެއަތް ޖޯޑުކޮށްލަމުން މައުވާ ވާހަކަދައްކަން ތައްޔާރުވެލިއެވެ. އޭނައާއި ޒިވްޔަންގެ ދެމެދުގައި ލެވިފައިވާ ބީރައްޓެހިކަމުގެ ފަރުދާ ހިއްލާލަން މައުވާ ބޭނުން ވިއެވެ. ޒިވްޔަންގެ ހިތް އޮތް ގޮތް ނޭގުނަސް ޒިވްޔަންއަށް އެހީވާން އޭނަ ބޭނުން ވިއެވެ. ޒިވްޔަންގެ ވޭންތަކަށް ލުޔެއް ހޯދައިދޭން ވެސް މެއެވެ.\nޒިވްޔަންގެ ހިތުން އޭނައަށް ޖާގައެއް ލިބޭތޯ މަސައްކަތް ކުރަން މައުވާ އަޒުމު ކަނޑައެޅިއެވެ. އެވަގުތު މައުވާއަށް ވިސްނާނުލެވުނީ ނަތީޖާ ނިކުމެދާނެ ގޮތަކުން އޭނަގެ ނާޒުކު ހިތަށް ލިބިދާނެ އަނިޔާތަކެވެ. އެއްފަހަރު ލޯބީގައި ކުރިމަތިލާން ޖެހުނު ނާކާމިޔާބީއާއި އޭނަގެ ސަބަބުން ކުރުމަތި ހިތްދަތި ދުވަސްތަކެވެ. އެޒަހްމަތަކަށް ޝިފާ ލިބިފައިވިޔަސް ލަކުނުތައް ވާކަމެވެ.\n''އަހަރެން ދެކެ ހިތްހަމަނުޖެހިފަތަ ތިހުންނަނީ؟...'' ޒިވްޔަންއާއި ހަތަރުކަޅި ހަމަކުރަމުން މައުވާ ސުވާލުކުރިއެވެ. އެހާ ކައިރިން ޒިވްޔަން ފެނުމުން މައުވާއަށް އެތޫނުފިލި ދެލޮލުގެ ފުރިހަމަކަމާ މެދު ވިސްނާލެވުނެވެ. މިހާރު އޭނައަށް ޒިވްޔަންއަށް ބެލޭ ގޮތް ވެސް މުޅިންހެން ތަފާތު ވެއްޖެއެވެ.\nޒިވްޔަން އިސްތިރިކޮށްލުމަށްފަހު އޭނަގެ ހަށިގަނޑު ސީދާކޮށްލަމުން ދާން ތެދުވުނެވެ. އޭނައަށް މައުވާއާއި ގާތުގައި ވާން ކެތެއް ނުކުރެވޭނެއެވެ. އެހެންނޫންނަމަ އަމިއްލަ ނަފުސުގެ މައްޗަށް ފޯރުވަމުން ދިޔަ ބާރު ކެނޑިގެން ހިނގައިދާނެއެވެ. ފަހަރެއްގައި ވެސް އެފަދައިން ކަންތައް ވާކަށް އޭނަ ނޭދެއެވެ. މައުވާ އާއި ވާހަކަ ދައްކަން ވެސް އޭނަ އަކަށީގެން ނުވެއެވެ. ހަމައެއާއެކު މައުވާއަށް ތަފާތު ނަޒަރަކުން ބަލަން ވެސް އޭނަ ކުފޫ ހަމަނުވެއެވެ. އެހެނިހެން ފިރިހެނުންނާ އަޅާބަލާއިރު އޭނައަކީ ކާކު ހެއްޔެވެ؟ ކުނިކޮޅަކަށް ވެސް ނުވާނެއެވެ. މައުވާ އޭނައާއި ވާހަކަ ދައްކަނީ ހަމްދަރުދީވެގެންނެވެ. އެހެން އިތުރު ކަމެއް އެކަމުގެ ފަހަތުގައި ނުވެއެވެ. ކުލަޖެހުމެއް ނުވާ ބިލާހުތަކުގެ މައްޗަށް ހުވަފެންތަކެއް ބިނާކުރެވެމުން އެހުވަފެންތައް ފުނޑުފުނޑުވެގެން ދާހިނދު ލިބޭނެ މާޔޫސްކަން އިންތިހާއަށް ބޮޑުވާނެއެވެ. މިހާރު ވެސް އޭނަގެ ހިތް ގޮވަމުން ދަނީ އަދި އެއްފަހަރު ވިޔަސް ހިތް ފުރެންދެން އެސޫރައަށް ބަލާލުމަށެވެ. އެފަދައިން ކަންތައް ކޮށްފިނަމަ އަނިޔާތައް ލިބޭނީ ހަމަ އޭނައަށެވެ. އިތުރު އަނިޔާއަކަށް ކެތްކުރާނެހާ ހިތްވަރެއް އޭނަގެ ނިކަމެތި ހަށިގަނޑަކު ނުވެއެވެ.\n''އެދުވަހު އެހެން ބުނެވުމުން ޒިވްޔަން އަހަރެންދެކެ ރުޅި އައިސްދާނެކަން އެނގުނުނަމަ އަހަރެން އެފަދަ ވާހަކައެއް ނުދެއްކީމުސް، ޒިވްޔަން ބޭނުންވާނަމަ ދެން އެކަހަލަ ވާހަކައެއް އަހަރެން ނުދައްކާނަން، ތިހެން އަހަރެން ދެކެ ރުޅިއައިސްފައި ހުރީމަ އަހަރެން ދެރަވޭ...'' ޒިވްޔަން ދާން އުޅުމާއެކު މައުވާ ވެސް ތެދުވުނެވެ. ކުރިއަށް އަޅާލި ފައިގައި މައުވާގެ ޖުމްލައިން ކަސްތޮޅުއެޅިގެން ދިއުމާއެކު ޒިވްޔަންއަށް މައުވާގެ މޫނަށް ބަލާލެވުނެވެ. އެމޫނުން އޭނައަށް ފެނުނީ މިއިން ދުވަހަކު ވެސް ފެނިފައިނުވާ ޝުއޫރުތަކެވެ. އެއާއެކު އޭނަގެ ހިތަށް ގޮތްތަކެއް ވިކަން ގައިމެވެ. އޮޅުވާލަން އުޅުނުކަމުގައި ވިޔަސް މެއެވެ.\n''ކޭން ވީ ބީ ފްރެންޑްސް؟...'' މައުވާ އެހި އެވެ. ޒިވްޔަން އިސްތިރިކޮށްލަމުން އިރުކޮޅަކު ވިސްނާލިއެވެ. މައުވާ ދެރަވާކަށް އޭނަ ބޭނުމެއް ނުވެއެވެ. ހަމައެއާއެކު އޭނައާއި އެކުވެރިކަން ބަދަހިކުރަން މީހަކު އެދުނު ހަނދާނެއް ދުވަހަކު ނުވެއެވެ. ސްކޫލުގައި އުޅުނު ދުވަސްވަރު ވެސް އޭނަ ހުންނާނީ އެކަހެރިކޮށްލެވިފައެވެ. އުމުރުގައި މިހާތަނަށް އާދެވުނުއިރު ގާތް އެކުވެރިޔަކު ވެސް އޭނަގެ ނުހުރެއެވެ. އޭނަގެ އެކަނިވެރި ހަޔާތާ މެދު ޒިވްޔަންއަށް ވިސްނާލެވުނެވެ. އޭނަ ނިމިގެންދާނީ ވެސް އެކަމުގައި ކަން ނޭގެއެވެ. ލޯތްބެއް، އޯގާތެރިކަމެއް ލިބުމެއް ނެތިއެވެ. ދޮންމަންމަ ބުނި ޖުމްލަތައް ހަނދާންވުމާއެކު ޒިވްޔަންގެ ހިތުގައި ބަޔާންކުރަން ދަތި ވޭނެއް އުފެދިގެން ދިޔަ އެވެ. ކެތްކުރަން ބޭނުން ވިޔަސް އޭނަގެ ދެލޮލުން ކަރުނަ ފާޅުވިއެވެ. ދަތްތަކަށް ބާރުލެވުނީ އެވޭންތަކާ ހަނގުރާމަ ކުރުމަށެވެ. އެހެނަސް ބަލިކަށިވެފައިވާ ނަފުސު ދޫވެގެން ދިޔަ އީއެވެ. ލޮލުން ފައިބަން ތައްޔާރުވި ކަރުނަތައް ސިއްރުކުރަން ޒިވްޔަން ކަނާއަތް ގެނެސް ލޯފޮރުވާލިއެވެ.\n''ޒިވްޔަން...'' ޒިވްޔަންއަށް ވަމުން ދިޔަ ގޮތް ފެނި މައުވާ ހާސްވިއެވެ. އޭނަ ޒިވްޔަން ގާތަށް ޖެހިލުމާއެކު ޒިވްޔަން އުނދޯއްޔަށް ތިރިވިއެވެ. އެވަގުތު ޒިވްޔަންގެ ކަރުނުން ފުސްވެފައިވާ ދެލޯ މައުވާއަށް ފެނުނެވެ. ލޯކުރިމަތިން ޒިވްޔަންއަށް ވަމުން ދިޔަ ގޮތް ފެނި މައުވާގެ ހިތުގައި ރިއްސަން ފެށިއެވެ. ހާސްކަމާއެކު ކުޑަކަކޫ މައްޗަށް ތިރިވަމުން ޒިވްޔަންގެ އަތުގައި މައުވާ ހިފެހެއްޓިއެވެ. އެއާއެކު ޒިވްޔަން މައުވާގެ އަތް ފޮޅުވާލިއެވެ. ދެފަހަރެއްގެ މަތިން އެކަން ތަކުރާރުވިއެވެ. ނަމަވެސް މައުވާ ދުލެއް ނުކުރިއެވެ. އޭނަ ހުރީ ޒިވްޔަންގެ ހިތާމައިގައި ބައިވެރިވާށެވެ. އެކަމަށް ލުޔެއް ހޯދައިދޭށެވެ. ޒިވްޔަންއާއެކު ވާނެ މީހަކު ހުރިކަން ސާބިތުކޮށްދޭށެވެ.\n''ޒިވްޔަން...'' މައުވާ ގޮވާލިއެވެ. އެވަގުތު ޒިވްޔަންގެ ތުންފަތް ފޫއަޅުވާލަފއި ނުކުތް އާހްގެ އަޑާއެކު މައުވާގެ ދެލޮލަށް ކަރުނަ ގެނައެވެ. ބަރުދާސްތުކުރަން ދަތި ވޭނެއްގައި ޒިވްޔަން ވާކަހަލައެވެ. އިހުނަށްވުރެ ޒިވްޔަންއާއި ގާތަށް މައުވާ ޖެހިލިއެވެ. އޭރު އެދެމެދުގައިވާ ދާއިރާގެ ހަނިކަން މައުވާއަށް އިހުސާސް ވެސް ނުކުރެވޭ ކަހަލައެވެ. ޒިވްޔަންއަށް މައުވާގެ ގާތްކަމާއެކު މައުވާގެ މޫނަށް ބަލާލެވުނެވެ. އޭރު މައުވާގެ ދެލޯ ވެސް ކަރުނުން ފުރިބާރުވެފައިވާތަން އޭނައަށް ފެނުނެވެ. ޒިވްޔަންގެ ހިތުގައި ސުވާލުތަކެއް އުފެދުނެވެ. މައުވާ ރޮނީ ކީއްވެގެން ހެއްޔެވެ؟ އެމޫނުން މާޔޫސްކަން ފާޅުވަނީ ކީއްވެގެން ހެއްޔެވެ؟ އޭނައާއި ދުރަށް ދިއުމުގެ ބަދަލުގައި މައުވާ އެދެމެދުގައިވާ ދާއިރާ ހަނިކުރަނީ ކީއްވެގެން ހެއްޔެވެ؟\n''އަހަރެން...'' ޒިވްޔަން ވާހަކަދައްކަން ބޭނުންވިއެއް ކަމަކު ދުލަށް އެހިތްވަރެއް ނުލިބުނެވެ. އޭނަގެ މެޔަށް ކުއްލިއަކަށް ފިނިވެގެން ދިޔައީ މައުވާގެ ފިނި އަތްތިލައިން އޭނަގެ ދެއަތުގައި ހިފާ ބާރުކޮށްލުމުންނެވެ.\n''ޒިވްޔަން ދެރަވާވަރުގެ އެއްޗެއް ބުނެވުނުނަމަ އަހަރެން މަޢާފަށް އެދެން...'' މައުވާ ބުންޏެވެ. މައުވާއަށް އެވަގުތު ޝިއާފްގެ ހަނދާންތަކުން ގޯނާ ކުރިއެވެ. ޝިއާފްގެ ހަޤީޤަތް އޭނައަށް އެނގުނުފަހުން މަޢާފަށް އެދި ހަމަ އެފަދައިން ޝިޢާފް އޭނަ ގާތުގައި ރުޔެވެ. ނަމަވެސް އެދުވަހާއި މިހާރު ފެންނަ މަންޒަރު ހާސްބައި ތަފާތެވެ. ޒިވްޔަން ހީވަނީ ބަޔާންކުރަން ދަތި ވޭނެއްގައި ހަފުސްވަމުންދާހެނެވެ.\n''ނޫން... މައުވާއަށް ކުރެވުނުކަމެއް ނޫން... އަހަރެންގެ ބަދުނަސީބު......'' ޒިވްޔަން ބުންޏެވެ. އެވަގުތު ޒިވްޔަންގެ ދެލޮލުން ފޭބި ކަރުނަތައް މައުވާ ފޮހެލަދިނެވެ. އެއަތުގެ ބީހުމާއެކު ޒިވްޔަންއަށް ނޭވާ ހިފަހައްޓާލެވުނެވެ. ކަރުނައިގެ ސަބަބުން ފުސްވެފައިވާ ދެލޮލުން އެވަގުތު މައުވާ ދެފަރާތަށް ބޯހޫރާލިތަން ޒިވްޔަންއަށް ފެނުނެވެ.\n''ޒިވްޔަން ކޮންމެކަމެއް ހިއްސާކުރަން ބޭނުން ވިޔަސް އަހަރެން ގާތުގައި ހުންނާނަން، އަހަރެން ޒިވްޔަންއާއި އެކުވެރިކަން ބަދަހިކުރަން ބޭނުންވަނީ އެސަބަބާ ހުރެ، އަހަންނަށް މާބޮޑު ތަފުސީލެއް ލިބިފައި ނެތަސް އަހަންނަށް އެނގޭ ޒިވްޔަންގެ މާޒީގައި ވަރަށް ބޮޑުކަންތައްތަކެއް ދިމާވެފައިވާކަން، އެކަމުގެ ސަބަބުން ޒިވްޔަން އުފަލަމުން ތިދާ ވޭންތައް އަހަންނަށް ކޮންމެ ދުވަހަކު ފެނޭ، އަހަރެން ބޭނުމީ ޒިވްޔަންއަށް އެހީވާން، އެކަންތައް ހިއްސާކޮށްގެން ތިހިތަށް ލުޔެއް ލިބޭނަމަ އަހަރެން މިހުރީ އަޑު އަހަން......'' އަރުބެދެމުން ދިޔަކަމުގައި ވިޔަސް މައުވާ އޭނަގެ ޖުމްލަ ފުރިހަމަ ކުރިއެވެ. ޒިވްޔަން ހިތުގައި ޖެހި ރޯތަން ދެކެން އޭނައަށް ކެތެއް ނުކުރެވޭނެއެވެ.\nޒިވްޔަންއަށް ތުރުތުރު އަޅަމުން ދިޔަ އޭނަގެ ތުންފަތް ހަރަކާތްކޮށްލެވުނެވެ. މިއިން ޒަމާނެއްގައި ވެސް އެހެން އިންސާނެއްގެ ފަރާތުން އޭނައަށް އޯގާތެރިކަމެއް ލިބިފައި ނުވެއެވެ. ދުވަހަކު އިހުސާސްނުކުރެވޭ ފަދަ ފިނިކަމެއް ޒިވްޔަންގެ ހިތަށް އެވަގުތުކޮޅުގައި ފޭދިގެން ދިޔަ އެވެ. މައުވާގެ ބަހުގެ ތެދުކަން ޔަޤީންކޮށްދެމުންނެވެ. ޒިވްޔަންގެ ހިތް އޭނަގެ ބާރުގެ ދަށުން ވީއްލިގަނެގެން ދިޔައީ އެހިނދުކޮޅުގަ އެވެ. މައުވާއަށް އިތުބާރުކުރެވި އޭނަގެ ވޭނީ ފަސާނާ ހިއްސާކުރަން އޭނަގެ ޒަމީރު ގޮވާލިއެވެ. މިވީހާ ދުވަހު ދުނިޔޭގެ ކެހިވެރިކަމާއި އަނިޔާތަކުގައި ކަސްތޮޅުއެޅި މަރުވަމުން ދިޔަ ރޫހު ސަލާމަތަށް އެދި ތެޅިފޮޅިގަތް ފަދައަކުންނެވެ.\nއިވެމުން ދިޔަ ކޮންމެ ޖުމްލައެއް ވެގެން ދިޔައީ މައުވާގެ ހިތަށް އަމާޒު ކުރެވުނު ދުނިތީރުތަކަށެވެ. ރުވާފަ ދޫކޮށްލާ އެއިން ކޮންމެ ތީރެއް އައިސް ހެރެނީ މޭގެ އެންމެ ފުނަށެވެ. ދެލޮލަށް ބޮޑިވެގެން އައި ކަރުނަތަކާއި މޭގައި އުފެދެމުން އައި ތޫނު ރިހުމުން މައުވާގެ ހިތް ފަޅައިގެންދާހާ ވިއެވެ. ތުންފަތުގައި މަޑުތުރުތުރުލުމެއް އުފެދުނު އިރު ދެންމެދެންމެ އަޑުވީއްލާ ރޮވިދާނެހެން ވެސް ހީވިއެވެ. އެއީ އަޑުއަހަން ކެތްވާނެ ވަރުގެ ވާހަކަތަކެއް ނޫނެވެ. އަނިޔާވެރިއެއްގެ ވަކިތަކުގެ ތެރޭގައި ޒިވްޔަން އުޅުނު ހިތްދަތި ދުވަސްތައް ތަސައްވަރު ކުރެވުމުން މައުވާގެ ހިތާމަތަކުގެ ބަރުދަން އުފުލެވޭވަރަށްވުރެ އިތުރު ވިއެވެ. ނިނުމެއްނުވާ އެ ވޭނައި ކެކުޅުންތަކުގައިވި ހިނދު ޒިވްޔަން އެހީއަކަށް އެދޭނެވަރާއި، ހިމާޔަތަކަށް އެދޭނެވަރު ތަސައްވަރު ކުރެވި މައުވާއަށް އޭނަގެ ކަރުނަތައް ކޮންޓްރޯލެއް ނުކުރެވުނެވެ. އެކަރުނަތަކެކޭ ފެންކޯރަކުން ދެމޭ އާރުތަކެކޭ އެއްފަދައެވެ. މައުވާއަށް ކުރިއަށް ވުރެ ބާރަށް ޒިވްޔަންގެ އަތުގައި ހިފާލެވުނެވެ. އެވާހަކަތައް ބުނަމުން ދިޔައިރު ޒިވްޔަންއަށް ކުރެވެމުން ދިޔަ ކޮންމެ އިހުސާސެއް މައުވާއަށް ފާހަގަ ކުރެވުނެވެ. އެންމެ ފަހުން ކެތްނުކުރެވޭވަރު ވުމުން ޒިވްޔަން ގާތު ހުއްޓާލުމަށް އޭނަ އެދުނެވެ.\nމައުވާއަށް ޒިވްޔަންގެ ހަށިގަނޑުގައި ބައްދާލެވުނީ ބޭއިހްތިޔާރުގައެވެ. ލިބުނު ސިހުމާއި ހައިރާންކަމާއެކު ޒިވްޔަން ގަނޑުވިއެވެ. މައުވާގެ ހަށިގަނޑުގެ ހޫނުކަމާއި އެހިތުގެ ތެޅުން އިހުސާސްކުރެވުމާއެކު އޭނަގެ ހަށިގަނޑުގައި ލޭގެ ހިނގުން އަވަސްވި ކަހަލައެވެ. ހިތުގެ ތެޅުން އެތައް ގުނައަކަށް މައްޗަށް ޖެހިލި ހިނދު މައުވާގެ ހަށިގަނޑުން ދުވަމުން ދިޔަ ލުއިލުއި މީރުވަހުން އޭނަގެ ސިކުނޑި ތާޒާ ކުރުވިއެވެ. މި ބީރައްޓެހި އިހުސާސްތަކުން ޒިވްޔަންގެ ހަށިގަނޑުގައި މީގެ ކުރިން ހޭލާފައި ނުވާ ޖަޒުބާތުތައް އުފަންވާން ފެށިއެވެ. އޭނައަށް މައުވާއާ މެދު ތަފާތު ނަޒަރަކުން ދެކެވެން ފެށުނެވެ. އޭނަގެ ހިތް މަންޒިލަކަށް އެދި ގޮވާލީ ވެސް އެދަނޑިވަޅުގައެވެ. ކީއްވެގެން ކަމެއް ނޭގެއެވެ. މައުވާގެ އެއަމަލުން އޭނަގެ ހުރިހާ ހިތާމައެއް ލުއިވެގެން ހިނގައްޖެއެވެ. މުޅި މީހާއަށް ސިހުން ގެނުވާފައެވެ.\nޒިވްޔަންގެ ކޮނޑުގައި ބޯއަޅާލައިގެން އޮތް މައުވާއަށް ޒިވްޔަންގެ އަތުގެ އިހުސާސްކުރެވި ދެލޯ މަރާލެވުނީ ފުންނޭވާއަކާއެކުގަ އެވެ.\n''އައި ލަވް ޔޫ...'' ހިތުގައި އެލަފުޒުތައް ވިޔެއްކަމަކު މައުވާގެ ދުލާ ހަމައަށް ފޯރުމުގެ ޤާބިލުކަމެއް ނުލިބުނެވެ. މައުވާ ބޭނުންވީ އެވަގުތުކޮޅު އިތުރަށް ދިގުވުމަށެވެ. ޒިވްޔަންގެ އަތުތެރޭގައި ހުރުމަށެވެ. ޒިވްޔަންގެ ހުރިހާ ޒަހަމަކަށް މަލަނަކަށް ވާށެވެ.\nއެގޮތުގެ މަތިން ފާއިތުވެގެން ދިޔައީ ކިތައް މިނެޓްކަމެއް ނޭގެއެވެ. ދެޒުވާނުނަށް ވެސް ތިބެވުނީ އަމިއްލަ ދުނިޔެއެއްގައެވެ. ކޮންމެ މީހެއްގެ ހިތުގައި ޖަޒުބާތުތައް އުފަންވެފައިވާ ހިނދު އިސްނަގާނެ މީހަކު ނުވިއެވެ. ޒިވްޔަންއަށް ވިސްނެމުން ދިޔައީ އޭނަގެ ހިތުގެ އިހުސާސްތަކާ މެދުގައެވެ. މައުވާގެ ހިތް އޮތް ގޮތް އެގެން އޭނަ ބޭނުން ވިއެވެ. މައުވާ ބޭނުންވާ ފަދަ ޒުވާނަކަށް ވާން ވެސް މެއެވެ. މައުވާގެ ރުހުން އޭނައަށް ލިބެން ވެސް މެއެވެ. އެގާތްކަމުގެ ސަބަބުން އޭނަގެ ޚިޔާލުގައި ކުރިންވި ޝައްކާއި ވަހުމުތައް ވަނީ ފިލައިގެން ގޮސްފައެވެ. މައުވާގެ ފަރާތުން އޭނައަށް ލިބުނު އޯގާތެރިކަމުން ހޭލި ޖަޒުބާބުތައް އޭނަ ގެންދާނެ މަންޒިލު ހޯދަން ޒިވްޔަންގެ ޒަމީރު ފެންބޮވައިގަތެވެ.\nދުވަސްތައް ހަލުވިކަމާއެކު ފާއިތުވަމުން ދިޔަ ވަރަކަށް މައުވާއާއި ޒިވްޔަންގެ ދެމެދުގައި އުފެދެމުން ދިޔަ އެކުވެރިކަމުގެ ގުޅުން ދިޔައީ ބަދަހިވަމުންނެވެ. އެކަމުގެ ސަބަބުން މައުވާއަށް ލިބިފައިވާ އުފާވެރިކަން އޭގެ ފުރިހަމަކަމާއެކު އޭނަގެ މޫނުން ފެންނަން ހުރެއެވެ. ބައެއްފަހަރު ޒިވްޔަން އޭނައަށް ދޭ ސަމާލުކަމުން މައުވާގެ ހިތުގައި ސުވާލުތަކެއް އުފެދެއެވެ. ޒިވްޔަން އޭނައަށް ބަލާލާ ކޮންމެފަހަރަކު އެދެލޮލުން އޭނައަށް ތަފާތުކަމެއް ފާހަގަ ކުރެވެން ފެށުނެވެ. އެތުންފަތަށް ވެރިވާ މާނަފުން ހިނިތުންވުންތަކުގެ ފަހަތުގައި ފޮރުވިފައިވާ ސިއްރެއްވެދާނެހެން ވެސް ހީވާން ފެށިއެވެ. ބައެއްފަހަރު ހިތަށް ވެރިވާ ޚިޔާލުތައް ތެދަކަށް ވުމަށް އޭނަގެ ހިތް އެދެއެވެ. އެކަންތައް ތެދަކަށް ވެދާނެނަމަ ހާދަ ރަގަޅުވީސް ހެއްޔެވެ؟ ނަމަވެސް އެއީ އޭނަގެ ހިތުގައި އުފެދިފައިވާ ލޯބީގެ ސަބަބުން ހިވާހީވުންތަކެއް ކަމުގައި މައުވާ ނިންމިއެވެ.\nމިފާއިތުވި ދުވަސްތަކުގައި މައުވާގެ ހިތުގައި ޒިވްޔަންއަށް ޓަކައި އުފެދިފައިވާ އިހުސާސްތައް ވަނީ ކުރިލާ ފޯދިފައެވެ. އެކުގައި ހޭދަކުރެވުނު ވަގުތުތައް ވީ އެލޯތްބަށް އާރޯކަމާއި ތާޒާކަން ގެނެސްދިން ކަންތަކަށެވެ. އޭނައަށް ދެވަނަ ފަހަރަށް ލޯބި ވެވިދާނެކަމާމެދު ހިތުގައި އުފެދުނު ޝައްކު ވަނީ ފިލައިގެން ގޮސްފައެވެ. ޝިއާފްގެ ހަނދާންތައް އޭނައާއި ވަކިނުވިކަމުގައި ވިޔަސް ޒިވްޔަންއަށްޓަކައި އުފެދިފައިވާ އިހުސާސްތައް ވަރަށް ވެސް ފުނެވެ. އެލޯބި ޒިވްޔަންއަށް ބަޔާންކޮށްދޭން އެދެވުނެވެ. އެހެނަސް ފަސްޖެހެވެނީ ޒިވްޔަން ވެސް އެފަދަ ނަޒަރަކުން އޭނައާއި މެދު ދެކެފާނެ ކަމަށް ހިތުގައި އުފެދިފައިވާ ޝައްކުތަކާ ހުރެއެވެ. މިހުރިހާ ކަންތަކާ ހުރެ އޭނަގެ ނަފްސަށް ހާސްކަމެއް ލިބިފައި ވިޔަސް، އޭނަގެ ސަބަބުން ޒިވްޔަންގެ މިޒާޖަށް އައިސްފައިވާ ބަދުލުތަކާ މެދު އޭނަ އުފާކުރިއެވެ. ޒިވްޔަން ރަގަޅުވެދާނެ ކަމުގެ އުއްމީދު މައުވާގެ ހިތުގައި ދުވަހަކަށްވުރެ ދުވަހަކަށް ދިޔައީ އާލާވަމުންނެވެ. ފަހު ވަގުތާ ޖެހެންދެން ވެސް އޭނަ އުއްމީދު ކަނޑާނުލާނެ އެވެ.\nޒިވްޔަންއަށް އަންނަމުން އައި ބަދަލުތައް މީޒާއަށް ފާހަގަ ކުރެވެން ދުވަސްތަކެއް ނުނެގިއެވެ. އެބަދަލުތަކުގެ ފަހަތުގައިވާ ސަބަބު ހޯދަން އޭނަ ކުރި މަސައްކަތުގެ ނަތީޖާއައީ ހީވެސް ނުކުރާ ކަހަލަ ގޮތަކަށެވެ. ފަހަރެއްގައި ވެސް ޒިވްޔަންގެ ހިނިތުންވުންތަކުގެ ފަހަތުގައި މައުވާ ވެދާނެކަމަށް އޭނަ ހިޔެއް ނުކުރެއެވެ. ކަންތައް ވަމުން ދިޔަ ގޮތާ މެދު އޭނަ އުފާވިއެވެ. އެހެނަސް އޭނަގެ ހިތުގައި ބިރުވެރިކަން ވެސް ވިއެވެ. މައުވާ ދާ ދުވަހަކުން ޒިވްޔަންއަށް ލިބިދާނެ ގެއްލުމެއްގެ ސަބަބުންނެވެ. މައުވާއަކީ ރަށަށް އައިސް ހުރި ވަގުތީ މެހުމާނެކެވެ. ދުވަސްކޮޅަކުން ފުރައިގެން ހިނގައިދާނެއެވެ. އޭރުން ޒިވްޔަންއަށް ލިބިގެންދާ ހުސްކަމާ ހުރެ ހާލަތު އިތުރަށް ގޯސްވެދާނެއެވެ. މީޒާއަށް ނުރުހެވުނީ ހަމައެކަނި އެކަމާއެވެ.\nޒިވްޔަން އަމިއްލައަށް އޭނަގެ ބަލިހާލަތު ރަގަޅުވުމަށް މިހާރު ބޭނުން ވެއެވެ. އެގޮތުން އޭނައަށް ފަރުވާ ކުރަން ގެނެވުނު ޑޮކްޓާރ ހޫދްގެ އެހީ ފުރިހަމަ ގޮތުގައި ހިފަން އޭނަ ފެށިއެވެ. މީގެ ކުރިން ގެނެވުނު ޑޮކްޓަރުންނާ އަރައިރުންވުމާއި، ރުޅިވެރިކަން ދެއްކުމާއި، ގޮތްދޫނުކުރުމުގެ ސިފަތައް އޭނަ ދޫކޮށްލިއެވެ. ހަމައެއާއެކު ބޭސްތައް ވެސް ބަރާބަރަށް ނަގަން ފެށިއެވެ. އެހެނިހެން މީހުން ފަދައިން ވުމަށް ޒިވްޔަން ގަދައަޅައި މަސައްކަތްކުރިއެވެ. އެހުރިހާ ބަދަލެއް އޭނަގެ ދިރިއުޅުމަށް ގެންނަމުން ދިޔައީ ކޮންމެވެސް އެއްދުވަހަކުން ކަމުގައި ވިޔަސް މައުވާގެ ހިތުން އޭނައަށް ޖާގައެއް ހުސްކުރެވިދާނެކަމުގެ އުއްމީދުގައެވެ. މައުވާގެ ރުހުން ލިބި އޭނަގެ ހުވަފެންތަކުގައި ކުލަޖެހެން ވެސް އެދެވޭތީއެވެ.\n''މިއަދު މީރު ރިހަގަނޑެއް ތައްޔާރުކޮށްލީމަ އަސްމާއަށް ދޭން ހިފައިގެން މިއައީ؟، ކޮބާތަ މައުވާ؟...'' އަތުގައި އޮތް ބޯތަށި ކިޗެން ކެބިނެޓް މަތީ ބަހައްޓަމުން މީޒާ ވާހަކަ ދެއްކިއެވެ. އޭރު މެންދުރުގެ ކެއުން ތައްޔާރުކުރަން އުޅުނު އަސްމާ މީޒާއަށް ބަލާލިއެވެ. އަދި ހިނިތުންވެލިއެވެ.\n''މިރޭ އޮފީހުގެ އަހަރީ ދުވަސް ފާހަގަކުރުމުގެ ހަފްލާ ބާއްވާތީ މައުވާ ވީ އެތަނުގެ ކަންތަކުގައި ގޮސް، ހަވީރު އާދެވޭ ވަރުވާނެޔޭ ބުނި... ޒޯހާ ނުދޭތަ؟...'' ފިޔާގަނޑު މީރުކުރަން އުޅުނު އަސްމާ ބުނެލިއެވެ.\n''ތިކަހަލަ އެއްޗެކޭ ބުނި ހަނދާން ވެއްޖެ، މިރޭތަ އޮތީ؟، ގައިމު ޒޯ ބުނީ މާދަމާއޭ، ވެދާނެ މަށަށް އަޑުއިވުނު ގޮތް ކަމަށް ވެސް...'' ކާމޭޒު ދޮށުން ގޮނޑިއެއް ދަމާލަމުން އޭގައި މީޒާ އިށީނެވެ. ''ކޮން ދުވަހަކުތަ މައުވާ ފުރަނީ؟...''\n''ކުރިއަށް އޮތް ހަފްތާގަ ތޫބާގެ ކައިވެންޏަށް ދާ ގޮތަށް އެކޮޅުގަ މަޑުކުރަނީ، މިހާރު ކޯސް ފެށެން ވެސް ކައިރިވެފައެއްނު އޮތީ...'' އަސްމާގެ ވާހަކައިން މީޒާގެ މޫނުން ނުތަނަވަސްކަން ފާޅުވިއެވެ. އޭނަގެ ހިތުގައި ބިރު ހީވެފައި އޮތް ދުވަސް އައިސް ކުރިމަތި ކުރުވަނީއެވެ. ލިބުނު ހާސްކަމާއެކު އޭނަގެ ހިތުގައި ބިރުވެރިކަމުގެ ވިންދު ޖަހަން ފެށިއެވެ. ޒިވްޔަންއަށް ދެރަގޮތެއް ވާން އޭނަ ނޭދެއެވެ. މިހާރު އެއައިސްފައިވާ ބަދަލުތައް މައުވާ ދިއުމާއެކު ނެތިގެން ހިނގައިދާނެއެވެ. އިހުގެ ހާލަތަށް ޒިވްޔަން އެނބުރި ރުޖޫޢަވާން އޭނަގެ ހިތެއް ނޭދެއެވެ.\n''މިޒޫ ކިހިނެއްވީ؟، ހާދަ ކަންބޮޑުވެފެ އިންހެން ހީވެޔޭ...'' މީޒާ ވާހަކަ ނުދައްކައި ގިނައިރުވުމުން އަސްމާ މީޒާއަށް ބަލާލިއެވެ. އޭރު ނުތަނަވަސްކަމެއްގެ ތެރޭގައިވި މީޒާ ގަދަކަމުން ހިނިތުންވާން އުޅުނެވެ.\n''ކަމެއް ނުވޭ، މި ވިސްނެނީ ޒިވްޔަންއާ މެދު... ހިތަށް އެރީ ޒިވްޔަން ހާދަ ބޮޑުތަން ރަގަޅު ވެއްޖެޔޭ...'' މީޒާ ބުނެލިއެވެ. ''ކުރިން އެއަންނަ ރުޅިގަނޑު އެތައް ގުނައަކަށް މިހާރު މައިތިރިވެއްޖެ، އެކަމަކު އަދިވެސް އަހަންނަކާ ވާހަކައެއް ނުދައްކާ...''\n''އާނ، މަށަށް ވެސް ތިކަންތައް ފާހަކަ ކުރެވެޔޭ، މަށަށް ހީވަނީ މިހާރު ގެނެސްގެން އުޅޭ ޑޮކްޓަރު މޮޅީހެން...'' ހިނިތުންވުމަކާއެކު އަސްމާ ބުނެލިއެވެ. ''އިރާދަކުރެއްވިއްޔާ ރަގަޅުވާނެ...''\nމީޒާ އިތުރު އެއްޗެއް ބުނުމެއް ނެތި އަސްމާއަށް ބަހަނާއެއް ދެއްކުމަށްފަހު ދާން އަަވަސްވެގަތެވެ. އަސްމާ ވެސް ކުރަން ހުރި މަސައްކަތުން އަވަސް ރަހުމަތެއްގައި އަވަދިނުވެވޭނެތީ މީޒާ ހުއްޓުވާކަށް ނޫޅުނެވެ.\nރުހޭތޯ ކަލާ2އަހަރު 8 މަސް ކުރިން\nރުހޭތޯކަލާ2އަހަރު 8 މަސް ކުރިން


ރ. އަލިފުށި އަދި ރ. ދުވާފަރު ބިން ހިއްކުމުގެ މަޝްރޫޢުގެ ޑިޒައިން އައި އީ.އައި.އޭގެ މަސައްކަތް ކުރުމަށް ލޭންޑް އެންޑް މެރިން އެންވަޔަރަމަންޓަލް ގުރޫޕް ޕްރައިވެޓް ލިމިޓެޑާއި ހަވާލުކޮށްފި | MNPI – Ministry of National Planning & Infrastructure\nރ. އަލިފުށި އަދި ރ. ދުވާފަރު ބިން ހިއްކުމުގެ މަޝްރޫޢުގެ ޑިޒައިން އައި އީ.އައި.އޭގެ މަސައްކަތް ކުރުމަށް ލޭންޑް އެންޑް މެރިން އެންވަޔަރަމަންޓަލް ގުރޫޕް ޕްރައިވެޓް ލިމިޓެޑާއި ހަވާލުކޮށްފި\nރ. އަލިފުށި އަދި ރ. ދުވާފަރު ބިން ހިއްކުމުގެ މަޝްރޫޢުގެ ޑިޒައިން އައި އީ.އައި.އޭގެ މަސައްކަތް ކުރުމަށް ލޭންޑް އެންޑް މެރިން އެންވަޔަރަމަންޓަލް ގުރޫޕް ޕްރައިވެޓް ލިމިޓެޑް އިން އެސޯސިއޭޝަން ވިތް ރިޔަން ޕްރައިވެޓް ލިމިޓެޑާއި ހަވާލުކޮށްފިއެވެ.\nމިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގައި ބޭއްވި ރަސްމިއްޔާތުގައި މި މަޝްރޫޢު ކުރިއަށް ގެންދިއުމުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޑިރެކްޓަރ ޖެނެރަލް، ފާތިމަތު ޝާނާ ފާރޫޤް އެވެ. އަދި ލޭންޑް އެންޑް މެރިން އެންވަޔަރަންމަންޓަލް ގުރޫޕް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ ޑިރެކްޓަރ، ހުސެއިން ސިމާދެވެ.\nމި މަޝްރޫޢުގެ ދަށުން ރ. އަލިފުށި އަދި ރ. ދުވާފަރު ބިންހިއްކުމަށް ބޭނުންވާ ޑީޓެއިންޑް ޑިޒައިންއާއި އެންވަޔަރަމަންޓަލް އިންޕެކްޓް އެސެސްމަންޓް (އީ.އައި.އޭ) ތައްޔާރުކުރުމުގެ މަސައްކަތް ހިމެނެއެވެ.\n272,208.00 ރުފިޔާ ހަރަދުކޮށްގެން ކުރިއަށްގެންދާ މި މަޝްރޫޢަކީ 51 ދުވަހުގެ ތެރޭގައި ނިންމުމަށް ހަވާލުކޮށްފައިވާ މަޝްރޫޢުއެވެ.\nރ. އަލިފުށި އަދި ރ. ދުވާފަރު ބިން ހިއްކުމުގެ މަޝްރޫޢުގެ ޑިޒައިން އައި އީ.އައި.އޭގެ މަސައްކަތް ކުރުމަށް ލޭންޑް އެންޑް މެރިން އެންވަޔަރަމަންޓަލް ގުރޫޕް ޕްރައިވެޓް ލިމިޓެޑާއި ހަވާލުކޮށްފި 12.18.2019


Bodethi Viyafaari Thakah 522 Million Rufiyaa Ge Loan Dhookohfi – adduLIVE\nބޮޑެތި ވިޔަފާރިތަކަށް 522 މިލިއަން ރުފިޔާގެ ލޯނު ދޫކޮށްފި\nSep 10, 2020, 13:30 ހަސަން ރަޝީދު\nކޮވިޑް19 އާ ގުޅިގެން ބީއެމްއެލް މެދުވެރިކޮށް ބޮޑެތި ވިޔަފާރިއަކަށް ޖުމްލަ 522 މިލިއަން ރުފިޔާގެ ލޯނު ދޫކޮށްފިއެވެ.\nފިނޭންސް މިނިސްޓްރީން އާންމުކޮށްފައިވާ ހިސާބުތަކަށް ބަލާއިރު ބީއެމްއެލް މެދުވެރިކޮށް ދޫކުރާ ލޯނަށް އެދި 562 ވިޔަފާރިއަކުން ވަނީ ހުށަހަޅާފައެވެ. މީގެތެރެއިން 397 ވިޔަފާރިއަކަށް ލޯނު ދޫކުރަން އެޕްރޫވް ކޮށްފައިވާއިރު މިހާތަނަށް ލޯނު ދޫކޮށްފައިވަނީ 367 ވިޔަފާރިއަކަށެވެ.\nއަދި ރަނގަޅަށް ފުރިހަމަ ނުވާ 131 ފޯމު އޮތްއިރު، ލޯނަށް އެދި ހުށަހެޅި 17 ފޯމެއް ވަނީ ރިޖެކްޓްކޮށްލާފައެވެ. އަދި މިވަގުތު ޕްރޮސެސިން ގައި 17 ފޯމު އެބައޮތް ކަމަށް ވެސް ފިނޭންސް މިނިސްޓްރީގެ ތަފާސް ހިސާބުތަކުން ދައްކައެވެ.


SunOnline: Vilingiyyah neyruvi bali meehaa Male genesfi\nވިލިނގިއްޔަށް ނޭރުވި ބަލި މީހާ މާލެ ގެނެސްފި\n31 Aug 2020, 22:11\nވިލިނގިއްޔަށް ނޭރުވި ބަލި މީހާ ބަލައި ތިނަދުއަށް ދިޔަ މޯލްޑިވިއަންގެ ސީޕްލޭން\nގއ. ވިލިނގިލީގައި ހުންނަ ކޮވިޑް19 ފެސިލިޓީއަށް ގެންދަން މަސައްކަތްކުރި ބަލިމީހާ، މާލެ ގެނެސް ހުޅުމާލޭ މެޑިކަލް ފެސިލިޓީގައި އެޑްމިޓްކޮށްފިއެވެ.\nވިލިނގިލީ ފެސިލިޓީއަށް ގެންދަން މަސައްކަތް ކުރީ ގދ. ތިނަދުއިން ކޮވިޑަށް ޕޮޒިޓިވްވި އުމުރުން 68 އަހަރުގެ މީހެކެވެ.\nހުވަދު އަތޮޅުގައި ކޮވިޑް-19އަށް ޕޮޒިޓިވްވާ މީހުންނަށް ފަރުވާ ދޭން ގެންދަން ހަމަޖައްސާފައި ވަނީ ގއ. ވިލިނގިލީގައި ގާއިމްކޮށްފައިވާ ކޮވިޑް-19 ފެސިލިޓީއަށެވެ. އެހެންވެ ތިނަދުއިން ޕޮޒިޓިވްވި މީހާ މިއަދު ހެނދުނު 11:30 ހާ އިރު ސީއެމްބިއުލާންސްގައި ވިލިނގިއްޔަށް ގެންދިޔަ އެވެ. ނަމަވެސް ބަލި މީހާ ރަށަށް އަރުވަން ދެކޮޅު ހަދައި ބަޔަކު މުޒާހަރާ ކުރާތީ އޭނާ ރަށަށް ނޭރުވުނެވެ.\nއެ މީހާ ދެ ގަޑިއިރާ ބައި ވަންދެން ރަށަށް ނޭރުވި، ސީއެމްބިއުލާންސް ރަށު ނެރު ބޭރުގައި އޮތުމަށް ފަހު އަނބުރާ ތިނަދޫއަށް ވަނީ ގެންގޮސްފައެވެ.\nއެޗްޕީއޭއިން ބުނީ މިހާރު އޭނާ މާލެ ގެނެސްފައިވާ ކަމަށާއި ހުޅުމާލޭ ފެސިލިޓީއަށް ބަދަލުކޮށްފައިވާ ކަމަށެވެ.\nވިލިނގިއްޔަށް އޭނާ ނޭރުވި މައްސަލަ ވަނީ ވަރަށް ބޮޑަށް ހޫނުވެފައެވެ. އެ މައްސަލައާ ގުޅިގެން އެ ރަށުގައި ހުރި ފެސިލިޓީ އެހެން ތަނަކަށް ބަދަލުކުރުމަށް ބައެއް މަޖިލިސް މެމްބަރުން ވެސް މިއަދު ވަނީ ގޮވާލައްވައިފައެވެ.\nއަދި ގއ. އަތޮޅު ކައުންސިލުން ވެސް ބުނެފައި ވަނީ އެއީ ނާތަހުޒީބު އަދި ލާއިންސާނީ އަމަލެއް ކަމަށާއި، އެކަމުގައި ބައިވެރިވި މީހުންނާއި އެކަމަށް ހިތްވަރު ދިން މީހުން ހޯދައި އެންމެ ހަރުކަށި ފިޔަވަޅު އެޅުމަށް ވެސް ގޮވާލައިފައެވެ.


Aharuge furathama fathuruveriyaa aa eku ''Border miles'' fashaifi - One Online\n1 ޖަނަވަރީ 2021، ހުޅުލެ، 2021 ވަނަ އަހަރުގެ ފުރަތަމަ ފަތުރުވެރިޔާއާއެކު ބޯޑާ މައިލްސް ޕްރޮގްރާމް ފެށުމަށް ވެލާނާ އިންޓަނޭޝަނަލް އެއާޕޯޓްގައި މިއަދު ހެނދުނު ބޭއްވި ރަސްމިއްޔާތުގެ ތެރެއިން --- ވަން ފޮޓޯ: މުހައްމަދު އައުޒަމް\nއަހަރުގެ ފުރަތަމަ ފަތުރުވެރިޔާއާއެކު "ބޯޑާ މައިލްސް" ފަށައިފި\nމި ފެށުނު އާ އަހަރު ރާއްޖެ އައި ފުރަތަމަ ފަތުރުވެރިޔާއާއެކު، ފަތުރުވެރިންނަށް ހާއްސަ އިނާޔަތްތަކެއް ލިބޭ "ބޯޑާ މައިލްސް" ޕްރޮގްރާމު ފަށައިފި އެވެ.\nއެ ޕްރޮގްރާމްގެ މެންބަރަކަށްވުމުގެ ފުރުސަތު ރާއްޖެ އަންނަ ކޮންމެ ފަތުރުވެރިއަކަށް ވެސް ހުޅުވާލާފައިވެ އެވެ. އެ ޕްރޮގްރާމް މައިގަނޑު ގޮތެއްގައި ބިނާވެގެން ވަނީ ފަތުރުވެރިޔާ ރާއްޖެ ޒިޔާރަތްކުރާ އަދަދަށާއި ރާއްޖޭގައި ހޭދަކުރާ ދުވަހުގެ އަދަދަށެވެ. އަދި ހާއްސަ މުނާސަބަތަކާއި ގުޅުވައިގެން ރާއްޖެ ޒިޔާރަތްކުރާ ފަތުރުވެރިންނަށް އިތުރު ޕޮއިންޓުތަކެއް ލިބޭނެ އެވެ.\nމި ޕްރޮގްރާމުގައި ތިން ޕެކޭޖެއް ވަނީ ތައާރަފްކޮށްފަ އެވެ. އެއީ ބްރޯޒް ޕެކޭޖު "އައިދަ"، ސިލްވާ ޕެކޭޖު "އަންތަރަ" އަދި ގޯލްޑް ޕެކޭޖު "އަބާރަނަ" އެވެ.\nމި ޕްރޮގްރާމް މިއަދު ފެށުމުގެ ކުރިން މިއަދު ރާއްޖެ އައި ފުރަތަމަ ފަތުރުވެރިންނަށް މަރުހަބާ ކިއުމަށް ވެލާނާ އިންޓަނޭޝަނަލް އެއާޕޯޓުގައި ވަނީ ރަސްމިއްޔާތެއް ބާއްވައިފަ އެވެ.\nބޯޑާ މައިލްސް ޕްރޮގްރާމާ ގުޅިގެން ޓޫރިޒަމް މިނިސްޓަރު އަބްދުﷲ މައުސޫމް ވިދާޅުވީ، ފަތުރުވެރިކަމުގެ މަންޒިލްތަކުގެ މެދުގައި ވާދަވެރިކަން އިތުރުވަމުން އަންނަ ވަގުތެއްގައި އާ ކަންތައްތައް ތައާރަފުކޮށް ރާއްޖެއަކީ ދުނިޔޭގެ އެންމެ މަގުބޫލު ފަތުރުވެރިކަމުގެ މަންޒިލްގެ ގޮތުގައި ދެމެހެއްޓުމަކީ އެއް އަމާޒު ކަމަށެވެ. އެގޮތުން ބޯޑާ މައިލްސް ޕްރޮގްރާމް ވެގެންދާނީ އެފަދައިން ތައާރަފު ކުރެވުނު ވަރަށް މުހިންމު ޕްރޮގްރާމެއް ކަމަށް މިނިސްޓަރު ވިދާޅުވި އެވެ.\nއެ ޕްރޮގްރާމް ފެށުމާ ގުޅިގެން ކޮންޓްރޯލާ ޖެނެރަލް އޮފް އިމިގްރޭޝަން މުހައްމަދު އަހުމަދު ހުސެއިން ވިދާޅުވީ، އެފަދަ ޕްރޮގްރާމެއް ފެށުމުގެ ވިސްނުން އައީ، ފަތުރުވެރިޔާގެ ދަތުރު ރާއްޖެއިން ފެށެނީ އިމިގްރޭޝަން އޮފިސަރާއި ހަމައިން ކަމުގައިވާތީ ކަމަށެވެ. އަދި އެ ޕްރޮގްރާމްގެ ސަބަބުން ތަކުރާރުކޮށް ރާއްޖެ އަންނަ ފަތުރުވެރިން އިތުރުވެގެންދާނެ ކަމަށް އޭނާ ވިދާޅުވި އެވެ.\nގުޅޭ ޓެގު ޓުއަރިޒަމް މިނިސްޓްރީ އޮފް ޓުއަރިޒަމް މޯލްޑިވްސް އެއާޕޯޓްސް ކޮމްޕެނީ ލިމިޓެޑް މޯލްޑިވްސް އިމިގްރޭޝަން މޯލްޑިވްސް ބޯޑާ މައިލްސް


ޒިޔާދާގެ މަރުގެ މައްސަލަ އިސްތިއުނާފަށް، އަޑުއެހުން ސިއްރު! | | Sangu News\nޒިޔާދާގެ މަރުގެ މައްސަލަ އިސްތިއުނާފަށް، އަޑުއެހުން ސިއްރު!\n20 އޮކްޓޯބަރ 2019 - 08:24\nޒިޔާދާގެ ފިރިމީހާއަށް ކުރި ހަތަރު ދައުވާ ވެސް ސާބިތެއް ނުވޭ: ފޮޓޯ- ސަންގު\nއައިޖީއެމްއެޗް އައިސީޔޫގައި ފަރުވާދެމުން ދަނިކޮށް ޑިސެމްބަރު 28، 2015 ގައި މަރުވި ގދ. ތިނަދޫ، ޒިޔާދާ ނައީމްގެ ފިރިމީހާ، އެ ރަށު ޖަވާހިރުމާގޭ ހުޅަނގުބައި، އިބްރާހީމް ޝާހުގެ މައްޗަށް ކުރިމިނަލް ކޯޓުން ކުރި ހުކުމް އިސްތިއުނާފު ކޮށްފައިވާއިރު، ޒިޔާދާގެ މަރާ ގުޅޭ ޝަރީއަތް ސިއްރު ކުރުމަށް މިއަދު ހައިކޯޓުން ނިންމައިފި އެވެ. އެގޮތަށް ނިންމީ ޕްރޮސިކިއުޓާ ޖެނަރަލް (ޕީޖީ)ގެ އެދުމުގެ މަތިންނެވެ.\nޒިޔާދާގެ މަރުގެ މައްސަލައިގައި ދައުލަތުން އޭނާގެ ކުރީގެ ފިރިމީހާ އިބްރާހިމް ޝާހުގެ މައްޗަށް ދައުލަތުން ހަތަރު ދައުވާއެއް ކުރި އެވެ. އެއީ ފިރިމީހާ އަނބިމީހާ ރޭޕް ކުރުމުގެ ދައުވާ އާއި މީހަކު މަރުވެ ދިއުމުގެ ފަރުވާ ކުޑަ އަމަލެއް ކުރުމުގެ ދައުވާ އާއި މީހަކު މަރުވެ ދިއުމުގެ އިހުމާލުގެ އަމަލެއް ކުރުމުގެ ދައުވާގެ އިތުރުން އޮރިޔާން ކާޑު ގެންގުޅުމުގެ ދައުވާ އެވެ. ޒިޔާދާގެ މަރުގެ މައްސަލަ ތިން އަހަރެއްހާ ދުވަސް ވަންދެން ހިންގި ޝަރީއަތަށްފަހު ކްރިމިނަލް ކޯޓުން ހުކުމްކުރީ ޝާހުގެ މައްޗަށް އެއްވެސްކަމެއް ސާބިތެއް ނުވާކަމަށެވެ.\nމީގެ ތިން އަހަރު ކުރިން، ޝާހު ޒިޔާދާއަށް އެކި ފަހަރު މަތީން ކުރި އަނިޔާތަކަށް ފަރުވާ ހޯދަމުން ދަނިކޮށް މަރުވި މައްސަލައަކީ މުޅި ރާއްޖޭގެ ސަމާލުކަން ލިބުނު އެއް މައްސަލައަށެވެ. ލިބުނު އަނިޔާތަކެއްގެ ސަބަބުން ޒިޔާދާ މަރުވުމާ އެކު، އަންހެނުންނަށް ކުރާ އަނިޔާތަކާ ދެކޮޅު އަޑުތައް އޭރު އަނެއްކާ ވެސް ގަދަވެގެންދިޔައެވެ. ފިރި މީހާގެ ޖިންސީ އަނިޔާތަކާ ގުޅިގެން އައިޖީއެމްއެޗުގެ އަސީޔޫގައި ފަރުވާ ހޯދަމުން ދަނިކޮށް މަރުވި މައްސަލަ އިސްތިއުނާފަށް ހުށަހެޅީ މިދިޔަ އޭޕްރިލް މަހުއެވެ.\nއިސްތިއުނާފުގެ އަޑުއެހުންތައް އާދީއްތަ ދުވަހަށް ހައި ކޯޓުގައި ތާވަލު ކޮށްފައިވާއިރު، ޕީޖީ އޮފީހުން އެ އަޑުއެހުމާއި ގުޅޭގޮތުން ނެރުނު ބަޔާނެއްގައި ބުނެފައިވަނީ ދައުލަތުގެ އެދުމުގެ މަތިން ޒިޔާދާގެ މައްސަލަ ކްރިމިނަލް ކޯޓުގައި އާންމުކޮށް ހުޅުވާ ނުލައި ކުރިއަށް ގެންގޮސްފައި ވަނީ ޒިޔާދާގެ ދިރިއުޅުމާގުޅޭ ވަރަށް ޒާތީ މައުލޫމާލުތަކެއް ހިމެނުމުގެ އިތުރުން އޭނާގެ ތިން ކުދިންގެ މަސްލަހަތައް ރިއާއަތްކޮށް ކަމަށެވެ. އަދި ކްރިމިނަލް ކޯޓުން އަމަލު ކޮށްފައިވާ އުސޫލުން، އެ މައްސަލައިގެ އިސްތިއުނާފު އަޑުއެހުންތައް ވެސް އާންމުކޮށް ހުޅުވާނުލައި ކުރިއަށް ގެންގޮސްދިނުމަށް ހައި ކޯޓުގައި އެދިފައިވާ ކަމަށް ޕީޖީ އޮފީހުގެ ބަޔާނުގައި ވެއެވެ.\nބަދުއަހުލާގީ މައްސަލަތަކުގެ ޝަރީއަތްތައް ކުރިމިނަލް ކޯޓުގައި ސިއްރުކޮށްގެން ކުރިޔަށް ގެންދެވޭނެެއެވެ. އަނިޔާ ލިބުނު މީހާގެ މަސްލަހަތު ރައްކާތެރި ކުރަން ނުވަތަ މުޖްތަމައުގެ އާންމު އިޖްތިމާއީ މިންގަނޑު ހިފެހެއްޓުމަށް ޝަރީއަތްތައް ސިއްރުކުރުމުގެ ބާރު ކޯޓުތަކަށް ދީފައިވެ އެވެ. އެކަމަކު ކޯޓުތަކުގެ ނިންމުންތައް އާންމު ކުރަން މިހާރު ޖިނާއީ އިޖުރާއަތުގެ ގާނޫނު ލާޒިމް ކުރެ އެވެ. މިހާތަނަށް ވެސް ކުރިމިނަލް ކޯޓުން މި މައްސަލައިގެ ހުކުމް ހާމައެއް ނުކުރެ އެވެ.\nޒިޔާދާގެ މަރުގެ މައްސަލަ ތަހުގީގުކުރުމަށްފަހު ފުލުހުން ބުނެފައިވަނީ، ޒިޔާދާގެ މައްސަލާގައި ތަހުގީގަށް ލިބިފައިވާ މައުލޫމާތަށް ބަލާއިރު ޒިޔާދާއާ މެދު ޝާހު ގަދަކަމުން ޖިންސީ އަދި ޖިސްމާނީ އަނިޔާ ކުރިކަން އެނގިފައިވާ ކަމަށެވެ. އަދި ޝާހު ޒިޔާދާއަށް އެގޮތަށް އަނިޔާކޮށްފައިވަނީ އެ ދެމަފިރިން އެކުގައި ދިރިއުޅެމުން ދަނިކޮށް ކަންވެސް އެނގިފައިވާ ކަމަށް ފުލުހުން ވަނީ ބުނެފަ އެވެ. ފުލުހުން އިތުރަށް ބުނެފައިވަނީ ޒިޔާދާގެ ޕޯސްޓްމޯޓެމް ޕްރިލިމިނަރީ ރިޕޯޓްގައި ޒިޔާދާގެ ހަށިގަނޑުގެ އެކި ގުނަވަންތަކަށް އަނިޔާ ލިބިފައި ހުރިކަން ފާހަގަކޮށްފައިވާ އިރު އޭނާގެ ކަނާއަތުގެ މުލަށްދަޑިއާއި ވައަތުގެ މުލައްދަޑީގައިވެސް އަނިޔާލިބިފައި ހުރިކަމުގެ ނިޝަންތަކެއް ހުރިކަަމަށާއި ބޮލުގެ އަރިމަތިން ފަަހަތަށްވާގޮތަށް ވެސް އަނިޔާގެ ނިޝާނެއް ހުރި ކަމަށެވެ\nޕީޖީ އޮފީހުން ނެރުނު ބަޔާނެއްގައި ބުނެފައި ވަނީ ރޭޕްކުރުމުގެ ކުށުގެ ދައުވާ ޝާހުގެ މައްޗަށް އުފުލާފައިވަނީ 03 ޑިސެމްބަރު 2015 ދުވަހުގެ ހެނދުނުގެ ވަގުތެއްގައި، ޒިޔާދާ ޝާހުގެ ގެއަށް ގެންގޮސް، ޒިޔާދާގެ ރުހުމާ ނުލައި، ޒިޔާދާއާމެދު ގަދަކަމުން ޖިންސީ ގުޅުން ހިންގައި، ޒިޔާދާ ރޭޕްކޮށްފައިވާތީ ކަމަށެވެ. ޕީޖީ ބަޔާނުގައި ބުނެފައިވާ ގޮތުގައި ޝާހުގެ މައްޗަށް މީހަކު މަރުވެދިއުމުގެ ފަރުވާކުޑަ އަމަލެއްކުރުމާއި، މީހަކު މަރުވެދިއުމުގެ އިހުމާލު އަމަލެއް ކުރުމުގެ ކުށުގެ ދައުވާ އުފުލާފައިވަނީ، ޒިޔާދާގެ ނުރުހުމުގައި، ޒިޔާދާއާމެދު ގަދަކަމުން ޖިންސީ ގުޅުން ހިންގުމުގެ ތެރޭގައި ޒިޔާދާގެ ބޮލަށާއި، ހަށިގަނޑުގެ އެކިތަންތަނަށް ދިން އަނިޔާތަކުގެސަބަބުން، ޒިޔާދާގެ ހާލަތު ގޯސްވަމުން ގޮސް، ޒިޔާދާއަށް އައިޖީއެމް ހޮސްޕިޓަލުގައި ފަރުވާދެމުން ދަނިކޮށް މަރުވެފައިވާތީއެވެ.\nޒިޔާދާ މަރުވި ސަބަބަކީ ސިކުނޑިއަށް ލޭއެޅިގެން ކަމަށް އޭނާގެ ޕޯސްޓް މޯޓަމް ރިޕޯޓްގައި ބަޔާންކޮށްފައި އޮތްއިރު، ޒިޔާދާގެ ބޮލަށް ލިބިފައިހުރި އަނިޔާއަކީ ޒިޔާދާ މަރުވުގެ ހަތަރު ހަފްތާ ކުރިން ލިބިފައިހުރި އަނިޔާއެއް ކަމަށް ބެލެވޭ ކަމަށް އެކަމާ ގުޅިގެން ޚަބީރަކު ހެކިބަސް އަދާކޮށްފައިވާ ކަމަށް ބަޔާނުގައި ވަނީ ބުނެފައެވެ. ޒިޔާދާގެ ބޮލަށް ލިބުނު އަނިޔާއަކީ ޝާހުގެ ފަރާތުން ކުށުގެ ހާދިސާ ހިނގި ދުވަހު ލިބުނު އަނިޔާއެއް ކަމާއި، ޒިޔާދާގެ ސިކުނޑިއަށް ލޭ އެޅުނީ އެ އަނިޔާގެ ސަބަބުންކަން އެކަށީގެންވާ ޝައްކެއް ނެތި ކަށަވަރުވާ ހެކި ގަރީނާ ހުށަހެޅުނު ކަމަށް ގަބޫލު ކުރާ ކަމަށް ވެސް ޕީޖީގެ ބަޔާނުގައި ވަނީ ބުނެފައެވެ.\nމީގެއިތުރުން ކުށުގެ ހާދިސާ ހިނގިއިރު، ޒިޔާދާ އާއި ޝާހު ވަކިން ދިރިއުޅުން މަސްލަހަތަށްޓަކައިކަމާއި، ދެ މީހުންގެ ދެމެދުގައި ވަކިން ދިރިއުޅުމަށް އިމްޕްލައިޑް އެއްބަސްވުމެއް އޮތްކަން ސާބިތުކުރުމަށް ދައުލަތުން ހުށަހެޅި ހެކިންގެ ހެކިބަހަށާއި، ޝާހު އެޖަރީމާ ހިންގީ ޒިޔާދާގެ ރުހުން ނެތްކަން އެނގިހުރެ، ޒިޔާދާގެ ނަފްސަށް ނުވަތަ ޖިސްމަށް ބޮޑު އަނިޔާއެއް ދިނުމުގެ ނިޔަތުގައިކަން ސާބިތުކުރުމަށް ދައުލަތުން ހުށަހެޅި ހެކިންގެ ހެކިބަހަށްވެސް ޝަރީއަތުން ރިއާޔަތްކުރައްވާފައިވާކަމަށް ޕީޖީ އޮފީހުން ނެރުނު ބަޔާނުގައި ވަނީ ބުނެފަ އެވެ. ޝާހުގެ މައްޗަށް ކުށް ސާބިތުނުވުމާ އެކު ގިނަ ފާޑުކިޔުންތަކެއް އޭރު އަމާޒުވި. ޕްރޮސެކިއުޓާ ޖެނެރަލްގެ އޮފީހުން އޭރު ބުނެފައި ވަނީ އެ ދައުވާތައް ސާބިތުނުވާ ކަމަށް ހުކުމްކުރީ ދައުލަތުން ހުށަހެޅި ގިނަ ހެކިތަކަށް ރިއާޔަތް ކުރުމެއް ނެތި ކަމަށެވެ.


ލަޓްވިއާ އަތުން ޖަރުމަނަށް ބޮޑު މޮޅެއް\nބައިނަލްއަގުވާމީ އެކުވެރިކަމުގެ މެޗު\nލަޓްވިއާ އަތުން ޖަރުމަން މޮޅުވީ 7-1 ގެ ނަތީޖާއަކުން\nއެކުވެރިކަމުގެ ފުރަތަމަ މެޗުން ޑެންމާކާ ޖަރުމަން އެއްވަރުވި\n8 ޖޫން 2021 | އަންގާރަ 10:57\nޖަރުމަނާއި ލަޓްވިއާ ބައްދަލުކުރި މެޗުގެ ތެރެއިން: މި މެޗުން ޖަރުމަން މޮޅުވީ 7-1 ން\nކުރިއަށް އޮތް ޔޫރޯ ފުޓްބޯޅަ މުބާރާތަށް ތައްޔާރުވުމުގެ ގޮތުން ހޯމަ ދުވަހުގެރޭ ކުޅުނު ބައިނަލްއަގުވާމީ އެކުވެރިކަމުގެ މެޗުގެ މެޗުން ލަޓްވިއާ އަތުން ތަފާތު ބޮޑުކޮށް ޖަރުމަން މޮޅުވެއްޖެއެވެ.\nއަމިއްލަ ގައުމުގައި ކުޅުނު މެޗުން ޖަރުމަން މޮޅުވީ 7-1 ގެ ތަފާތު ބޮޑު ނަތީޖާއަކުންނެވެ.\nޖަރުމަނުން މޮޅު ކުޅުމެއް ދެއްކި މި މެޗުގެ ފުރަތަމަ ހާފުގައި އެ ގައުމުން ވަނީ ފަސް ލަނޑުގެ ލީޑެއް ނަގާފައެވެ. އެގޮތުން މެޗުގެ 19 ވަނަ މިނެޓުގައި ރޮބިން ގޮސެން ޖަރުމަނަށް ލީޑު ނަގައިދިންއިރު، އޭގެ ދެ މިނިޓް ފަހުން އިލްކާއި ގުންޑޮގާން ވަނީ ޖަރުމަނަށް ލީޑު ފުޅާކޮށްދީފައެވެ. އަދި އެ ގައުމުގެ ތިންވަނަ ލަނޑު މެޗުގެ 27 ވަނަ މިނެޓުގައި ކާމިޔާބުކޮށްދިނީ ތޯމަސް މުލާއެވެ.\nއަދި މެޗުގެ 39 ވަނަ މިނެޓުގައި ލަޓްވިއާގެ ރޮބާޓް އޮޒޮލް އަތުން ބައިކޮޅަށް ވަން ލަނޑާއި، އިތުރު ވަގުތުގައި ސާޖް ގްނަބްރީ ޖެހި ލަނޑާއެކު ޖަރުމަނުން ވަނީ ފުރަތަމަ ހާފުގައި ފަސް ލަނޑު ހަމަކޮށްފައެވެ. ދެން މި މެޗުގައި ޖަރުމަނުން ޖެހު އަނެއް ދެ ލަނޑު ދެވަނަ ހާފުގައި ކާމިޔާބުކޮށްދިނީ ޓިމޯ ވާނާ އާއި ލެރޯއި ސާނޭއެވެ. މި މެޗުގައި ލަޓްވިއާގެ ހަމައެކަނި ލަނޑު މެޗުގެ 75 ވަނަ މިނެޓުގައި ކާމިޔާބުކޮށްދިނީ އަލެކްސެއީސް ސަވެލްޔެވްސްއެވެ.\nމި މަހުގެ 11 ވަނަ ދުވަހު ފަށާ ޔޫރޯއަށް ތައްޔާރުވުމުގެ ގޮތުން ކުޅުނު އެކުވެރިކަމުގެ ފަހު މެޗުން ޖަރުމަން މޮޅުވިއިރު، މި މުބާރާތަށް ތައްޔާރުވުމަށް ކުޅުނު ފުރަތަމަ މެޗުން ޖަރުމަން ވަނީ ޑެންމާކާ ބައްދަލުކޮށް 1-1 ގެ ނަތީޖާއަކުން އެއްވަރުވެފައެވެ. މި ފަހަރުގެ ޔޫރޯގައި ޖަރުމަން ހިމެނެނީ ގްރޫޕް އެފް ގައެވެ. އެ ގްރޫޕުގައި ދެން ހިމެނެނީ ހަންގޭރީ، ޕޯޗުގަލް އަދި ފްރާންސެވެ.\nޖަރުމަން ޔުއެފާ ޔޫރޯ ޔޫރޯ 2020\nޝިކްގެ ދެ ލަނޑާއެކު ޗެކް ރިޕަބްލިކަށް މޮޅެއް\nވެމްބްލީ ސްޓޭޑިއަމްގެ ރައްކާތެރިކަން ސުވާލުމާކެއްގެ ތެރެއަށް\n9 ގަޑިއިރު ކުރި\nޔޫރޯ 2020 - ސްޕެއިނާއި ސްވިޑެންގެ ކުރިމަތިލުން\n10 ގަޑިއިރު ކުރި\nޔޫރޯ 2020 - ޕޮލެންޑާއި ސްލޮވާކިއާގެ ކުރިމަތިލުން


Dho?! The Handmaid's Tale ge aa baeh annanee varah lahun\nހޭންޑްމެއިޑްސް ޓޭލްގެ އާ ބައެއް އަންނަނީ ވަރަށް ލަހުން\nމި އަހަރު އެންމެ ބަލައިލާ ހިތުން އުޅުނު ޑްރާމާއަކަށް ވާނީ ހުލޫގެ އޮރިޖިނަލް "ދި ހޭންޑްމެއިޑްސް ޓޭލް" އެވެ. އެކަމަކު ކޮވިޑް-19ގެ ސަބަބުން އާ ސީޒަންގެ ޝޫޓިންތައް ކުރިއަށް ނުގެންދެވި، އެންމެ ފަހުން ޖެހުނީ މުއްދަތެއް ނެތް ގޮތަށް ހުއްޓާލާށެވެ. އެކަމަކު އަންނަ އަހަރު އާ ސީޒަން ބަލައިލަން ލިބޭނެ ކަމުގެ އުއްމީދު ހުލޫ އިން މިހާރު ވަނީ ދީފަ އެވެ. އަދި ހަތަރު ވަނަ ސީޒަނަށް ތައްޔާރުވެ ތިބުމަށާއި ފޭނުން ކެތްމަދުކުރުވަން ވަނީ ޓީޒާއެއް ވެސް ދައްކާލައިފަ އެވެ.\nއެންމެ މޮޅު ޑްރާމާގެ އެމީ އެވޯޑް ކާމިޔާބުކޮށްފައިވާ، މި ޑްރާމާގެ ޓީޒާ ގެނެސްދިނީ ކުރީ ސީޒަންތަކުގެ ގިނަ މަންޒަރުތަކަކާ އެކު އަންނަ ސީޒަންގެ ބައެއް މަންޒަރުތައް ވެސް ހިމަނައިގެންނެވެ.\nމި ޑްރާމާގައި ވަނީ ކިހިނެއް؟\nމިއީ މުސްތަގުބަލުގައި ވެދާނެ ކަމެއްގެ ގޮތުގައި ކެނެޑާގެ ޅެންވެރިޔާ/ވާހަކަލިޔުންތެރިޔާ މާގްރެޓް އެޓްވުޑް 1985 ގައި އޭނާގެ ހިޔާލަކަށް ލިޔެފައިވާ ވާހަކައެކެވެ. އެ ވާހަކަ އަސްލެއްގެ ގޮތުގައި ގެނެސްދޭ މި ޑްރާމާގައި ދައްކަނީ އެމެރިކާގެ އެތެރޭގައި ބަޣާވާތަކުން އުފެދޭ، ރިޕަބްލިކް އޮފް ގިލިއެޑް ކިޔާ އިތުރު ސަރުކާރެއްގެ އަނިޔާވެރިކަމެވެ. ފާހިޝް އަމަލުތައް ގިނަވާ ކަމަށް ބުނެ، އެކަން ހުއްޓުވުމުގެ ނަމުގައި އުފައްދާ މި ސަރުކާރު އަދި މާ ނުލަފަ އެވެ. އަމިއްލަ މިނިވަންކަން އެއްކޮށް ނަގާލަ އެވެ. އަދި ވަކިން ހާއްސަކޮށް އަންހެނުންނަށް އަނިޔާވެރި އެވެ.\nއަންހެނުންނަކީ ދައުލަތުގެ މުދަލެކެވެ. ބަސް ބުނުމުގެ މިނިވަން ކަމެއް ނޯވެ އެވެ. އަމިއްލަ ނަފްސު ދިފާއުކުރުމުގެ މިނިވަންކަމެއް ވެސް ނުދެ އެވެ. އެ މީހުންނަށް އެއްވެސް ހައްގެއް ނޯވެ އެވެ. ހުދުމުހުތާރު ވެރިން ހެދިގޮތެއް، ހަދައިގެން ތިބެންޖެހޭނީ އެކަމެއް ތަހައްމަލުކުރާށެވެ.\nމި ތަނުގައި އަންހެނުން ތިބެނީ އެކި ބައިބަޔަށް ގިންތި ކޮށްފަ އެވެ. އަދި އެ ބައެއް މިންކުރެވޭ ގިންތި ފާހަގަކުރުމަށް އެމީހުން އަޅަން ޖެހެނީ ވަކި ކުލައެއްގެ ހެދުމެކެވެ. ވެރިންގެ އަނބިން ވިލު ނޫކުލައިން، ގޭގައި ގެންގުޅޭ އަންހެނުން ނުވަތަ ދަރިން ލިބޭ އަންހެނުން -- ހޭންޑްމެއިޑްސް ކިޔަނީ މި މީހުނަށް -- ރަތް ކުލައިން އަދި ނޯކިރީ ކުރާ އަންހެނުން މަޑު ފެހި ކުލައިންނެވެ. ވެރިންގެ ދަށުން މަސައްކަތް ކުރާ ފިރިހެނުންގެ އަނބިން ހެދުން އަޅަނީ މި ތިން ކުލަ އެކުވާ ގޮތަށެވެ.\n"ދި ހޭންޑްމެއިޑްސް ޓޭލް" ސީޒަން ހަތަރެއްގެ ޓީޒާ.\nމުޅި ޑްރާމާ ބިނާވެފައި ވަނީ މި އަނިޔާތަކުގައި ކަސްތޮޅު އެޅިފައިވާ ހޭންޑްމެއިޑެއް ކަމަށްވާ، ޖޫން ކިޔާ ހިތްވަރުގަދަ އަންހެނަކު (އެލިޒަބެތު މޮސް) މިތަނުން އޭނާ އާއި އެހެން މީހުން ސަލާމަތްކުރުމަށް އުޅޭ ގޮތުގެ މައްޗަށެވެ. ބަދަލެއް ގެނައުމަށް އޭނާ ކުރާ މަސައްކަތެވެ. އަދި ގިލިއެޑްގެ ސަރުކާރުން އަތުލާފައިވާ އޭނާގެ ދޮށީ ދަރިފުޅު އަނބުރާ ހޯދުމަށް އުޅޭ ހާލު ވެސް ދައްކަ އެވެ. ސީރީޒް ފެށިގެން، މިދިޔަ ތިން ސީޒަނުގައި ވެސް ޖޫން ވަނީ ގިލިއެޑުން ސަލާމަތްވުމަށް ވަރަށް ހިތްވަރުކޮށްފަ އެވެ.\nއެންމެ ފަހުން ގެނެސްދިން ސީޒަން ނިމުނީ، ޖޫން އޭނާގެ އެކުވެރި ހޭންޑްމެއިޑުންނާއި ގެތަކުގައި ނޯކިރީ ކުރާ އަންހެނުންނާއި އެއްބައިވެ، އެތެރޭގެ ވަރުގަދަ ރޭވުންގަނޑަކުން ގިލިއެޑުން އެތައް ކުޑަކުދިންނެއް ސަލާމަތްކޮށް، ކެނެޑާއަށް ފޮނުވާލާ ހިސާބުންނެވެ. އޭނާ މިކަން ކުރީ ގިލިއެޑްގެ ނުފޫޒުގަދަ ވެރިއެއް މަރާލުމަށް ފަހު އެވެ. އެ ސީޒަން ނިމުނުއިރު، ބަޑީގެ ހަމާލާއެއް އަމާޒުވެ، ޖޫން ވެސް ވަނީ ޒަހަމްވެފަ އެވެ.\nއާ ސީޒަންގައި ވާނީ ކިހިނެއްބާ؟\nދެން ވާނެ ގޮތެއް ބަލަން މިހާރު ކެތްވާވަރެއް ނުވެ އެވެ. އާ ސީޒަންގެ ޓީޒާގައި އާންޓް ލިޑިއާ (މި ހޭންޑްމެއިޑްސް ބެލުމާއި ހަވާލުވެ ތިބޭ އަންހެނުންގެ ބޮޑު މީހާ) ބުނާ ގޮތުން ޖޫން އަކީ އަދަބުދީގެން އިސްލާހު ކުރެވޭ ވަރަށް ވުރެ މާ ނުރައްކާތެރި އަންހެނެކެވެ. ހީވާގޮތުން އާންޓް ލީޑިއާ އެހެން އެ ބުނީ ޖޫން މީގެ ކުރިން ވެސް، ގިލިއެޑްގެ އުސޫލުތަކާއި ދެކޮޅަށް މި ކަހަލަ ކިތައްމެ ބަޣާވާތެއް ރާވައިގެން އޭނާއަށް އަދަބު ދިނުމުން ވެސް އިސްލާހުވެފައި ނުވާތީ އެވެ.\nހޮލީވުޑް ރިޕޯޓާއަށް ދިން އިންޓަވިއުއެއްގައި އާންޓް ލިޑިއާގެ ރޯލު ކުޅޭ އޭން ޑޯޑް، ފަހު ސީޒަންގެ ނިމުން ސިފަކުރީ "ނިއުކްލިއާ ހަމަލާއެއްގެ" ގޮތުގަ އެވެ. މީގެ ސަބަބުން ކުރިއަށް އޮތް ތަނުގައި އޭނާ ކުޅޭ ރޯލަށް ވަރަށް ބޮޑު އަސަރެއް ކުރާނެ ކަމަށާއި އޭނާ ތަރުބިއްޔަތު ކޮށްދޭ ދަރިވަރުންގެ ގޮތުގައި ތިބޭ ހޭންޑްމެއިޑްސް، ގިލިއެޑްގެ ސަރުކާރާ ދެކޮޅަށް މިފަދަ ބޮޑު ރޭވުމެއް ރޭވީތީ އޭގެ އަދަބު އޭނާއަށް ވެސް ލިބޭނެހެން ހީވާ ކަމަށް ބުންޏެވެ.\nއާ ސީޒަންގެ އެޕިސޯޑެއް މޮސް ވެސް ޑައިރެކްޓް ކުރާނެ އެވެ. އަދިވެސް އިންތިޒާރު ކޮށްލަމާ ހެއްޔެވެ.\nއެމީ އެވޯޑްސް ޓީވީ ސިލްސިލާ


Faruvaa ah neyruvun: Insaaniyyathu kameh neiy amaleh! | Mihaaru\nމޯލްޑިވިއަން އެއާޓެކްސީގައި ތިނަދޫން ބަލި މީހާ މާލެ ގެންދަނީ: ވިލިނގިލީ ކޮވިޑް ފެސިލިޓީގައި އޭނާ އަށް ފަރުވާދޭން ބަޔަކު ވަނީ ހުރަސްއަޅާފައި.\nފަރުވާ އަށް ނޭރުވުން: އިންސާނިއްޔަތު ކަމެއް ނެތް އަމަލެއް!\n01 ސެޕްޓެމްބަރ 2020 - 09:21 63 comments\nކޮވިޑް-19 ދެކެ ބިރުން، އެކަކު އަނެކަކަށް އަޅާނުލައި ހިތްދަތި އެތައް ކަމެއް ހިންގާފައި އެބަހުއްޓެވެ. ބަލި ޖެހޭ މީހުންނާއި ފަރުވާގައި އުޅޭ ސިއްހީ ޚިދުމަތްތެރިންނާ މެދު ތަފާތުކުރުން ވެސް ގެންގުޅެ އެވެ. މި ވިސްނުމުގެ ތެރެއިން، ބަލީގައި ބޮޑުވަރުވެދާނެ މީހަކު ފަރުވާ އިން މަހްރޫމްކޮށް ގއ. ވިލިނގިލީގައި ބަޔަކު އިއްޔެ ހިންގީ ލަދުވެތި، އިންސާނިއްޔަތާ ޚިލާފު އަމަލެކެވެ! ސިއްހީ ފަރުވާގެ ހައްގު ނިގުޅައިގަނެ، އިތުރު ނުރައްކަލެއްގެ ތެރެއަށް އޭނާ ވައްޓާލީ އެވެ.\nގދ. ތިނަދޫން ޕޮޒިޓިވްވި 68 އަހަރުގެ ފިރިހެން މީހާ ފަރުވާ އަށް ފޮނުވީ ވިލިނގިލީގައި ކޮވިޑް ފަރުވާ އަށް ޚާއްސަ ކުރި ފެސިލިޓީއަށެވެ. ދައުލަތުން ބޮޑު ހޭދައެއްކޮށް އެތަން ހެދީ ގއ. އާއި ގދ. އަތޮޅުން ބައްޔަށް ޕޮޒިޓިވްވާ ހުރިހާ ރައްޔިތުންނަށް ފަރުވާދިނުމަށެވެ. ކޮވިޑުގައި އަމަލުކުރަމުން އަންނަ އުސޫލުގެ ދަށުން އުމުރުން ދުވަސްވީ ފިރިހެން މީހާ އެ ފެސިލިޓީއަށް ގެންދިއުމުން ވިލިނގިއްޔަށް އަރުވަން ދެކޮޅު ހެދީ އެވެ.\nއޭނާ ގާތްގަނޑަކަށް ހަތަރު ގަޑިއިރު ބޭންދީ، ވިލިނގިލީ ފަޅު ތެރޭގައި އޮތް ލޯންޗުގަ އެވެ. އޭރު އޭނާ ރަށަށް އަރުވައިގެން ނުވާނެ ކަމަށް ބުނެ ބަޔަކު ބަނދަރުމަތީގައި މުޒާހަރާ ކުރަނީ އެވެ. ބައްޔަށް ހުށަހެޅި އެ މީހާ އަށް އުފުލަން ޖެހިފައިވާ ސިއްހީ އަދި ނަފްސާނީ އަނިޔާ ދެ ގުނަކުރީ އެވެ. އޭނާ ގޮވައިގެން ވިލިނގިއްޔަށް ދިޔަ ސިއްހީ ހިދުމަތްތެރިންނާއި ފުލުހުންނާއި ވިލިނގިލީގެ ކޮވިޑް ފެސިލިޓީއާ ހަވާލުވެ ތިބި މީހުންނާއި ޓާސްކް ފޯހާއި ކައުންސިލަށް ވެސް ކުރެވުނު މާ ބޮޑު ކަމެއް ނެތެވެ.\nމުޒާހަރާކުރި މަދު ބަޔަކު ދޫނުދީ، ހިފެހެއްޓުމުން ސަރުކާރަށް މަޖުބޫރުވީ ބޮޑު ހޭދައެއްކޮށްގެން ނަމަވެސް އޭނާގެ ފުރާނަ ސަލާމަތްކުރާށެވެ. ތިނަދު އަށް އެއާޓެކްސީ ފޮނުވައި އެ މީހާ މާލެ ގެނެސް މިހާރު އޭނާ އަށް ފަރުވާދެމުން އަންނަނީ ހުޅުމާލެ މެޑިކަލް ފެސިލިޓީގަ އެވެ.\nމާލެ އާއި ހުވަދު އަތޮޅާ ދެމެދު ދަތުރުކުރާ ބޯޓެއްގެ ފަޅުވެރިއަަކަށް އުޅެނިކޮށް ޕޮޒިޓިވްވި އެ މިހާ ވިލިނގިއްޔަށް އަރުވަން ދެކޮޅު ހެދި މައިގަނޑު ސަބަބަކީ ބައެއް މީހުން ބުނާ ގޮތުގައި، އެ ރަށުގައި ކޮވިޑް ފެތުރިދާނެ ކަމުގެ ބިރެވެ. އަނެއް ބަޔަކު ތުހުމަތުކުރާ ގޮތުގައި ފަހަތުގައި އޮތީ ސިޔާސީ ކަމެކެެވެ. ވިލިނގިލީ ހޮސްޕިޓަލުގެ އިސް ބޭފުޅަކު ވެސް ތުހުމަތުކުރެއްވި ގޮތުގައި އެއީ، ސަރުކާރާ ދެކޮޅަށް ބަޔަކު ނުކުމެ ހިންގި ކަމެކެވެ. އެކަމަކު، މިއިން އެއްވެސް ކަމަކީ ބަލި މީހަކު ފަރުވާއިން މަހްރޫމްކުރުމާ ގުޅުވޭނެ ކަމެއް ނޫނެވެ.\nނަޒްލާ ނޫސްވެރިންނާ ވާހަކަ ދައްކަވަނީ: ކޮވިޑް ޖެހޭ މީހުންނާ މެދު ތަފާތުކުރުން ގެންގުޅޭ ކަމަށް ވިދާޅުވި.\nސިއްހީ ޚިދުމަތްތެރިން މި ހާދިސާ ސިފަކުރަނީ "ކޮވިޑަށް ވުރެން ވެސް ސީރިއަސް ބައްޔެއް"ގެ ގޮތުގަ އެވެ.\nވިލިނގިލީ ހާދިސާ އަށް އިޝާރާތްކުރައްވައި ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާން ޑރ. ނަޒްލާ ރަފީގް ރޭ ވިދާޅުވީ މި ބަލީގައި ތަފާތު ނުކުރުމަށާއި ފަރުވާ އިން މަހްރޫމްނުކުރަން ރާއްޖޭގައި ބަލި ފެތުރުނީއްސުރެން ކަމާ ބެހޭ އިދާރާތަކުން އިލްތިމާސްކުރަމުން އަންނަ ކަމަށެވެ. އެފަދަ ހާދިސާތައް ހިނގާފައިވާތީ، އަބަދުވެސް އެކަކު އަނެކަކަށް އަޅާލުމާއި އޯގާތެރިވާން ހަނދާންކޮށްދެމުން އަންނަ ކަން ވެސް ފާހަގަކުރެއްވި އެވެ.\n"ވިލިނގިލީގައި ހިނގައިދިޔަ ކަމަކީ ބަލިމީހާ އަށާއި އޭނާގެ އާއިލާ އަށް ނިކަމެތިކަން ގެނުވާނެ ކަމެއް. މިފަދަ ބަލިމަޑުކަމަކާ ކުރިމަތިލާއިރު ފިޒިކަލީއެއް ނޫން ނަފްސާނީ ގޮތުން ވެސް އަސަރުކުރޭ. އަދި ލިބެން ޖެހޭ ފަރުވާ ނުލިބި ލަސްވުމަކީ ސިއްހީ ގޮތުންނާއި އެހެން ގޮތް ގޮތުން ވެސް ގޮންޖެހުންތަކެއް އެ މީހަކަށް ކުރިމަތިލާން ޖެހޭ ކަމެއް،" ޑރ. ނަޒްލާ ވިދާޅުވި އެވެ.\n"ބައްޔެއް ޖެހިފައި ހުރީއޭ ކިޔައި ވަކި ރަށަކަށް ވަކި ނަސްލަކަށް ނިސްބަތްވާތީ ތަފާތުކުރުމާއި ތަފާތު ގޮތަކަށް އެ މީހަކާ ދޭތެރޭގައި ދެކުމަކީ ކޮވިޑް-19 އަށް ވުރެން ވެސް ސީރިއަސް ބައްޔެއް ކަމަށް އަޅުގަނޑުމެން ދެކެނީ."\nފަރުވާ އިން މަހްރޫމްކުރުން: ހަރުކަށި ފިޔަވަޅު އަޅަން ޖެހޭ ކަމެއް\nރާއްޖޭގެ ފަސް ސަރަހައްދެއްގައި ކޮވިޑް ފެސިލިޓީތަކެއް ސަރުކާރުން ގާއިމްކުރީ ބައްޔަށް ޕޮޒިޓިވްވާ އެންމެން މާލެ ގެނައުމަކީ ކުރެވޭނެ ކަމަކަށް ނުވާތީ އެ ތަންތަނުގައި ޚިދުމަތް ދޭށެވެ. އަތޮޅުތަކުގައި ފަރުވާ ތަރުތީބުކޮށްފައި ވަނީ މާލޭގައި ކޮވިޑަށް ފަރުވާ ދޭ އައިޖީއެމްއެޗުގެ ޑޮކްޓަރުންގެ ޓީމުގެ އިރުޝާދުގެ ދަށުންނެވެ. ބަލީގައި ސީރިއަސްވާ މީހުންނަށް ވެންޓިލޭޓަރުގައި ފަރުވާދެވޭނެ ގޮތް ވެސް ކޮވިޑް ސެންޓަރުތަކުގައި ވަނީ ހަމަޖައްސައިފަ އެވެ.\nތިނަދޫން ޕޮޒިޓިވްވި މީހާގެ ކޮންޓެކްޓް ޓްރޭސިން ހެދިއިރު، އޭނާއާ ގާތުން ބައްދަލުވި މީހުންގެ އަދަދު މިހާރު ވެސް ވަނީ 40 އަށް ވުރެން މަތިވެފަ އެވެ. ގޭގޭގައި ކަރަންޓީންކޮށް، އެ މީހުން ބައްޔަށް ޓެސްޓްކުރަމުން އަންނައިރު މީގެތެރެއިން ބަޔަކު ޕޮޒިޓިވްވުމުގެ ފުރުސަތު އެބަ އޮތެވެ. އެންމެންގެ ރައްކަލަކަށް މިއީ އެކަހެރިކޮށްގެން ފަރުވާ ދޭން ޖެހޭ ބައްޔަކަށް ވާތީ އެ މީހުން ވެސް ގެންދަން ހުރި ތަނަކީ ވިލިނގިލި ފެސިލިޓީ އެވެ.\nވިލިނގިލީގައި ހަދާފައިވާ ކޮވިޑް ފެސިލިޓީ: މިތަނުގައި ބަލި މީހަކަށް ފަރުވާ ދޭން ބަޔަކު އިއްޔެ ވަނީ ދެކޮޅު ހަދާފައި.\nވިލިނގިލީގައި މި ކުރިމަތިވި ހާދިސާ އިން މި ބަލީގައި ސިއްހީ ފަރުވާ އިން މަހްރޫމްވެދާނެ ކަމުގެ ބިރު އޮންނާނެ އެވެ. އެފަދަ ކޮންމެ ދަނޑިވަޅެއްގައި ފްލައިޓެއް ޗާޓާރުކޮށްގެން ބަލި މީހާ މާލެ ގެނެސް ފަރުވާ ދިނުމަކީ ސަރުކާރަށް ކުރެވޭނެ އަދި އެންމެ ހަމަޖެހޭ ގޮތެއް ވެސް ނޫނެވެ.\nނޫން ނަމަ، ކޮންމެ ރަށެއްގައި ފެސިލިޓީއެއް ވެސް ނުހެދޭނެ އެވެ. ވިލިނގިއްޔަށް ތިނަދޫ މިހާ ނޭރުވުމުން މިހާރު ގޮވާލަމުން އަންނަނީ ތިނަދޫގައި ފެސިލިޓީއެއް އަޅައިދޭށެވެ. ބައްޔަށް ހުށަހެޅުނަސް ވިލިނގިލީ ފެސިލިޓީގައި ފަރުވާ ހޯދަން ވެސް ބޭނުން ނުވުމުގެ ވިސްނުން ގެންގުޅެން އެ ހާދިސާއިން މަޖުބޫރުކުރުވީ އެވެ.\nސަރުކާރަށް މިހާރު ކުރަން ޖެހިފައި އޮތް ކަމަކީ، އިއްޔެ ހިނގި ފަދަ ލާއިންސާނީ އަމަލެއް ބަލި މީހަކާ ދޭތެރޭގައި ދެން ނުހިނގާނެ ކަން ކަށަވަރުކޮށްދިނުމެވެ. މުޅި މުޖުތަމައު ނުވަތަ އާއްމުން ބަލިން ރައްކާތެރިކުރަން މިހާރު ވެސް ފިޔަވަޅުތައް ހެލްތު ޕްރޮޓެކްޝަން އޭޖެންސީން އަޅާފައި އެބަހުއްޓެވެ. އޭގެތެރޭގައި އެޗްޕީއޭގެ މިންގަނޑުތަކާއި އެންގުންތަކާ ޚިލާފުވާ ފަރާތްތައް ޖޫރިމަނާކުރުން ހިމެނެ އެވެ.\nވިލިނގިލީގައި ހަދާފައިވާ ކޮވިޑް ފެސިލިޓީ: މިތަން ޚާއްސަކުރީ ގއ. އާއި ގދ. އަތޮޅުން ބަލި ޖެހޭ މީހުންނަށް.\nމި ފިޔަވަޅު ތެރޭގައި ހިމަނަންވީ އެންމެ މުހިއްމު ކަމަކީ ބަލި މީހާ ފަރުވާ އިން މަހްރޫމްވިޔަ ނުދިނުމެވެ. އެޗްޕީއޭ އިން ކަނޑައަޅާ ތަނެއްގައި ބަލި މީހާގެ ފަރުވާ ކުރިއަށް ގެންދެވެން ޖެހެ އެވެ. އެކަމުގައި އެއްވެސް ހުރަހެއް އޮވެގެން ނުވާނެ އެވެ. ރާއްޖޭގެ އެކި ސަރަހައްދުތަކުގައި ގާއިމްކޮށްފައިވާ ކޮވިޑް ފެސިލިޓީތަކުގައި ބަލި މީހުންގެ ފަރުވާ ކުރިއަށް ގެންދިއުމަށާއި އެ މީހުން އެއް ރަށުން އަނެއް ރަށަށް ގެންގޮސް ފަރުވާގެ ކަންކަމުގައި އުޅޭ ސިއްހީ ޚިދުމަތްތެރިންނަށް ވެސް ހުރަސްތައް ކުރިމަތި ކުރާ ނަމަ ހަރުކަށި ފިޔަވަޅު އަޅަން ޖެހެ އެވެ.\nކިތަންމެ ބޮޑު އަދަބަކުން ވިޔަސް ލާއިންސާނީ އަމަލުތައް ހުއްޓުވަން ޖެހެ އެވެ. މި ބަލީގައި ތަހައްމަލްކުރަން ޖެހޭ އެކަނިވެރިކަމާއި ބިރުގެ ތެރެއަށް އިތުރު އަނިޔާތަކެއް ކުރިމަތިވިޔަ ނުވާނެ ގޮތެއް އެޗްޕީއޭގެ މިންގަނޑުތަކުގައި ކަށަވަރުކޮށްދޭން ޖެހެ އެވެ.\nއިތުރު ލިޔުންތައް ގދ. ތިނަދޫ ދިވެހި ސަރުކާރު ގއ. ވިލިގިލި ޑރ. ނަޒްލާ ރަފީގް (އެޗްޕީއޭ) އެޗުއީއޯސީ ސިއްހަތު ބަލިތައް


JP akee vaki fikurehge mahchah hingaa minivan party eh: JP - vNews.mv\nޖޭޕީ އަކީ ވަކި ފިކުރެއްގެ މައްޗަށް ހިންގާ މިނިވަން ޕާޓީއެއް: ޖެޕީ\nހުސައިން ވަސީމް 18 July 2019, 14:26\nޖުމްހޫރީ ޕާޓީއަކީ ވަކި ސިޔާސަތުތަކެއްގެ މައްޗަށް ހިންގާ މިނިވަން ސިޔާސީ ޕާޓީއެއް ކަމަށް ޖުމްހޫރީ ޕާޓިން ބުނެފި އެވެ.\nޖުމްހޫރީ ޕާޓީން މިހެން ބުނެފައި މިވަނީ އެޕާޓީގެ ލީޑަރު ގާސިމް އިބްރާހީމްގެ ސްޕެޝަލް އެޑްވައިޒަރު އަދި ކުރީގެ ނައިބު ރައީސް ޑރ މުހައްމަދު ޖަމީލް ރޭ ވީޓީވީގެ ފަސްމަންޒަރު ޕްރޮގްރާމުގައި ދެއްކެވި ވާހަކަތަކަށް ރައްދުދެއްވަމުންނެވެ.\nޑރ. ޖަމީލް ވިދާޅުވީ ޕީޕީއެމާ ގުޅިގެން އެޕާޓީ ވަރުގަދަ ކުރުމަށް އެހީތެރިވާން ޖޭޕީން އުޅޭ ކަމަށްއަދި ޖޭޕީއަކީ ޕީޕީއެމް ފިކުރުގެ ޕާޓީއެއް ކަމަށެވެ.\nމިވާހަކަތަކަށް ރައްދުދެއްވާ ޖޭޕީގެ ސެކްރެޓަރީ ޖެނެރަލް ހުސައިން ރަޝީދު ވިދާޅުވީ ޖުމްހޫރީ ޕާޓީ އަދިވެސް އޮތީ ސަރުކާރުގައި ހިންގާ ކޯލިޝަން ޕާޓުނަރެއްގެ ގޮތުގައި ކަމަށެވެ. ގާނޫނީ އިމުގެ ތެރެއިން ކުރިއަށްދާނަމަ މިސަރުކާރާ އެކު ޖޭޕީ އަބަދުވެސް ދެމިތިބޭނެ ކަމުގައިވެސް ހުސައިން ވިދާޅުވި އެވެ.\nއޭނާ ވިދާޅުވީ މިސަރުކާރު ވުޖޫދަށް އައީ ޖޭޕީ ހިމެނޭ ގޮތަށް އެކުލަވާލި ކޯލިޝަނެއްގެ ތެރެއިން ކަމަށާއި އެ ނިންމުމަށް ޖޭޕީން އެއްވެސް ބަދަލެއް ގެނެސްފައި ނުވާ ކަމަށެވެ. އަދި ޖޭޕީން ކަމެއް ނިންމާނަމަ ނިންމާނީ ޕާޓީގެ ކައުންސިލުގެ މަޝްވަރާގެ މަތިން ކަމަށާ ސަރުކާރާ ވަކިވުމުގެ އެއްވެސް މަޝްވަރާއެއް ޖޭޕީގެ ކައުންސިލްގައި ކުރަމުން ނުދާ ކަމަށެވެ.\nހުސައިން ވިދާޅުވީ ޖޭޕީއާ ގުޅޭގޮތުން ޑރ ޖަމީލް ދެއްކެވި ވާހަކަތަކަކީ އެމަނިކުފާނުގެ އަމިއްލަފުޅު ޚިޔާލުތަކެއް ކަމަށް ގަބޫލުކުރެވޭ ކަމަށާ އެއީ ޖޭޕީގެ ނިންމުމެއް ނޫން ކަމަށެވެ. ޕާޓީގެ ފިކުރަށް ވާނީ ޕާޓީގެ އަސާސީ ގަވާއިދުގެ ދަށުން އެޕާޓީއެއް ޕްރޮމޯޓްކުރާ ފިކުރު ކަމަށާ ޖޭޕީގެ ސްޓޭންޑް ވަރަށް ސާފު ކަމަށްވެސް ވިދާޅުވި އެވެ.\nހުސައިން ވިދާޅުވީ ޖުމްހޫރީ ޕާޓީ މިހާރުވެސް މިއޮތީ ސަރުކާރުގެ ބައިވެރިއެއްގެ ގޮތުގައި ކަމާށާ ސަރުކާރަށް ދެވެން އޮތް އެއްބާރުލުމެއް ޖޭޕީން ދޭނެ ކަމަށެވެ. ޖުމްހޫރީ ޕާޓީން އަބަދުވެސް މަސައްކަތްކުރަނީ ގައުމުގެ ހަމަޖެހުމަށް ކަމަށާ ޖުމްހޫރީ ޕާޓީ ކުރިންވެސް އޮތީ އަދި މިހާރުވެސް މިއޮތީ އިސްލާހީ ފިކުރާ އެކު ކަމަށްވެސް ހުސައިން ވަނީ ވިދާޅުވެފަ އެވެ.\nވީޓީވީގެ ފަސްމަންޒަރު ޕްރޮގްރާމުގައި ޑރ ޖަމީލް ވިދާޅުވީ އެމަނިކުފާނަކީ އެއްގޮތަކަށްވެސް އެމްޑީޕީގެ ފިކުރުގެ ބޭފުޅެއް ނޫން ކަމަށާ އެމަނިކުފާނު ނިސްބަތްވަނީ ޕީޕީއެމް ފިކުރަށް ކަމަށެވެ. އަދި ޖޭޕީ ވެސް އޮތީ އެފިކުރުގެ ތެރޭގައި ކަމަށްވެސް ވިދާޅުވި އެވެ. ސަރުކާރު ޖަވާބުދާރީ ކުރުވުމަށް އިދިކޮޅު ޕާޓީއެއް އޮންނަން ޖެހޭ ކަމަށާ އެފުރުސަތު އޮތީ ޕީޕީއެމަށް ކަމަށްވެސް ޑރ. ޖަމީލް ވަނީ ވިދާޅުވެފަ އެވެ.


KEYONIRU Column: Bidheyseen ge Andhiri dhaulai mulun luhelun! - One Online\nބިދޭސީންގެ ބަޔަކާ އިމިގްރޭޝަނާއި ފުލުހުން ސުވާލުކުރަނީ --- ފޮޓޯ/ ޕޮލިސް\nއައްޑޫސިޓީގެ ޒުވާނުން ސައިކަލު ތަކުގައި ކޮޅު ކޮޅަށް ދުއްވާ އިރު މުޅި ސިޓީގެ ކަޑަތަކާއި، ސައިހޮޓާތަކާއި، ގާޑިޔާތަކާއި، ޑޮލަރު މާރު ކުރުމާއި، ގެސްޓް ހައުސްތައް ކޮންޓްރޯލް ކުރަނީ ބަންގްލަދޭޝް މީހުން، ނުވަތަ މަޝްހޫރު ނަމުންނަމަ "ބޮނދުން" ނެވެ. ރޯމަހުގެ ވިޔަފާރިވެސް އެމީހުން އަތުގައެވެ. މީގެތެރޭގައި ޤަވާއިދާ އެއްގޮތަށް އުޅޭމީހުނާއި، ޤާވާއިދާ ހިލާފަށް އުޅޭމީހުންވެސް ހިމެނެއެވެ. މިރޭޓުގައި ދާނަމަ އަދި ފަސް ވަރަކަށް އަހަރު ފަހުން މުޅި އައްޑޫ ސިޓީގެ ކުދި އަދި މެދު ފަންތީގެ ވިޔަފާރިތައް ކޮންޓްރޯލް ކުރާނީ ބިދޭސީންނެވެ، އަދި ވަކީން ހާއްސަކޮށް ބަނގްލަދޭޝް މީހުންނެވެ. މިއީ އައްޑޫ ސިޓީގެ ވާހަކަ ކަމުގައި ވިއަސް މިއީ ރާއްޖޭގެ ހުރިހާ އަތޮޅުތަކާއި ރަށްރަށުގައިވެސް ކަން އޮތް ގޮތެވެ. ރާއްޖެ މިދަނީ ނޭނގިތިބެ "ސްލީޕް ވޯކް" ކުރަމުން ބޮޑު އަނދަވަޅަކާ ދިމާއަށެވެ. މިފަދަ ބަނގްލަދޭޝް މީހުން ދަނީ ދިވެހީންނާއި ކައިވެނިވެސް ކުރަމުންނެވެ. ނޭނގިތިއްބާ ފެންނާނީ ބަނގްލަދޭޝް ނަސްލުގެ އެތައްބަޔަކަށް ދިވެހި ރައްޔިތުކަން ލިބި މުޅި ޤައުމު އެމީހުންގެ ބާރުގެ ދަށަށް ދާތަނެވެ.\nޑިޕޯރޓް ކޮށްލެވުނު އަބޫ ހަނީފްގެ ލަގްޒަރީ ކާރު ހުންނަ ވާހަކަ އާއި ފަސްޓް ކްލާހުން ދަތުރު ކުރާ ވާހަކަ ލިޔުމުން އޭނާއާ އެއްކޮޅަށް ވާހަކަ ދެއްކި މަދު ބައެއް މީހުން މަލާމާތުގެ ގޮތުގައި ބުނެފައިވަނީ ލަގްޒަރީ ކާރު ދުއްވައި ފަސްޓް ކްލާހުން ދަތުރު ކުރަންޖެހޭނީ ހަމައެކަނި ދިވެހީންނެވެ؛ އަދި އެއީ ބަނގްލަދޭޝް މީހުން ކޮށްގެން ވާނެ ކަމެއް ނޫނެވެ! ނަމަވެސް މިތަނުގައި މައްސަލައަކީ އެމީހުން ލަގްޒަރީ ކާރުދުއްވުމެއް ނުވަތަ އެމިރޭޓްސްގެ ފަސްޓް ކްލާހުން ދަތުރު ކުރުމެއް ނޫނެވެ. މައްސަލައަކީ ރަނގަޅަށް ލިޔަން ކިޔަން ނޭނގޭ ބިދޭސީން، މަސައްކަތު މީހުންގެ ގޮތުގައި ރާއްޖެ އައިސް، ކޮންމެވެސް ދިވެއްސެއްގެ ނަމުގައި ވިޔަފާރިއެއް ރަޖިސްޓްރީކޮށް، ދިވެހި މީހާއަށް މަހަކު ކުޑަ ލާރިކޮޅެއް ދީފައި، ބިދޭސީމީހާ ޤަވާއިދާ ހިލާފަށް ވިޔަފާރި ކުރުމެވެ. ދުވަސް ކޮޅަކުން އެތައް ފިހާރައަކާއި، އެތައް ގެސްޓް ހައުސް އެއްގެ ވެރިޔަކީ އެއްކަލަ "މަސައްކަތު" މީހާއެވެ. ވިޔަފާރި ހިންގަނީ މަނީ ލޯންޑަރިންއާއި ޑްރަގްގެ ވިޔަފާރި އާއި އެނޫންވެސް ވިޔަފާރި ހިމެނޭގޮތަށް، މާފިއާ ސްޓައިލަށެވެ. މައްސަލައަކީ މިއެވެ.\nރާއްޖޭގެ ހުރިހާ އަތޮޅުތަކާއި، ސިޓީ ތަކާއި، ރަށް ރަށުގެ ކުދި ފިހާރަތަކާއި، ގާޑިޔާ ތަކާއި، ކުދި ކެފޭ ތަކާއި، ބައެއް މަސް ދޯނިތަކާއި، ޑޮލަރު ގަނެ ވިއްކުމުގެ ވިޔަފާރި އާއި، ކުދި ގެސްޓް ހައުސް ތަކާއި، ރެކްރޫޓްމެންޓް ފަދަ އެތައް ވިޔަފާރިއެއް މިވަގުތުން މިވަގުތަށް ވެސް ކޮންޓްރޯލް ކުރަމުން އެދަނީ ޤަވާއިދާ ހިލާފަށް ބިދޭސީންނެވެ. މަނީ ލޯންޑްރިންއާއި، ހިއުމަން ޓްރެފިކިންގާއި، އަދި ކިއެއްތަ ޑްރަގް ވިޔަފާރީގައިވެސް ބަންގްލަދޭޝް މީހުންގެ ބައިވެރިވުން ދުވަހެއް ދުވަހަކަށް ދަނީ އިތުރުވަމުންނެވެ. ރައްޔިތުންގެ މަޖުލިހުގެ ރައީސް ވަރަށް ފޯރިއާއެކު، ދީނީ ފަރާތްތަކަށް އަމާޒު ކުރައްވައި، "އަނދިރި ދައުލަތެއް" ގެ ވާހަކަ ދައްކަވާއިރު، ރާއްޖޭގައި އޮތް އެންމެ ބޮޑު "އަނދިރި ދައުލަތް" އަކީ ބިދޭސީން ޤަވާދާއި ޤާނޫނާ ހިލާފަށް މުޅި ޤައުމުގެ ވިޔަފާރީގެ ކޮންޓްރޯލް ނެގުމަށް މިހިންގާ ބިޔަ "ވެރިކަން" އެވެ. މި އަނދިރި ދައުލަތް މުލުން ލުހެލައި، މި ކަން ނިމުމަކަށް ގެނެވޭނީ ކޮންޓްރޯލަރ އޮފް އިމިގްރޭޝަނާއި، ޕޮލިސް ކޮމިޝަނަރ އާއި، ޑިފެންސް މިނިސްޓަރާއި، އިކޮނޮމިކް މިނިސްޓަރާއި، ޓޫރިޒަމް މިނިސްޓަރާއި، އަދި ހުދު ރައީސުލް ޖުމްހޫރިއްޔާވެސް މިހާރަށް ވުރެ ސީރިއަސް ކޮށް މިމައްސަލަ ނަންގަވައި، ޤައުމީ ސަލާމަތާ ގުޅުންހުރި މައްސަލައެއްގެ ގޮތުގައި މިމައްސަލައާ ކުރިމަތި ލައްވައިގެންނެވެ. ބިދޭސީންގެ "އަނދި ދައުލަތް" ނިމުމަކަށް ގެނައުމަކީ ރާއްޖޭގެ ކުރިމަގާއި، ޤައުމުގެ ސަލާމަތާއި، ރައްކާތެރިކަމާ ގުޅިފައިވާ ނުހަނު ނާޒުކް، މުހިއްމު މައްސަލައެކެވެ.\nގުޅޭ ޓެގު ޕޮލިސް އެމްއެންޑީއެފް މިނިސްޓްރީ އޮފް އިކޮނޮމިކް ޑިވެލޮޕްމަންޓް ބިދޭސީންގެ މައްސަލަތައް


އިންސާނާގެ މަރު2– DhiSalafiyyah\nއިންސާނާގެ ހަށިގަނޑަށް ދިމާވާ ހުރިހާ ކަންތައްތަކެއް މިހެން ދިމާވަނީ ކީއްވެގެން ހެއްޔެވެ؟ ﷲ އިރާދަ ކުރައްވައިފިނަމަ ހަށިގަނޑު އެގޮތަށް ނުބައި ނުވެވެސް އޮވެދާނެއެވެ. ނަމަވެސް ހަށިގަނޑު ނުބައިވުން އެއީ އަހަރުމެންނަށް ވަރަށް މުހިއްމު މެސެޖެއް ދޭކަމެކެވެ. އެއީ ކޮން މެސެޖެއްތޯއެވެ؟ އެއީ ކުރީގެ ދިރިއުޅުމަށް އެނބުރި ދެވޭނެ ހަމައެއްވެސް ގޮތެއް ދެނެއް ނޯންނާކަން ހާމަކޮށްދެއްވުމެވެ. ޢާއިލާގެ މެންބަރުންނާއި އެކު މޭޒުދޮށުގައި ކައިބޮއި ހެދުން، ދަތުރުގޮސް މަޖާކުރުން، ފައިސާ އެއްކުރުން މިއީ ދެން ހަމަ އެއްގޮތަކަށްވެސް ކުރެވޭނެ ކަންތައްތަކެއް ނޫންކަމުގެ މެސެޖެވެ. އިންސާނުންގެ ނިމުން މިއޮންނަ ގޮތުން އޭނާއަކީ ހަމައެކަނި ހަށިގަނޑެއް ނޫންކަން އެނގެން ޖެހޭނެއެވެ. އަދި ކިއެއްތަ، އޭނާއަކީ ހަށިގަނޑަކުން ” ވަށައިލެވިފައިވާ ” ފުރާނައެއްކަން އެނގެން ޖެހޭނެއެވެ. އެހެން ގޮތަކަށް ބުނާނަމަ އިންސާނާއަކީ ހަށިގަނޑެއްގެ އިތުރު ބައެއްވެސް ހިމެނޭ މީހެކެވެ. އިންސާނާ ވަރަށް މުހިއްމު ބައެއްކަމަށް ދެކިގެން އުޅުނު ހަށިގަނޑު ކޮންމެވެސް ދުވަހަކުން ކުނިވެ، ފަނިކައި، އަދި އެންމެފަހުން ކަށިގަނޑަކަށް ބަދަލުވެގެން ދެއެވެ. އެދުވަސް ހީނުކުރާހާ އަވަހަށްވެސް އަތުވެދާނެއެވެ.\nކަން މިހެން އޮތްނަމަވެސް ނަފްސާނީގޮތުން އިންސާނާ އަކީ އޭނާ ނުރުހޭ ނުވަތަ ބޭނުންނޫން ކަންތައްތަކަށް އަޅާ ނުލެވޭ މީހެކެވެ. އަދި އެކަންތައްތަކަކީ ޙަޤީޤަތެއް ނޫންކަމަށް ޤަބޫލު ކުރެވޭ ދަރަޖައަށްވެސް މި ވިސްނުން ދެއެވެ. މަރަކީވެސް މިކަހަލަ ކަމެކެވެ. ނަމަވެސް ޖަނާޒާއެއްގައި ބައިވެރިވާ ހިނދު ނުވަތަ ވަރަށް ގާތް ތިމާގެ މީހަކު ކުއްލިއަކަށް މަރުވާ ހިނދު މަރު މަތީން ހަނދާންވާ ގޮތްވެއެވެ. އެހެން ނޫނީ މަރާމެދު ދެކޭނީ ވަރަށް ދުރު ކަމެއްގެ ގޮތުގައެވެ. މީހުން ނިދީގައި މަރުވާ ކަމާއި، އެކްސިޑެންޓެއްގައި ކުއްލިގޮތަކަށް މަރުވާކަން ވެސް އެންމެން ދަނެއެވެ. ނަމަވެސް ހިތަށް ގެނެވެނީ އެއީ އަދި ވަކި ބައެއް ކަމަށެވެ. ނަމަވެސް ހިތަށް ގެނެވެނީ އެއީ އަދި ވަކި ބައެއް ކަމަށެވެ. ތިމާއަށް އެގޮތް މެދުވެރިވެދާނެކަން ޤަބޫލުކުރަން ހަމަ ދަތިވަނީއެވެ. އަބަދުވެސް ހީވެފައި އޮންނަނީ މަރުވާ ދުވަސް އަދި މާ ފަހަތުގައި އޮތް ކަމަށެވެ. ދުނިޔޭގައި އުޅެން އަދި ދުވަސް އެބައޮތް ކަމަށެވެ. ހައްޖަށް ދާން އަދި މާ އަވެހޭ ބުނެވެނީ ވެސް އެހެންވެގެން ކަންނޭނގެއެވެ.\nމަދުރަސާއަށް ދަނިކޮށް ނުވަތަ އޮފީހަށް ދަނިކޮށް އެކްސިޑެންޓްވެގެން މަރުވާ ކުއްޖާ ނުވަތަ މީހާވެސް ހީކޮށްގެން ހުންނާނީ ހަމަ މިކަހަލަ ގޮތަކަށް ކަންނޭނގެއެވެ. މާދަމާގެ ނޫހުގައި އޭނާގެ މަރުގެ ވާހަކަ އޮންނާނެކަމެއް އޭނާއަކަށް ކުޑަކޮށް ވެސް ނޭނގެނެއެވެ. މި މަޒުމޫނު ވިދާޅުވާއިރު ހުދު ތިޔަބޭފުޅާވެސް ހުންނެވީ މިކަހަލަ ވިސްނުންފުޅެއްގައި ނޫން ކަމެއް ނޭނގެއެވެ. އަވަހަށް ނިޔާވެދާނެ ކަމަށް ޤަބޫލުކުރަން ދަތިވާނެއެވެ. އަދިވެސް މި ދުނިޔޭގައި ނުކުރެވި އެތައް ކަންތައްތަކެއް ހުރީމައެވެ. މިއީ މަރުން އެއްކިބާވުމުގެ ވިސްނުމެކެވެ. ނަމަވެސް މަރަކުން ހަމަ ހިލާ ސަލާމަތެއް ނުވާނެއެވެ. ގަދަފަދަ ވެގެންވާ ކިއްލާތަކެއްގެ ތެރޭގައި ތިބި ކަމުގައި ވިޔަސްމެއެވެ. ކޮންމެ ތަނަކުންވެސް މަރު އޭނާ އަތުލާނެތެވެ.\nއިންސާނާ ދުނިޔެއަށް އައީ އޭނާގެ އެއްވެސް އިޚްތިޔާރެއް ނެތިއެވެ. އޭނާ އެނބުރި ދާނީ ވެސް އޭނާގެ އެއްވެސް އިޚްތިޔާރެއް ނެތިއެވެ. އެކަނިމާ އެކަންޏެވެ. ނަމަވެސް އޭނާ ދުނިޔޭގައި އުޅޭއިރު ، އޭނާ ވަނީ މުދާ އެއްކުރުމުގައި އަވަދިނެތި އޭނާގެ ވަގުތުތައް ހޭދަކޮށްފައެވެ. އޭނާގެ ދިރިއުޅުމުގެ ހަމައެކަނި މަޤްޞަދަކީ ހަމައެކަނި މުދާގިނަކުރުން ކަމުގައި ހީވާ މިންވަރަށެވެ. ނަމަވެސް އެއްވެސް މީހަކަށް އޭނާގެ މުދާތައް ހިފައިގެން ކަށްވަޅަކަށް ނުދެވެއެވެ. ވަޅުލާނީ އާދައިގެ ދެރަ ފޮއްޗަކުން ކަފުން ކޮށްފައެވެ. އޭނާއަށް ގެންދެވޭ ހަމައެކަނި އެއްޗަކީ އޭނާކުރި ޢަމަލެކެވެ. ހެޔޮކަމުގެ ތިލަފަތް ބަރުވެއްޖެ ނަމަ ހުރި އުފަލެއްގެ ބޮޑުކަމާއެވެ.


Touristun heekuri gothakah noon, hurasthah gina | Mihaaru\n08 އޯގަސްޓް 2020 - 09:36 102 comments\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކޮށް ތިން މަހަށް ވުރެ ގިނަ ދުވަސް ހޭދަވުމަށް ފަހު، މިދިއަ މަހު 15 ގައި ހުޅުވާލި އެވެ. އެ ދެ ހަފުތާގައި ރާއްޖެ އައީ އެންމެ 1،700 ޓޫރިސްޓުންނެވެ.\nރާއްޖޭގެ އިގުތިސާދުގެ 75 ޕަސެންޓް ހިއްސާކުރާ ޓޫރިޒަމް ދާއިރާއަށް ކުރިމަތިވި މި ބޮޑު ލޮޅުމުން އަރައިގަތުމުގެ އުއްމީދުތައް ކިތައްމެ މަތީގައި ހުއްޓަސް، ބައެއް ތަޖުރިބާކާރުންގެ ހިތުގައި ޝައްކު އުފެދެނީ، ސަރުކާރުން ކުރަން ޖެހޭ ކަންކަން ފުރިހަމަ ނޫންވީމަ އެވެ.\nލަކްސް ރިިސޯޓުގެ ރީޖަނަލް ޑައިރެކްޓަރު ޓްރެއިނިން އެންޑް ޑިވެލޮޕްމަންޓް ހުސެއިން އަފީފު ވިދާޅުވީ މި ވަގުތު ބޯޑަރު ހުޅުވައިލުން ރަނގަޅު ނަމަވެސް، އަމަލު ކުރާނެ ރަނގަޅު ސްޓްރެޓެޖީއެއް ނުވަތަ އުސޫލެއް ސަރުކާރުގެ ނެތް ކަމަށެވެ.\n"ހަމައެކަނި ވެބިނާއެއް ބާއްވައިލައިގެން މިވަގުތު ރާއްޖެއެއް ޕްރޮމޯޓެއް ނުކުރެވޭނެ. ގައުމުތަކަށް ގޮސް، ފުޅާ ދައިރާއެއްގައި ރާއްޖެ ޕްރޮމޯޓް ކުރަން ޖެހޭ،" އޭނާ ވިދާޅުވި އެވެ.\nޓޫރިޒަމް އަލުން ހުޅުވާލި ވަގުތު ޓޫރިޒަމް މިނިސްޓަރުގެ މަގާމު ހުސްކޮށް އޮތުމުން ދާއިރާގެ ހިންގުންތެރިންނަށް ކޮންމެވެސް ވަރެއްގެ އުނދަގޫތަކެއް ކުރިމަތިވި އެވެ. އެކަމަކު ކުރީގެ މިނިސްޓަރު އަލީ ވަހީދުގެ މައްޗަށް ކުރި ޖިންސީ ގޯނާގެ ތުހުމަތުތަކާ އެކު މަގާމުން ވަކިކުރި ފަހުން މަހެއް ވަނިކޮށް އިއްޔެ ރައީސް އިބްރާހިމް މުހައްމަދު ސޯލިހު ވަނީ، އާ ޓޫރިޒަމް މިނިސްޓަރަކަށް ޑރ. އަބްދުﷲ މައުސޫމް އައްޔަން ކުރައްވައިފަ އެވެ. ޑރ. މައުސޫމަކީ ޓޫރިޒަމް ދާއިރާގެ ތަޖުރިބާކާރެކެވެ.\nހަމައެކަނި ވެބިނާއެއް ބާއްވައިލައިގެން މިވަގުތު ރާއްޖެއެއް ޕްރޮމޯޓެއް ނުކުރެވޭނެ. ގައުމުތަކަށް ގޮސް، ފުޅާ ދައިރާއެއްގައި ރާއްޖެ ޕްރޮމޯޓް ކުރަން ހަރަކާތްތައް ބާއްވަން ޖެހޭ\nޕެރެޑައިސް އައިލެންޑް ރިސޯޓުގެ ޖެނެރަލް މެނޭޖަރު ގައިސަރު ނަސީމް ވިދާޅުވީ، މިނިސްޓަރެއް ނެތި މިދިއަ ދުވަސްތަކުގައި ކަމެއް ހައްލުކުރަން މިނިސްޓްރީއަށް މައްސަލައެއް ހުށަހެޅި ނަމަވެސް އަވަސް ޖަވާބެއް ނުލިބޭ ކަމަށެވެ.\nއޭނާ ވިދާޅުވި ގޮތުގައި ރާއްޖެއަކީ ސޭފް ތަނެއްގެ ގޮތުގައި އިޝްތިހާރުކުރުން ވަރަށް މުހިއްމެވެ.\n"ފޮރިން ރިލޭޝަންސް އެބަ ޖެހޭ ވަރަށް ރަނގަޅު ކުރަން. އަދި ބޯޑަރު ހުޅުވައިލައިގެން ނިމުނީއެއް ނޫން. ރަނގަޅު އިންތިޒާމްތަކެއް ބޭނުން. ޓޫރިސްޓުން ޓެސްޓް ކުރެވޭނެ ރަނގަޅު އިންތިޒާމެއް ވެސް ނެތް،" ގައިސަރު ވިދާޅުވި އެވެ.\nކޮވިޑް-19 އަށް ޓެސްޓްކުރުމުގައި ރިސޯޓްތަކަށް ވަރަށް ބޮޑެތި ހުރަސްތަކެއް ވަނީ ކުރިމަތިވެފަ އެވެ. މިހާރު އެ ޓެސްޓް ހެދެނީ ހަމައެކަނި މާލޭގަ އެވެ. އެކަމަކު ރާއްޖޭގެ އެކި ހިސާބުތަކަށް ރިސޯޓްތައް ފެތުރިފައި އޮތުމުން، އެކި ސަރަހައްދުތަކުގައި ފަސޭހައިން ޓެސްޓް ކުރެވޭނެ އިންޒާމް، ބަލިމަޑުކަމުގެ މި ހާލަތުގައި، ހަމަޖެއްސުމުގެ ބޭނުންތެރިކަން ޓޫރިޒަމް އިންޑަސްޓްރީން ފާހަގަކުރެ އެވެ.\nއަލުން ހުޅުވާލުމުން އެންމެ ފުރަތަމަ ވީއައިއޭ އަށް ޖެއްސި ގަތަރު އެއާވޭސްގެ ބޯޓުން އައި ޓޫރިސްޓުން ރިސޯޓުތަކަށް ދިއުމަށް ލޯންޗަށް އަރަނީ.-- ފޮޓޯ: ނިޝާން އަލީ /މިހާރު\nކުރިއަށް އޮތީ ވެސް އުނދަގޫ ދުވަސްތަކެއް\nރިސޯޓްތައް އަލުން ހުޅުވައިލުމުން ކުރަން ޖެހޭ ހަރަދުތައް ވަނީ ވަރަށް ބޮޑަށް އިތުރުވެފަ އެވެ. ޓޫރިސްޓުން އައުން އަދި މަދު ނަމަވެސް އެއީ ޓޫރިޒަމް ދާއިރާގެ ދިރުމަށް ކުރަން ޖެހޭ ހަގީގީ މަސައްކަތުގެ ފެށުމެވެ. އެހެންކަމުން މިހާރު ކުރަން ޖެހޭ މަސައްކަތް މި އޮތީ ބޮޑުވެފަ އެވެ.\nއޭސް އޭވިއޭޝަން އަދި އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވީ މި މަހު އެންމެ ގިނަވެގެން ވެސް ރާއްޖެއަށް އަންނާނެ ކަމަށް ބެލެވެނީ 4،000 އެއްހާ ޓޫރިސްޓުން ކަމަށެވެ. މި ލެވެލްގައި މަސައްކަތް ކޮށްގެން ސަރުކާރުން ކަނޑައަޅާފައިވާ ޓާގެޓް ހާސިލުވުން ނާދިރު ކަމަށް އޭނާ ގަބޫލުކުރައްވަ އެވެ.\n"ކިރިޔާ ވެސް ހިންދަމައިލެވޭނީ އަންނަ އަހަރުގެ މާޗް ހިސާބުގައި ކަމަށް ބެލެވެނީ. ދާއިރާ ކޮޅަށް ޖައްސަން ސަރުކާރުގެ މާ ބޮޑު ރަނގަޅު ޕްލޭނެއް އަދިވެސް ނުފެނޭ،" ފިރާގު ވިދާޅުވި އެވެ.\nރާއްޖޭގައި ކޮވިޑް-19 ފެތުރުން ހުއްޓުމަކަށް ނައުމަކީ ވެސް ޓޫރިޒަމަށް އޮތް ބިރެކެވެ. ފިރާގު ވެސް އެކަން ފާހަގަކުރެއްވި އެވެ. އޭނާ ވިދާޅުވި ގޮތުގައި ރާއްޖޭގެ ކޮވިޑްގެ ހާލަތު ގޯސްވަމުން ދާތީ، ބުކިންތައް ކޮންޕާމްކުރާ މިންވަރު މަދު ކަމަށެވެ. އެކަން ރަނގަޅުކުރެވޭނީ ގުދުރަތީ ގޮތުން ރާއްޖެ އުފެދިފައި އޮތް ގޮތުގެ މައުލޫމާތު، ރާއްޖެ އިސްތިހާރުކުރުމުގައި މިހާރަށް ވުރެ ބޮޑަށް ދީގެން ކަމަށް، އޭނާ ވިދާޅުވި އެވެ.\nދެން މިހާރު ދިމާވާ އަނެއް މައްސަލައަކީ ރާއްޖެ އިން ފުރައިގެން ދާއިރު ޓޫރިސްޓުން ހަދަން ޖެހޭ ކޮވިޑް ޓެސްޓެވެ. އެ ޓެސްޓް ހެދުމުގައި ވަރަށް ބޮޑެތި ގޮންޖެހުންތައް ދަނީ ކުރިމަތިވަމުންނެވެ. ކުރިން ސަރުކާރުން ކަނޑައަޅާފައި އޮތް ކަމަށް އިއުލާންކުރީ ފުރާ ޓޫރިސްޓުންގެ ޓެސްޓްތައް އޭޑީކޭ އިން ހަދާ ގޮތަށެވެ. އެކަމަކު ޕްލޭންކުރި ގޮތަށް ކަންކަން ނުދިއުމުން، މިހާރު އަނެއްކާ ވަނީ އެ ޓެސްޓްތައް ހެލްތު އިމަޖެންސީ އޮޕަރޭޝަން ސެންޓަރު މެދުވެރިކޮށް ހަދާ ގޮތަށް ވަނީ ހަމަޖައްސައިފަ އެވެ.\nމި ގެނައި ބަދަލުން ވެސް އަދި ހައްލެއް ނާދެ އެވެ. ބައެއް ރިސޯޓްތަކުން ބުނަނީ ފުރާ ޓޫރިސްޓުންގެ ޓެސްޓް ހެދުމުގައި ދިމާވާ މައްސަލަތަކަށް އަވަސް ހައްލެއް ބޭނުންވާ ކަމަށެވެ. މާލެއަށް ސާމްޕަލްތައް ފޮނުވައިގެން، އޭގެ ނަތީޖާ ނުލިބި، ނުވަތަ ސާމްޕަލްތައް ފޮނުވާ ތަންތަނުގައި ކުރަން ހުރި ޓެސްޓްތައް ގިނަވުން ފަދަ މައްސަލަތައް ދިމާވުމަކީ، ޓޫރިޒަމް ހުޅުވާލި މި ވަގުތު ކުރިމަތިވާ އެންމެ ބޮޑު އެއް މައްސަލަ އެވެ.\nދާއިރާގެ ބައެއް މީހުން ދެކޭ ގޮތުގައި މިއީ ބަލިމަޑުކަމުގެ ދުވަސްވަރެއްގައި ޓޫރިޒަމް ހުޅުވާލާ އިރު ސަރުކާރުން އެންމެ ބޮޑަށް އިސްކަން ދޭން ޖެހޭނެ ކަންކަމެވެ.\nޓޫރިޒަމަށް އަދި ފަހި ދުވަސްތަކެއް ނެތެވެ. ކޮވިޑް ޖެހޭ މީހުންގެ އަދަދު ގިނަވެ، ހާލަތު ހަމަޔަކަށް ނޭޅި ދިގުލައިގެން ދިއުމާއި ޓޫރިސްޓުންނަށް ބޭނުންވާ ޓެސްޓްތައް ހެދުމުގައި ހުރި ގޮންޖެހުންތައް ފަދަ ކަންކަމުން ވެސް، އަމާޒު ހާސިލްކުރަން ސަރުކާރަށް އޮތީ އުނދަގޫ ދުވަސްތަކެކެވެ. އަދި އެއީ މުޅި އިގުތިސާދަށް އޮތް ދިމާވާނެ ބޮޑު މައްސަލައެކެވެ.\nއިތުރު ލިޔުންތައް ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ޕެރެޑައިސް އައިލެންޑް ރިސޯޓް އިގްތިސާދު ރާއްޖޭގެ އިގްތިސާދު ރިސޯޓްތައް


(A)CA-2020/39 : ނަންބަރު\n2020 އޭޕްރީލް 04 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ވޯޓު ނެގުމާއި، ވޯޓު ގުނުމުގެ ކަންތައްތައް އޮބްޒާވުކުރުމަށް ޝައުޤުވެރިވާ ފަރާތްތަކަށް 2020 ފެބްރުއަރީ 05 ވާ ބުދަ ދުވަހުގެ 08:30 ން ފެށިގެން، 2020 މާރިޗު2ވާ ހޯމަ ދުވަހުގެ 15:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nވޯޓު ނެގުމާއި، ވޯޓު ގުނުމުގެ ކަންތައްތައް އޮބްޒާވްކުރުމަށް ސިޔާސީ ޕާޓީތަކަށާއި، ޖަމާޢަތްތަކަށް ފާސްދޫކުރެވޭނީ، ކޮންމެ ސިޔާސީ ޕާޓީއަކަށާއި، ޖަމްޢިއްޔާއަކަށް، އިންތިޚާބުގައި ވޯޓުލުމަށް ބަހައްޓާ ވޯޓު ފޮށީގެ ޢަދަދަށްވުރެ %10 (ދިހައެއް އިންސައްތަ) އިތުރުނުވާ ގޮތަށެވެ.\nއޮބްޒާވަރުންގެ ލިސްޓް ފޯމޭޓް


ޕީއެސްއެމްގެ މުވައްޒަފުންނަށް ރޯދަމަހުގެ ފަހު ހަފްތާގެ ކެއުން ސަޕްލައިކޮށްދިނުން\n(IUL) PSM-FP/ PSM/2020/44\nލޮކްޑައުން ޙާލަތުގައި ޕީއެސްއެމްގެ މުވައްޒަފުންނަށް ރޯދަމަހުގެ ފަހު ހަފްތާގެ ކެއުން ސަޕްލައިކޮށްދޭން ޝައުޤުވެރިވާ ފަރާތްތަކަށް މެނޫ އާއި އެކު ކޯޓޭޝަން ހުށަހެޅުމުގެ ފުރުޞަތު ހުޅުވާލަމެވެ.\nރޯދަމަހުގެ ކެއުން ސަޕްލައި ކުރަންޖެހޭ މުއްދަތު: މިރޯދަމަހުގެ ފަހު ހަފްތާ (14 މެއި 2020 ވާ ދުވަހުގެރޭ ގެ ހާރުދަމުގެ ކެއުމުން ފެށިގެން ރޯދަމުގެ ފަހު ދުވަހުގެ ތަރާވީސް ދަމާއި ހަމައަށް)\nކެއުމުގެ ގޮތުގައި ސަޕްލައިކޮށްދޭން ޖެހޭނީ ރޯދަވިއްލުން، ތަރާސްވިސް ދަން އަދި ހާރުދަމުގެ ކެއުމެވެ.\nޑެލިވަރީ ކުރަންޖެހޭނީ ޚިދުމަތްދޭ ފަރާތުގެ އަމިއްލަ ޚަރަދުގައި އަދި2ޢީމާރާތަށް ވަކިން (2 ޢިމަރާތަކީ؛ ޓީވީ ބިލްޑިންގް / ބުރުޒުމަގު އަދި ރޭޑިއޯ ބިލްޑިންގ / އަމީނީ މަގު). ކޮންމެ ބިލްޑީންގ އަކަށް ސަޕްލައިކުރަންޖެހޭ އަދަދު ވަކިން ސަޕްލައިކުރަންޖެހޭ ގަޑީގެ5ގަޑިއިރު ކުރިން ޙިއްޞާ ކުރެވޭނެ.\nމެނޫގައި ކޮންމެހެން ހުންނަންޖެހޭ ބާވަތްތައް:\nރޯދަ ވީއްލާ ގަޑި: ޖޫސް، ކަދުރު، ހެދިކާ، ސެލެޑް، ބަތް، ރޮށި، ރިހަ (ބަތް/ރޮށި މޮޑެގެން ކާލެވޭފަދަ) މަސްހުނި، ފޮނިކާއެއްޗެއް\nތަރާވީސްގަޑި:2ވައްތަރުގެ ހެދިކާ، ޖޫސް\nހާރު ގަޑި: ޖޫސް، ސެލެޑް، ބަތް، ރޮށި، ރިހަ (ބަތް/ރޮށި މޮޑެގެން ކާލެވޭފަދަ) ގަރުދިޔަ، ފޮނިކާއެއްޗެއް\nމިއީ ދުނިޔައަށް އައިސްގެން އުޅޭ ކޮވިޑް 19 ގެ ބިރުވެރިކަން މާލެއަށް ދިމާވެގެން އުޅޭ ދުވަސްވަރެއްކަމުން ކާތަކެތި ތައްޔަރުކުރުމާއި، ޕްކްކުރުމާއި ޑެލިވަރީ ކުރުމުގައި ތައްޔާރުކުރާ ކާއެއްޗެތީގެ ސާފުތާހިރުކަމަށް (ފުޑް ހައިޖީންއަށް) ޚައްޞަ ސަމާލުކަމެއް ދޭންޖެހޭނެއެވެ. އަދި ކަމެއް ދިމާވެގެން ބަލަން ބޭނުންވެއްޖެ ޙާލަތެއްގައި އެކަން ބެލޭނޮގޮތް ހަދައިދޭންވާނެއެވެ. މިގޮތުން\nޑެލިވަރީކުރާ އިރު ފުޑް ޕެކްކުރި ކޮތަޅުގެ ބޭރުން ޑެލިވަރީ ހެނޑްލް ކުރުމަށް2ވަނަ ކޮތަޅެއްލުން\nކައްކާ މީހުންނާއި، ޕެކްކުރާ މީހުންނާއި ޑެލިކުރާ މީހުންގެ ތެރެއިން އެއްވެސް މުވައްޒަފަކު ކޮވިޑަށް ޝައްކުކުރެވޭ ކަމެއް ނުވަތަ އެމުވައްޒަފު ހުންނަ ތަނަކުން އެފަދަކަމެއް ފެނިއްޖެނަމަ އެކަން ޕީއެސްއެމްއަށް އެންގުން.\n2.2 ހާރުދަމުގެ މެނޫ (ލައިޓް މެނޫއެއް)\nލޮކްޑައުންގެ ޙާލަތު ބަދަލުވެ ޕީއެސްއެމްއިން ލޮކޮޑައުން ޙާލަތުގައި މަސައްކަތް ކުރަމުން ދިޔަގޮތް ނޫންގޮތަކަށް ބަދަލުކުރަން ޖެހިއްޖެނަމަ އެޑްވާންސްކޮށް އެއް ދުވަސް ކުރިއަށް ސަޕްލައި ކޮށްދިނުމަށް ކަނޑައަޅާފައިވާ ފަރާތްތަށް އެންގުމަށްފަހު ކުރިއަށް ހުރި އޯޑަރުތައް ކެންސަލް ކުރުމުގެ އިޙްތިޔާރު ޕީއެސްއެމްއަށް ލިބިގެންވެއެވެ.\nތާރީޚް އާއި ގަޑި: 10 މެއި 2020 ގެ ހަވީރު 4:00ގެ ކުރިން.\n13 ރަމަޟާން 1441\nނަންބަރު: (IUL) PSM-FP/ PSM/2020/44\nސުންގަޑި: 10 މޭ 2020 1600


Ithuru kulhuntheriaku fassi ve Juventusge mulhi team Isolate koffi - Vaguthu\nއިތުރު ކުޅުންތެރިއަކު ފައްސިވެ ޔުވެންޓަސްގެ މުޅި ޓީމު އެކަހެރިކޮށްފި\n2 ހަފްތާ ކުރިން ( އޮކްޓޯބަރ 14, 2020 )\nޔުވެންޓަސްގެ އެންމެ މުހިންމު އެއް ފޯވާޑް ކްރިސްޓިއާނޯ ރޮނާލްޑޯ ކޮވިޑް-19 އަށް ފައްސިވިތާ އެއްދުވަސް ފަހުން އެޓީމަށް ކުޅޭ އެމެރިކާގެ ޒުވާން މިޑްފީލްޑަރު ވެސްޓަން މެކެނީވެސް ފައްސިވުމާއި ގުޅިގެން މުޅި ސްކޮޑް އެކަހެރިކޮށްފިއެވެ.\nޔުވެންޓަސްއިން މިރޭ ނެރުނު ބަޔާނެއްގައި ބުނެފައިވާ ގޮތުގައި ސިއްހީ މާހިރުން ނެރެފައިވާ ގައިޑްލައިންތަކުގެ ދަށުން ކުރިޔަށްގެންދިޔަ ޓެސްޓުތަކުން މެކެނީ ކޮވިޑް-19ށް ފައްސިވެފައިވާ ކަމަށެވެ. އެއާއެކު މުޅި ޓީމު އެކަހެރި ކުރިކަން އެޓީމުން ނެރުނު ބަޔާނުގައި ވަނީ ހާމަކޮށްފައެވެ. މުޅި ޓީމު އެކަހެރި ކުރި ނަމަވެސް، ސުންކު ނެގުމަށްފަހު ވައިރަހަށް ނައްސިވާ ކުޅުންތެރިންނާއެކު ފަރިތަކުރުންތައް ކުރިޔަށްގެންދާނެކަމަށް އެ ޓީމުން މައުލޫމާތު ދެއެވެ.\nމިއީ ޔުވެންޓަސްގެ މުޅި ޓީމު އެކަހެރިކޮށްފައެވެ. އެހެން ނަމަވެސް އެ ފަހަރު ޔުވެންޓަސްގެ ބައެއް ކުޅުންތެރިންވަނީ ވަނީ ސުންކުގެ ނަތީޖާ ނުލިބެނީސް ގައުމީ ޓީމުގެ މެޗުތައް ކުޅެން އެ ކުޅުންތެރިން ނިސްބަތްވާ ގައުމުތަކަށް ގޮސްފައެވެ. ނަތީޖާ ނުލިބެނީސް ގައުމީ ޓީމުތަކަށް ގޮސްފައިވަނީ ރޮނާލްޑޯ، ޕައޮލޯ ޑިބާލާ އާއި، ހުއާން ކުއަޑްރާޑޯ އާއި، ޑަނީލޯ އަދި ރޮޑްރީގޯ ބެންޓަންކޫރުއެވެ. މި ކުޅުންތެރިންގެ މައްސަލަ އިޓަލީގެ އިދާރާތަކުން އަންނަނީ ބަލަމުންނެވެ.\nއިޓަލީގެ ރިޕޯޓުތައް ބުނާ ގޮތުން ޔުވެންޓަސްއިން އައިސޮލޭޝަން ޤަވާއިދާ ޚިލާފުވި ކުޅުންތެރިންގެ މައްސަލަ ވަނީ ކަމާ ބެހޭ އިދާރާތަކަށް ހުށަހަޅާފައެވެ. އަދި މި މައްސަލައިގައި ކުރިއަށްދާނެ ގޮތެއް ނިންމާނީ ޕްރޮސެކިއުޓަރުން ކަމަށްވެސް ރިޕޯޓުތައް ބުނެއެވެ. އަދި މި މައްސަލައިގައި ޓޫރިންގެ ޤާނޫނީ އިދާރާތަކުން މި ކުޅުންތެރިންނަށް ފިޔަވަޅު އަޅާނެ ކަމަށްވެސް ރިޕޯޓުތައް ބުނެއެވެ.\nޔުވެންޓަސްއިން މިއަދު މެކެނީ ފައްސިވެފައިވާއިރު އިއްޔެ އެޓީމުން ފައްސިވި ރޮނާލްޑޯ ގައުމީ ޓީމާއެކު ޕޯޗުގަލްގައި ނޭޝަންސް ލީގަށް ކުރަމުން އައި ކޭމްޕުން ވަކިވެ އައިސޮލޭޝަންގައި ހުރުމަށްފަހު މިއަދު ވަނީ ޕްރައިވެޓް އެމްބިއުލާންސް ޖެޓެއްގައި އިޓަލީގެ ޓޫރިންއަށް ކަރަންޓީންވުމަށް އައިސްފައެވެ.\nމުޅި ޓީމު އެކަހެރިވާން ޖެހިފައިވާއިރު މިމަހުގެ 17 ގައި އެޓީމަށް އިޓާލިއަން ލީގުގެ މެޗެއް އަދި މިމަހުގެ 20 ވަނަ ދުވަހު ޗެމްޕިއަންސް ލީގުގައި ޑިނަމޯ ކީވްއާ ދެކޮޅަށް ކުޅެންޖެހޭ މެޗެއް އެބައޮތެވެ. އަދި މިމަހުގެ 29 ވަނަ ދުވަހު ސްޕެއިންގެ ގަދަ ބާރު ބާސެލޯނާއާ ދެކޮޅަށް ޗެމްޕިއަންސް ލީގުގައި ކުޅޭ މެޗުވެސް އެބައޮތެވެ.\nގިނަ ކުޅުންތެރިންތަކެއް ފައްސިވެއްޖެ ނަމަ މި ހުރިހާ މެޗަކަށް އޭގެ ބުރުއަރާ އިރު މިމަހުގެ ހަތަރުވަނަ ދުވަހު އެޓީމުން އިޓާލިއަން ލީގުގައި ނާޕޯލީއާ ދެކޮޅަށް ކުޅުނު މެޗުގައި ނާޕޯލީގެ ދެ ކުޅުންތެރިއަކު ފައްސިވެ ނާޕޯލީއަށް މެޗު ކުޅެން އޮތް ޓޫރިންއަށް އެރުމަށް ވަނީ ހުރަސް އެޅިފައެވެ.\nހަތަރުވަނަ ފަހަރަށް ހެދި ޓެސްޓުން ރޮނާލްޑޯ ކޮވިޑަށް ނައްސި ވެއްޖެ\nކޮވިޑް-19: އިޓަލީ އާއި ސްޕޭނުން ރެކޯޑް އަދަދެއްގެ މީހުން ފައްސިވެއްޖެ\nއޮކްޓޯބަރ 15, 2020 00:30\nއަނގަޔަށް އެއްޗިހި ނުލާށޭ. ފައްސިވީމަ ފައްސި ވާތަން ފެންނަނީ. މިކަހަލަ ކޮވިޑް 19 އާއި ބީރައްޓެހި މަރުކޮހުން އުޅޭތީ މައްސަލައަކީ..\nއޮކްޓޯބަރ 15, 2020 13:18\nފަހުގެ ފޮޓޯ ގަނޑެއްވެސް ނުލިބެނީތަ؟ ޕިރްލޯ ނޭންގޭ ދޯ.. ކީއްވެ ޒިދާންގެ ފޮޓޯގަނެއް ނުލީ


Moodhah Kuni Elhumun WAMCO 1.1 Million Rufiya In Joorimanaakoffi - Vaguthu\nމޫދަށް ކުނި އެޅުމުން ވެމްކޯ 1.1 މިލިއަން ރުފިޔާއިން ޖޫރިމަނާކޮށްފި\n4 މަސް ކުރިން ( ޖެނުއަރީ 12, 2021 )\nވެމްކޯ އިން ކުނި އުފުލުމަށް ބޭނުންކުރާ އުޅަނދުތަކެއް - ވަގުތު އިމޭޖެސް: އަމީން ފަހުމީ\nވޭސްޓް މެނޭޖްމަންޓް ކޯޕަރޭޝަން (ވެމްކޯ) ގެ އުޅަނދަކުން ތިލަފުށީ ފަޅުތެރެއަށް ކުނިއެޅުމާއި ގުޅިގެން އެންވާރްމެންޓަލް ޕްރޮޓެކްޝަން އޭޖެންސީ (އީޕީއޭ) އިން އެ މައްސަލަ ބެލުމަށްފަހު ވެމްކޯ 1.1 މިލިޔަން ރުފިޔާއިން ޖޫރިމަނާކޮށްފިއެވެ.\nދިވެހިރާއްޖޭގެ ތިމާވެއްޓާއި ބެހޭ ޤާނޫނުގައި ރާއްޖޭގެ ތިމާވެއްޓަށް ގެއްލުން ލިބޭގޮތަކަށް ރާއްޖޭގެ އެއްވެސް ތަނަކަށް ކުނި ނުވަތަ ތެޔޮ ނުވަތަ ވިހަ ގޭސްފަދަ އެއްޗެއް އުކާލައިގެން ނުވަތަ އަޅައިގެން ނުވާނެ ކަމަށް ބަޔާންކޮށްފައިވެއެވެ. އަދި އެޤާނޫނުގައި ބަޔާންކުރެވިފައިވާ ތަކެތީގެ ތެރެއިން ކޮންމެހެން އުކާލަންޖެހޭ ތަކެތިއުކާލަންވާނީ ނުވަތަ އަޅަންވާނީ ސަރުކާރުން އެކަމަށް ކަނޑައަޅާ ތަންތަނަށް ކަމަށާއި އެފަދަ ތަކެތި އަންދާލައިގެން ނައްތާލާނަމަ އެކަން ކުރަންވާނީ މީހުންގެ ސިއްހަތަށް ގެއްލުން ނުވާގޮތަށް އެކަށީގެންވާ ރައްކާތެރިކަމާއެކުގައި ކަމަށް ބަޔާންކޮށްފައިވެއެވެ.\nތިލަފުށީ ފަޅުތެރެއަށް ވެމްކޯއިން ކުނި އެޅުމާއި ގުޅިގެން އެ ކުންފުނި ޖޫރިމަނާކޮށް، އީޕީއޭއިން އާންމުކޮށްފައިވާ އިއުލާނެއްގައި ބުނެފައިވަނީ، ވެމްކޯގެ ކުނި އުފުލާ އުޅަނދު ފަހަރުން މޫދަށާއި ފަޅުތެރެއަށް ކުނި އަޅާފައިވާ މައްސަލަތަކެއް އެ އޭޖެންސީއަށް ތަކުރާރުކޮށް ހުށަހެޅިފައިވާ ކަމަށެވެ.\nއެގޮތުން ލޭންޑިންގް ކްރާފްޓަށް ކުނި ބަރުކުރުމުގައި މޫދަށް ކުނި އެޅޭ މައްސަލައާއި، އުޅަނދަށް އަޅާފައިވާ ކުނި ކަވަރުނުކޮށް ކުނި އުފުލުމުގެ ސަބަބުން މޫދަށް ކުނި އެޅޭ މައްސަލަ އަދި އުޅަނދު ފަހަރުން ތިލަފުއްޓަށް ގެންދާ ކުނި އަންލޯޑު ކުރުމުގައި ފަޅުތެރެއަށް ގިނަ އަދަދަކަށް ކުނި އެޅޭ މައްސަލަތައް އެ އެޖެންސީން ކުރިއަށްގެންދާ ރޭންޑަމް އިންސްޕެކްޝަންތަކުންވެސް ފާހަގަކުރެވިފައިވާ ކަމަށް އިއުލާނުގައި ވެއެވެ.\nވޭތުވެދިޔަ4ވަރަކަށް އަހަރު ދުވަހުގެ ތެރޭގައި އެކިފަހަރު މަތިން މިކަމާ ގުޅޭގޮތުން ވެމްކޯއަށް ސިޓީ ފޮނުވާފައިވާ އީޕީއޭއިން ބުނެފައިވެއެެވެ.\nއީޕީއޭއިން ބުނީ ވެމްކޯގެ ކުނި އުފުލާ އުޅަނދު ފަހަރުން މޫދަށާއި ފަޅުތެރެއަށް ކުނި އަޅާފައި ވާތީ އާއި ކުނި އުފުލުމުގެ މަސައްކަތްކުރުމުގެ ތެރޭގައި މޫދަށް ކުނި އެޅުމަށް މަގުފަހިވާގޮތަށް އަމަލުކުރަމުން ދިޔުމާ ގުޅިގެން، އެކަންކަން އިސްލާހުކުރުމަށް ތަކުރާރުކޮށް އަންގައިފައިވަނިކޮށް އިސްލާހުކޮށްފައި ނުވާތީވެ، އެ ކުންފުންޏަށް އަޅާ އިސްލާހީ ފިޔަވަޅެއްގެ ގޮތުން ޖޫރިމަނާގެ ގޮތުގައި ތިމާވެއްޓާއި ބެހޭ ޤާނޫނުގެ ދަށުން ހަދާފައިވާ ކުނި މެނޭޖުކުރުމާއި ބެހޭ ގަވާއިދުގެ ދަށުން އަދި ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމާއި ބަދަލު ހޯދުމުގެ ގަވާއިދުގެ ދަށުން -/1,128,750 (އެއްމިލިއަން އެއްސަތޭކަ އަށާވީސްހާސް ހަތްސަތޭކަ ފަންސާސް) ރުފިޔާއިން އެކުންފުނި ޖޫރިމަނާކޮށްފައިވާ ކަމަށެވެ.\nޖޫރިމަނާގެ ފައިސާ އިން އިއްޔެ ފެށިގެން ބަންދު ދުވަސްތައް ހިމަނައިގެން 30 (ތިރީސް) ދުވަހުގެ ތެރޭގައި ދެއްކުމަށްވެސް އީޕީއޭއިން ވަނީ ވެމްކޯގައި އެދިފައެވެ.\nބޮޑު އަދަދަކުން ވެމްކޯ ޖޫރިމަނާ ކުރި މައްސަލައިގައި އަދި ވެމްކޯ އިން އެއްވެސް އެއްޗެއް ބުނެފައެއް ނުވެއެވެ.\nވެމްކޯގެ އަވަސްޕޭ ހިދުމަތް އަޕްގްރޭޑްކޮށް އަލުން ތައާރަފް ކޮށްފި\nއަރިއަތޮޅުގައި ހިމާޔަތްކޮށްފައިވާ ސަރަހައްދުން މަސްބާނާތީ ކަންބޮޑުވުން ފާޅުކޮށްފި\nމާލެ މަގުތަކަށް ގިނަ އަދަދަކަށް ކުނި ޖަމާކުރާ މައްސަލަ ބޮޑުވެއްޖެ\nޖެނުއަރީ 12, 2021 09:28\nއީޕީއޭގަ އުޅޭ ނައީމްބެ އަށް ޖޫރިމަނާ ކުރަން އެނގެނީ ސަރުކާރު ކުންފުނިތަކާ ސަރުކާރު އޮފީސްތައް އެކަނި. ޒާތެއްގެ ރީނދޫ ގޮތްގަނޑެއް ހުންނަ މީހެއް އަބަދުވެސް. ދައުލަތުގެ އިދާރާތަކަށް ޒަމާނުއްސުރެ މީނަ ހިތުގަ އޮންނަ ނަފުރަތު ވެރިކަން ބަދަލުވިއަސް އޮވޭ. ޓޫރިސްޓް ރިސޯޓްތަކާ ސަފާރީތަކުން މުދަށާއި ކަނޑަށް އުކާލާ ކުނި މީނަ އަށް ފެންނަ ކަމަކަށް ނުވޭ.\nޔޫ ޓޫ މީ ޓޫ\nޖެނުއަރީ 12, 2021 09:33\nތީ ކާކުގެ ޖީބަކަށް ދާނެ ލާރި ކޮޅެއްތޯ؟\nޖެނުއަރީ 12, 2021 10:42\nތި ދެން ތަނޮކޮޅެއް ބޮޑުވަރު! އީޕީއޭ އަށް ފެންނަނީ ވެމްކޯ އެކަނިތަ! ފަޅުތެރޭގައި އަޅާފައިވާ އުޅަދުތަކުން އެހެރާ އަޅާހާ ކުނިޏޯ.. އދި މާލެ ހުޅުމާލެ ތެރެޭގައި ދެއވާ އުޅަދުތައް ކުނިއުފުލަނީ އީޕީއޭ ގެ ގަވާއިދާ ހިލާފަށް. ކަމެއް ނުކުރެވޭ ފިޔަވަޅެއްނޭލޭ!!\nޖެނުއަރީ 12, 2021 13:28\nތިފުއްޓަކީ އުފެދުމުގައިވެސް" ކުނި" ދެން އެތަނަށް ކުނި އެޅީ މަ ޖޫރިމަނާ ކުރަންވީ ކީވެ ކަމެއް ނުވިސްނޭ ؟ އެޗް ޕީ އޭ އަށް ތިލަފުށި ފެނުނީވެސް މީ ހަކު ކުނިއަޅާ ތިލަފުއްޓަކަށް ހެދިފަހުން..\nޖެނުއަރީ 12, 2021 13:46\nތިޔައް ކިޔާނީ ކަނާތު ޖީބުން ނަގާފަ ވާތުޖީބައް ލުން.\nޖެނުއަރީ 12, 2021 14:12\nބިންދާލުމުގެ ސަބަބުން ތިހިރީ މީހުންގެ ނާތަހުޒީބުކަން އަދިވެސް އެބަކިޔައ އެއްނު ބުރިޖޭ ބުރިޖަކީ ބިންފުރި ބާރުވީމަ ދެން އިތުރަ އް ފަސޭހަ ޔަކަ އް އަޅާ އެއްޗެ އް އައޢްޑޫގަ އެބަ އޮތް ބިން ދުވަހަކު އަދި ބުރިޖުޢަޅާކަ އް ނުޖެހޭ އެފަދަ އިސްރާފެ އް ސަރުކާރުން ނުކުރާތި\nޖެނުއަރީ 12, 2021 17:35\nއީޕީއޭ ނައިންބެ އިގޭނީފިސްފިސް ލައްވަން މިހާރުވެސް މާރުކޭޓް ސަރަހައްދު ކަޑާހުރިހާ މަހުގެ ކަރުގޮހަރު އަޅަނީ އެތާގެފަރުމައްޗަ ކީވެ ޒޫރިމަނާ ކުރައްވީރު މިކަންތްއް ނުވަންޔާ އިސްތިއުފާ ދީފައް ގެއައް ވަޑައިގަނައް ވީނުން ކުރީގައި ވެސްތިތާގާވެސް ހުރީނައިންބެ\nޖެނުއަރީ 12, 2021 17:37\nކަލޯ ލާރިގަނޑެއް ޖަހާލީދޯ ސާބަހޭ....


ކޮރަޕްޝަނަށް މަގު ފަހިވާގޮތައް ކަމެއް ނިންމުން ބަލައެއް ނުގަނެވޭނެ: މައުމޫން – Dhen.mv\nކޮރަޕްޝަނަށް މަގު ފަހިވާގޮތައް ކަމެއް ނިންމުން ބަލައެއް ނުގަނެވޭނެ: މައުމޫން\nJuly 2, 2020 - 11:27 am\nކޮރަޕްޝަނަށް މަގުފަހިވާ ގޮތައް ކަމެއް ނިންމުން ބަލައެއް ނުގަނެވޭނެ ކަމަށް ކުރީގެ ރައީސް މައުމޫން އަބްދުލް ގައްޔޫމް ވިދާޅުވެއްޖެ އެވެ.\nމައުމޫން މިއަދު ކުރެއްވި ޓުވީޓެއްގައި ވިދާޅުވީ އެއްވެސް ބަޔަކު ކޮރަޕްޝަނަށް މަގުފަހިވާ ގޮތައް ކަމެއް ނިންމުމަކީ ބަލައިގަނެވޭނެ ކަމެއް ނޫން ކަމަށާއި އެއީ ސަރުކާރުގެ ޒީރޯ ޓޮލަރަންސް ސިޔާސަތާ ވެސް ކަނޑައެޅިގެން ހިލާފު ކަމެއް ކަމަށެވެ.\nމައުމޫން އެ އިޝާރާތް ކުރައްވާ ކޮރަޕްޝަން އަކީ ކޮން މައްސަލައެއް ކަމެއް ސާފެއް ނުވެއެވެ.\nމައުމޫން މިހެން ވިދާޅުވެފައިވާއިރު، ރައްޔިތުންގެ މަޖިލީހުގެ މެމްބަރުންގެ އަނބިން، ފިރިން އަދި 18 އަހަރު ނުފުރޭ ދަރިންގެ މާލީ ބަޔާން މަޖިލީހުގެ ވެބްސައިޓުގައި އާންމުކުރަން ނުޖެހޭ ގޮތަށް، ރައްޔިތުންގެ މަޖިލީހުގެ ގަވާއިދު އިސްލާހު ކުރަން އިއްޔެ ވަނީ ފާސްކޮށްފައެވެ.


ބިދޭސީން / ޕޮލިސް\nކިޑްނެޕްކުރި ބިދޭސީއެއް ސަލާމަތްކޮށްފި\nމާލޭގެ ގެއެއްގައި ކިޑްނެޕްކުރި ބިދޭސީއަކު ސަލާމަތްކޮށް ފަސް މީހަކު މިރޭ ހައްޔަރުކޮށްފި އެވެ.\nޅ. ހިންނަވަރުގައި އުޅެނިކޮށް ބަލިވެގެން ނައިފަރު ހޮސްޕިޓަލަށް ގެންގޮސް ފަރުވާ ދެނިކޮށް އިއްޔެ މަރުވި ބިދޭސީ މީހާ ގައުމަށް ފޮނުވަން އެހީވާނެ ކަމަށް ލޮޓަސް ފިހާރައިގެ ވެރިޔާ އަހްމަދު...\nވަގަށް ކޯޓާ ހޯދަން އުޅުނު ކުންފުނިތައް ހާމަކޮށްފި\nބިދޭސީ މަސައްކަތްތެރިން ގެންނަން ވަގު ލިޔުންތަކެއް ހުށަހެޅި ކުންފުނިތަކެއްގެ މައުލޫމާތު އާއްމުކޮށް އެ މައްސަލަ ތަހުގީގުކުރަން ޕޮލިހަށް ހުށަހަޅައިފި އެވެ.\nނަފްރަތު އުފައްދަން ބޭނުން ކުރީ ފޭކް އެކައުންޓެއް\nއިންޑިއާގެ ބެލުމުގެ ދަށަށް ރާއްޖެ ގެންދަން ސޯޝަލް މީޑިއާގައި ގޮވާލީ ހިތަދޫ ރީޖަނަލް ހޮސްޕިޓަލް (އެޗްއާރްއެޗް) ގެ ޑޮކްޓަރެއް ނޫން ކަމަށާއި އެއީ އެ ޑޮކްޓަރުގެ ނަމުގައި ހަދާފައިވާ ފޭކް އެކައުންޓަކުން ކޮށްފައިވާ ޓްވީޓެއް ކަމަށް އެ ހޮސްޕިޓަލުން މިއަދު ބުނެފި އެވެ.\nގަވާއިދާ ޚިލާފަށް އުޅޭ ބިދޭސީންތަކެއް ދުއްވި ދޯންޏެއް ހުއްޓުވައި އެ އެންމެން މިއަދު ހައްޔަރުކޮށްފި އެވެ.


Innamaadhoon current kendi, kanu andhireegai!\nބަޔަކު އިންނަމާދޫ މަގުމަތީގައި މަޑުކޮށްލައިގެން.-- ފޮޓޯ: ކިޔުންތެރިއެއް\n13 އޭޕްރީލް 2019 1 ކޮމެންޓް\nއިންނަމާދޫން ކަރަންޓް ކެނޑި، ކަނު އަނދިރީގައި!\nރ. އިންނަމާދޫ އަަށް ދިމާވެފައިވާ ކަރަންޓްގެ މައްސަލަ އަށް ހައްލެއް ނުހޯދިގެން އުޅެނިކޮށް، އެ ރަށުގައި ހުރި އިންޖީނު ހަލާކުވެ މިއަދު ހަވީރުން ފެށިގެން މުޅި ރަށުން ކަރަންޓް ކެނޑިއްޖެ އެވެ.\nއިންނަމާދޫ ކައުންސިލް ރައީސް މޫސާ މިއާޒް "ސީއެންއެމް" އަށް ވިދާޅުވީ، މިއަދު ހަވީރު 4:00 ހާއިރު، އިންޖީނު ހަލާކުވުމުން މުޅި ރަށުން ކަރަންޓް ކެނޑިފައިވާ ކަމަށެވެ. އަދި ހޫނު ގަދަ ދުވަސްކޮޅަކަށް ވުމުން، ކަރަންޓް ކެނޑުމުން ރަށުތެރޭގެ ހާލަތު ވަރަށް ގޯސް ކަމަށް އޭނާ ވިދާޅުވި އެވެ.\n"އުއްބައްތި ދިއްލައިގެން މިތިބީ. ހޫނުގަދަވުމުން ގޭތެރޭގައި ތިބެވޭ ވަރެއް ނުވޭ. ގިނަ މީހުން ކުޑަކުދިން ގޮވައިގެން ނިކުމެ މަގުމަތީގައި ތިބީ،" މިއާޒް ވިދާޅުވި އެވެ.\nއޭނާ ވިދާޅުވީ އެ ރަށުން ކަރަންޓް ކެނޑޭތާ ދެ ހަފްތާ އަށް ވުރެ ގިނަ ދުވަސް ވެފައިވާ ކަމަށެވެ. އަދި އެ ކަމަށް އެއްވެސް ހައްލެއް ނުލިބި އުޅެނިކޮށް، ރަށަށް ކަރަންޓް ދިނުމަށް ބޭނުންކުރި ޖަނަރޭޓަރު މިއަދު އެއްކޮށް ހަލާކުވީ ކަމަށް މިއާޒް ވިދާޅުވި އެވެ.\n"ތިން ޖަނަރޭޓަރު ހުންނައިރު ކުރިން ކުރީ ދެ ޖަނަރޭޓަރު ހަލާކުވެފައި. ކަރަންޓް ދެމުން ދިޔައީ އެއް ޖަނަރޭޓަރުން. އެ އަށް މައްސަލަ ޖެހިގެން، ވަކިގަޑިތަކުގައި ކަނޑަމުން ކަރަންޓް ދޭތާ ދެ ހަފްތާ އަށް ވުރެ ގިނަ ދުވަސްވެފައި ވަނިކޮށް މިއަދު އެއްކޮށް އެ ޖަނަރޭޓަރު ވެސް މި ހަލާކުވީ،" މިއާޒް ވިދާޅުވި އެވެ.\nމިކަމާއި ގުޅޭގޮތުން ފެނަކައިގެ އެމްޑީ ހައުމަދު ސައީދޫ "ސީއެންއެމް" އަށް ވިދާޅުވީ އެ ރަށަށް އާ ޖަނަރޭޓަރެއް މާލެ އިން ފޮނުވަން ދޯންޏަށް ބަރުކުރުމުގެ މަސައްކަތް ކުރަމުން އަންނަ ކަމަށެވެ. އަދި މިރޭ ފަތިހު އެ ދޯންޏަށް މާލޭން ނައްޓާލެވޭނެ ކަމަށާއި، އެ ރަށަށް ޖަނަރޭޓަރު ގެންދެވޭތާ ކުޑަ އިރުކޮޅެއްގެ ތެރޭގައި ކަރަންޓް ދޭން ފެށޭނެ ކަމަށް ވެސް އޭނާ ވިދާޅުވި އެވެ.\n"ރައްޔިތުން ކެތްތެރި ވުމަށް އަޅުގަނޑު އެދެން. އަޅުގަނޑުމެންނަށް ކުރެވެން ހުރި ހުރިހާ މަސައްކަތެއް [މައްސަލަ ހައްލު ކުރުމަށް] ކުރަމުން މި ގެންދަނީ. މިފަދަ ދަނޑިވަޅުތަކުގައި ރައްޔިތުން ދެއްވާ އެއްބާރުލުމަށް ވެސް އަޅުގަނޑު ޝުކުރު އަދާކުރަން،" ސައީދު ވިދާޅުވި އެވެ.\nކަރަންޓް ރ. އިންނަމާދޫ ފެނަކަ\nއަދިވެސް ފެނަކަ އޮޕަރޭޝަންސް އެންޑް ސާވިސް ޑިޕާޓްމަންޓް ޓެކުނިކަލް ގޮތުން ތަންދޮރު ނޭގޭ މީހަކާ ހަވާލު ކޮށްގެން ތިބޭ. ފެނަކަ ހަރުދަނާ ކުރަން ފެނަކައަށް ތަޖުރިބާ ހުރި މުވައްޒަފުން ބޭނުން.


Billionaire Rahul aai Asin kaiveni kohffi\nބިލިއަނަރު ރާހުލްއާ އަސީން ކައިވެނިކޮށްފި\n"ގަޖްނީ"ގެ ބަތަލާ އަސީން ތޮއްތުމްކަލް އާއި އިންޑިއާގެ އެންމެބޮޑު މޯބައިލް ކުންފުނި މައިކްރޮމެކްސް މޯބައިލްގެ ފައުންޑާ އަދި ބިލިއަނަރު ރާހުލް ޝަރްމާ ކައިވެނިކޮށްފި އެވެ.\nދިއްލީގައި ހުންނަ ޗާޗެއްގައި އޮތް ރަސްމިއްޔާތެއްގައި އަސީން އާއި ރާހުލް ކައިވެނިކޮށްފައިވަނީ މިއަދުގެ ހެނދުނުގެ ވަގުތެއްގައި ދެފަރާތުގެ އާއިލާއާ ގާތްއެކުވެރިންގެ ހާޒިރުގަ އެވެ.\nއަސީން އާއި ރާހުލް އަކީ ދެދީނަކަށް ނިސްބަތްވާ މީހުންނަށްވުމުން، ހެނދުނު ކްރިސްތިއަން ވެޑިންއެއް ބާއްވާފައިވާއިރު މިރޭ ހިންދޫ ދީނާއި އެއްގޮތަށް ބާއްވާ ކައިވެނީގެ ހަފްލާގެ ރަސްމިއްޔާތު މިހާރު ފެށިގެން ކުރިއަށް އެބަދެ އެވެ.\nއަސީން އާއި ރާހުލްއާ ގާތްފަރާތަކުން ބުނެފައިވާ ކަމަށް ނޫސްތަކުގައިވާ ގޮތުން ކްރިސްތިއަން ވެޑިންގައި ބައިވެރިވެފައިވަނީ 50 މެހެމާނުން ކަމަށާއި އަދި މިރޭ އޮންނަ ހިންދީ ދީނާއި އެއްގޮތަށް ބާއްވާ ކައިވެނީގެ ރަސްމިއްޔާތުގައި 200 މީހުން ބައިވެރިވާނެ ކަމަށް ވަނީ ބުނެފަ އެވެ.\nމިރޭ އޮންނަ ކައިވެނީގެ ރަސްމިއްޔާތު ބާއްވަނީ ދިއްލީގައި ހުންނަ ދުސިތް ދެވަރަނަ ހޮޓަލުގަ އެވެ.\nބުނެވޭ ގޮތުގައި ދެފަރާތުގެ އާއިލާއާ ގާތް އެކުވެރިންނަށް މިދެމީހުން ކައިވެނީގެ އުފަލުގައި ބާއްވާ ހާއްސަ ޕާޓީއެއް މާދަމާރޭ ރާހުލްގެ ފާމް ހައުސްގައި އޮންނާނެ އެވެ. އަދި އަސީންގެ ބޮލީވުޑްގެ އެކުވެރިންނަށް ބާއްވާ ހާއްސަ ހަފްލާއެއް މިމަހުގެ 23ވަނަ ދުވަހުގެރޭ މުމްބައިގައި ބޭއްވުމަށް ވަނީ ހަމަޖެހިފަ އެވެ.\nއަސީން އާއި ރާހުލް ލޯބީގެގޮތުން ގުޅިގެން އުޅޭތާ މިހާރު ހަތަރު އަހަރުވެފައިވާއިރު، މިދެމީހުން އެކަކު އަނެކަކަށް އިންޓޮރޮޑިއުސްކޮށްދީފައިވަނީ އަކްޝޭ ކުމާރު އެވެ.\nމިއަހަރު ކައިވެނިކުރުމުގެ ގޮތުން އަސީން ވަނީ މީގެ ދެއަހަރު ކުރިން ފެށިގެން ފިލްމުތަކަށް ސޮއިކުރުން ހުއްޓާލާފަ އެވެ. އަސީން އެންމެފަހުން ފެނިގެން ގޮސްފައިވަނީ މިދިޔަ އަހަރު ނިކުތް "އޯލް އިޒް ވެލް" އިންނެވެ.


Addu Shareef ves Majlis Raees kamah shauguverikan faalhu kurahvaifi\nއައްޑޫ ޝަރީފް ވެސް މަޖިލިސް ރައީސް ކަމަށް ޝައުގުވޭ\nމަރަދޫ ދާއިރާގެ މެންބަރު އިބްރާހިމް ޝަރީފް: އާ މަޖިލީހުގެ ރައީސް ކަމަށް ޝައުގުވެރިވެ ވަޑައިގަންނަވާ -- ފޮޓޯ | މަޖިލިސް\nއަލަށް ހުވާ ކުރާ 19 ވަނަ ރައްޔިތުން މަޖިލީހުގެ ރައީސް ކަމަށް މަރަދޫ ދާއިރާގެ މެންބަރު އިބްރާހިމް ޝަރީފް ޝައުގުވެރިކަން ފާޅު ކުރައްވައިފި އެވެ.\nރާއްޖޭގެ ޕާލަމެންޓްރީ ހަޔާތުގެ ދިގު މާޒީއެއް އޮތް ޝަރީފު މަޖިލީހުގެ ރައީސް ކަމަށް ޝައުގުވެރިވެ ވަޑައިގެންނެވި މިއީ ފުރަތަމަ ފަހަރެވެ.\nމަޖިލިސް ރައީސް ކަމަށް ޝަރީފް ޝައުގުވެރިކަން ފާޅުކުރައްވާފައިވާ އިރު އެމްޑީޕީގެ ތެރެއިން އިތުރު މެންބަރުންތަކެއް ވެސް ވަނީ އެކަމަށް ޝައުގުވެރިކަން ފާޅުކޮށްފަ އެވެ. އޭގެ ތެރޭގައި ހިތަދޫ އުތުރު ދާއިރާގެ މެންބަރު މުހައްމަދު އަސްލަމް އާއި ގަލޮޅު އުތުރު ދާއިރާގެ މެންބަރު އީވާ އަބްދުﷲ ހިމެނި ވަޑައިގަންނަވަ އެވެ.\nމީގެ އިތުރުން ވިލުފުށީ ދާއިރާގެ މެންބަރު ކަމަށް އިންތިހާބުވެ ވަޑައިގެންފައިވާ ކުރީގެ ހޯމް މިނިސްޓަރު ހަސަން އަފީފާއި ކާށިދޫ ދާއިރާއަށް އިންތިހާބުވެ ވަޑައިގެންފައިވާ ވިޔަފާރިވެރިޔާ އަބްދުﷲ ޖާބިރު ވެސް ވަނީ މަޖިލީހުގެ ރައީސް ކަމަށް ޝައުގުވެރިކަން ފާޅު ކުރައްވާފަ އެވެ.\nމީގެ ގެތެރެއިން މެންބަރު އަސްލަމް މަޖިލީހުގެ ރައީސް ކަމަށް ގެނައުމަށާއި އީވާ ނައިބު ރައީސް ކަމަށް ގެނައުމަށް މަޖިލީހަށް އިންތިހާބުވެ ވަޑައިގެންފައިވާ ކުރީގެ ރައީސް މުހައްމަދު ނަޝީދު ޝައުގުވެރި ވަޑައިގަންނަވާ ކަމަށް ވެއެވެ. އީވާ އެ ދެ މަގާމުން ކުރެ ކޮންމެ މަގާމަކަށް އީވާ ވަޑައިގެންނެވި ނަމަވެސް އެކަން ވާނީ ރާއްޖޭގެ ތާރީހުގައި އާ ކަމަކަށެވެ. މީގެ ކުރީން ރާއްޖޭގައި ސެންޓް އޮތް އިރު ސެންޓްގެ ރައީސާކަން އާމިނަތު ހުސައިން ކުރެއްވި އެވެ.\n"އަވަސް" އާ ވާހަކަފުޅު ދައްކަވަމުން ޝަރީފް މިއަދު ވަނީ މަޖިލީހުގެ ރައީސް ކަމަށް ވަޑައިގަތުމަށް އޭނާ ޝައުގުވެރިވާ ކަމަށް ވިދާޅުވެފަ އެވެ.\n"އާ މަޖިލީހުގެ ރައީސް ކަމަށް އަޅުގަނޑުގެ ވެސް ޝައުގުވެރިކަން އެބަހުރި، އެ ފުރުސަތު ލިބިއްޖެ ނަމަ އެކަމަަށް އަޅުގަނޑު ވަރަށް ތައްޔާރު،" ޝަރީފް ވިދާޅުވި އެވެ.\nއާ މަޖިލިހުގެ އިންތިހާބުގައި އެމްޑީޕީން ވަނީ 65 ގޮނޑި ކާމިޔާބުކޮށްފަ އެވެ. އެއީ އެއް ޕާޓީއަކަށް ސުޕަަ މެޖޯރިޓީ ލިބުނު ފުރަތަމަ ފަހަރެވެ. އާ މެމްބަަރުންނާ އެކު މަޖިލިސް ޖަލްސާ ފެށޭނީ އަންނަ މަހު ފަހުކޮޅުގަ އެވެ.\nކަނޑުހުޅުދޫ ކައުންސިލާއި މުއައްސަސާތަކާ މަޖިލީހުން ސުވާލު ކުރަނީ\nމާފުށި ކައުންސިލްގެ ނިންމުމުގައި ގާނޫނީ މައްސަލަތަކެއް؟


Aa season ah Green Streat training fashaifi\nކުލަބް ގްރީން ސްޓްރީޓްސް\nއާ ސީޒަނަށް ގްރީން ސްޓްރީޓުން ޕްރެކްޓިސް ފަށައިފި\nގްރީން ސްޓްރީޓްގެ ޑިފެންޑަރު މުހައްމަދު ސާއިފް އެ ޓީމުގެ ޕްރެކްޓިހުގައި -- ފޮޓޯ: ޑީޕީއެލް\nޑިސެމްބަރު މަހު ފަށަން ތާވަލު ކޮށްފައިވާ ފުޓްބޯޅައިގެ އާ ސީޒަނަށް ތައްޔާރުވާން، ކުލަބު ގްރީން ސްޓްރީޓުން އިއްޔަ ޕްރެކްޓިސް ފަށައިފި އެވެ.\nދެ ވަނަ ޑިވިޝަން ފުޓްބޯޅަ މުބާރާތުގެ ޗެމްޕިއަންކަން 2016 ވަނަ އަހަރު ހޯދައި ދިވެހި ޕްރިމިއާ ލީގުން ޖާގަ ހޯދި، ގްރީން ސްޓްރީޓް، ކުރިމަތިލަނީ ރާއްޖޭގެ އެންމެ ޓޮޕް ޑިވިޝަންގައި އެ ޓީމުގެ ހަތަރު ވަނަ ސީޒަނަށެވެ. މިދިޔަ ސީޒަންގެ ލީގްގެ ގަދަ ހަތަރެއްގައި ހިމެނުނު ޓީމަށް ވަނީ ބަދަލުތަކެއް އައިސްފަ އެވެ.\nމިދިޔަ ސިޒަންގެ ބޮޑު ބައެއްގައި އެ ޓީމަށް ކުޅުނު އަލީ އަޝްފާގް (ދަގަނޑޭ) އޭއެފްސީ ކަޕަށް ޓީސީއަށް ބަދަލުވި އެވެ. އަދި ދިވެހި ޕްރިމިއާ ލީގަށް ފަހު އެ ޓީމަށް ކޯޗް ކޮށްދިން ރާއްޖޭގެ އެންމެ ކާމިޔާބު ކޯޗް އަލީ ސުޒޭން ވެސް ވަނީ އެ ޓީމުން ވަކިވެ ގައުމީ ޓީމުގެ އެސިސްޓެންޓް ކޯޗްގެ މަގާމާ ހަވާލުވެފަ އެވެ. ގާތް ގަނޑަކަށް ހަތް އަހަރުގެ މެދުކެނޑުމަކަށް ފަހު ސުޒޭން މިއަހަރު ކުލަބު ފުޓްބޯޅައިން ނުފެންނާނެ އެވެ.\nދިވެހޮ ޕްރިމިއާ ލީގަށް ފަހު އެ ޓީމުގެ ކޯޗް ކަމާ ހަވާލުވީ ށ. ފޯކައިދޫ އަދި އއ. މާޅޮސްގެ ކުރީގެ ކޯޗް އަލީ ނިޝްތާރު މުހައްމަދެވެ. އޭނާގެ ކޯޗް ކަމުގެ ދަށުން ކުރިމަތިލި ފުރަތަމަ މުބާރަތަކީ އެފްއޭ ކަޕެވެ. އެ މުބާރާތުގެ ކްއާޓާ ފައިނަލު މެޗުގައި މާޒިޔާއަށް ގްރީންގެ ކިބައިން ސަލާމަތް ވެވުނީ ކިރިޔާ އެވެ. ކޮރޮނާ ވައިރަސް އާ ގުޅިގެން ސީޒަން މެދުކަނޑަލުމަށް ފަހު ކުރިއަށް ނުގެންދަން އެފްއޭއެމުން ނިންމީ އެހާހިސާބުންނެވެ.\nއާ ސީޒަނާ ކުރިމަތިލާއިރު ގްރީންގެ ޓީމުން މަދުވަނީ އަޝްފާގް އެކަންޏެއް ނޫނެވެ. މިޑްފީލްޑާ މުހައްމަދު އާރިފް (ބަކާ) އަދި ފޯވަޑް މުހައްމަދު އުމޭރު ވެސް ވަނީ ގްރީން ދޫކޮށްލާފަ އެވެ. ބަކާ ބަދަލުވީ ޔުނައިޓެޑް ވިކްޓަރީ އަށެވެ. އުމޭރު ބަދަލުވީ މާޒިޔާ އަށެވެ. އާ ސީޒަނަށް ގްރީންއާ ގުޅުނީ ޒުވާން ފޯވަޑް މުހައްމަދު ޖައިލަމް (އޮގީ) ޕާކިސްތާންގެ ކީޕަރު ސާގިބް ހަނީފް އަދި އަންސަރު އިބްރާހިމް (އަންކޮ) އެވެ. އަނިޔާގެ ސަބަބުން މިދިޔަ ސީޒަންގެ ބޮޑު ބައެއް ގެއްލުނު ކީޕަރު ލަބާން ޝަރީފްވެސް ވަނީ އިއްޔަ ޕްރެކްޓިހަށް ނުކުމެފަ އެވެ.\nގްރީންގެ ޕްރެކްޓިހުގައި ކޯޗް ނިޝްތާރު ކުޅުންތެރިންނަށް އިރުޝާދު ދެނީ --- ފޮޓޯ: ޑީޕީއެލް\nއާ ސީޒަނަށް ޕްރެކްޓިސް ފެށި ތިން ވަނަ ޓީމަކީ ގްރީން އެވެ. މީގެ ކުރިން މާޒިޔާ އަދި ކުލަބު ވެލެންސިއާ ވަނީ ޕްރެކްޓިސް ފަށާފަ އެވެ. ކޮވިޑް-19 ގެ ހާލަތު ކަމަށް ވުމުން، ކުލަބުތަކުގެ ޕްރެކްޓިސް ފެށީ އެޗްޕީއޭއިން އެކަމަށް ހުއްދަ ދިނުމުންނެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވެފައި ވަނީ، ގައުމީ ފެންވަރުގެ ޕްރެކްޓިސް ވަކި ގައިޑްލައިނަކުން ގެންދާނެކަން ހާމަ ކޮށް އެފްއޭއެމުން ތައްޔާރު ކުރި ގައިޑްލައިންއާ ބެހޭގޮތުން އެޗްޕީއޭ އާ މަޝްވަރާ ކުރުމުން އެ ގައިޑްލައިނާ އެއްގޮތަށް ޕްރެކްޓިސް ކުރުމުގެ ހުއްދަ ދޭން އެޗްޕީއެޗްޕީއޭއިން ނިންމީ ކަމަށެވެ. އެޗްޕީއޭގެ އޮފިޝަލް ވިދާޅުވެފައި ވަނީ ގައުމީ ފެންވަރުގެ ޕްރެކްޓިސް ފެށުމުގެ ހުއްދަ އެ އެތޯރިޓީން ދީފައި ވާނެ ކަމަށެވެ. އެހެންނަމަވެސް އާންމުކޮށް ކުޅިވަރުގެ ހަރަކާތްތައް ކުރިއަށް ގެންދިއުން އަދިވެސް މަނާކޮށްފައި ވާނެކަން ފާހަގަ ކުރެއްވި އެވެ.\nއެޗްޕީއޭ އާއި އެފްއޭއެމުން ކުރި މަޝަވްރާތަކުގައި، ފުރަތަމަ ޑިވިޝަންގެ ކުލަބުތަކަށް ޕްރެކްޓިސް ކުރުމުގެ ހުއްދަ ދިނުމަށް ނިންމީ މިމަހު ކުރީ ކޮޅު އެވެ. އެފްއޭއެމުން ވަނީ ފުރަތަމަ ޑިވިޝަންގެ ކުލަބުތަކަށް ހުއްދަ ހޯދުމަށް އެޗްޕީއޭގެ އިތުރުން ފުލުހުންނާއި ޔޫތު ސްޕޯޓްސް މިނިސްޓްރީއާއެކު ގިނަ މަޝްވަރާތަކެއް ކޮށްފަ އެވެ. ކުލަބުތަކަށް ޕްރެކްޓިސް ފެށުމުގެ ހުއްދަ ދިނުމާ ބެހޭގޮތުން އެފްއޭއެމުން ވަނީ މިއަހަރު މިހާތަނަށް ދެ މަރުހަލާއެއްގައި މުއައްސަސާތަކާއެކު މަޝްވާރާ ކޮށްފަ އެވެ.\nއެންމެ ފުރަތަމަ މަރުހަލާއަކީ، އޭއެފްސީ ކަޕްގައި ރާއްޖެއިން ވާދަ ކުރާ ދެ ޓީމަށް ޕްރެކްޓިސް ފެށުމުގެ ހުއްދަ ދިނުމަށެވެ. އޭރުވެސް އެންމެ ފުރަތަމަ ޕްރެކްޓިސް ފެށީ މާޒިޔާއިންނެވެ. ކުރިން ހަމަޖެހިފައިއޮތީ، މި މަހު އޭއެފްސީ ކަޕް ފެށުމަށެވެ. އެހެންނަމަވެސް އޭއެފްސީ ކަޕް ކުޅޭ ގައުމުތަކުގެ ކޮވިޑް-19 ގެ ހާލަތު ގޯސްކޮށް އޮތުމުން އޭއެފްސީން މިދިޔަ މަހު ވަނީ އެ މުބާރާތް ކެންސަލް ކޮށްފަ އެވެ.\nސަސް ބަލިކޮށް ގުރީން ހަތަރަކަށް\nއީގަލްސް ބަލިކޮށް ގުރީން ތިން ވަނައަށް


ޓްރަމްޕް ރައީސްކަމުން ދެވަނަ ފަހަރަށް އަޒުލުކުރުމަށް ހައުސްއިން...\nޓްރަމްޕް ރައީސް ކަމުން އަޒުލުކުރުން\nޓްރަމްޕް ރައީސްކަމުން ދެވަނަ ފަހަރަށް އަޒުލުކުރުމަށް ހައުސްއިން ފާސްކޮށްފި\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ހައުސް އިން ދެ ފަހަރަށް ފާސްކުރި ފުރަތަމަ ފަހަރު\nޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީގެ 10 މެމްބަރުން ވަނީ ޓްރަމްޕް ވެރިކަމުން އަޒުލުކުރުމަށް ވޯޓު ދެއްވާފައި\nޓްރަމްޕް ވެރިކަމުން އަޒުލުކުރުމަށް ފާސްވެފައިވަނީ 232 ވޯޓު 197 ވޯޓުން\nމިއީ ޓްރަމްޕް ވެރިކަމުން އަޒުލުކުރުމަށް ފާސްކުރި ދެވަނަ ފަހަރު\n14 ޖެނުއަރީ 2021 | ބުރާސްފަތި 04:59\nއެމެރިކާގެ ރައީސް ޑޮނަލްޑް ޓްރަމްޕް ރައީސް ކަމުން އަޒުލުކުރުމަށް ހައުސް އިން ދެވަނަ ފަހަރަށް ފާސްކޮށްފިއެވެ.\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ހައުސް އިން ދެ ފަހަރަށް ފާސްކުރި ފުރަތަމަ ފަހަރެވެ. މިފަހަރު ޓްރަމްޕް ވެރިކަމުން އަޒުލުކުރުމަށް ހައުސްއިން ފާސްކޮށްފައިވަނީ ޖެނުއަރީ މަހުގެ6ވަނަ ދުވަހު ކެޕިޓޮލްގައި ހިނގާދިޔަ ކަންތައްތަކާއި ގުޅިގެންނެވެ. ރައީސްގެ ހައިސިއްޔަތުން ލިބިވަޑައިގަންނަވާފައިވާ ބާރުތައް ޤާނޫނުތަކުގެ ބޭރުން ހިތްޕަވާ ހަމަނުޖެހުން އުފެއްދުމަށް މަސައްކަތްކުރެއްވުމާއި ގުޅިގެން ޓްރަމްޕް ވެރިކަމުން އަޒުލުކުރުމަށް މިވަނީ ފާސްކޮށްފައެވެ.\nހައުސް އިން ޓްރަމްޕް ވެރިކަމުން އަޒުލުކުރުމަށް ފާސްކޮށްފައި މިވަނީ އެކަން ހިނގާދިޔަތާ ގާތްގަނޑަކަށް ހަފްތާއެއްވީތަނާއެވެ. ޓްރަމްޕް ވެރިކަމުން އަޒުލުކުރުމަށް ފާސްވެފައިވަނީ 232 ވޯޓު 197 ވޯޓުންނެވެ. ޓްރަމްޕް ވެރިކަމުން އަޒުލުކުރުމަށް ފެންނަކަމަށް ވޯޓު ދެއްވި 232 މެމްބަރުންގެ ތެރޭގައި ޓްރަމްޕް ނިސްބަތްވެވަޑައިގަންނަވާ ރިޕަބްލިކަން ޕާޓީގެ 10 މެމްބަރުންވެސް ހިމެނިވަޑައިގަންނަވައެވެ. ވަކިކޮޅަކަށް ވޯޓު ނުދެއްވާ4މެމްބަރުން ތިއްބެވިއެވެ.\nމިއީ އެމެރިކާގެ ތާރީޚުގައި ރައީސަކު ވެރިކަމުން އަޒުލުކުރުމަށް ފާސްކުރި ހަތަރު ވަނަ ފަހަރެވެ. އަދި މިއީ ރައީސަކު ވެރިކަމުން ދުރުކުރުމަށް އެންމެ ގިނަ އަދަދެއްގެ ވޯޓު ލިބިގެންދިޔަ ފަހަރުވެސްމެއެވެ. މީގެ އިތުރުން މިފަހަރަކީ ރައީސަކު ވެރިކަމުން އަޒުލުކުރުމަށް މައި ދެ ޕާޓީކަމަށްވާ ރިޕަބްލިކަން އާއި ޑިމޮކްރަޓުންގެ މެދުގައި ކިރިޔާވެސް ޚިޔާލު އެއްގޮތްވި ފަހަރުވެސްމެއެވެ.\nޓްރަމްޕް ރައީސްކަމުން އަޒުލުކުރުމަށް ވޯޓު ދެއްވި މެމްބަރުންގެ ތެރޭގައި ކުރީގެ ނައިބު ރައީސް ޑިކް ޗޭނީގެ ދަރިކަނބަލުން އަދި ހައުސްގައި އިންނަވާ ރިޕަބްލިކަން މެމްބަރު ލިޒް ޗޭނީ ހިމެނި ވަޑައިގަންނަވައެވެ.\nޓްރަމްޕް ވެރިކަމުން އަޒުލުކުރުމަށް ހައުސްއިން ފާސްކުރިނަމަވެސް އަދި ޓްރަމްޕް ވެރިކަމުން އަޒުލު ކުރެވިގެންނުދާނެއެވެ. އެއީ އެކަމާމެދު ފަހު ބަސް ބުނުމުގެ ބާރު ސެނެޓަށް ލިބިގެންވާތީއެވެ. ހައުސް އިން ޓްރަމްޕް ވެރިކަމުން އަޒުލުކުރުމަށް ފާސްކުރުމާއެކު ހައުސްގެ ސްޕީކަރ ނެންސީ ޕެލޯސީ އަށް އެއަރޓިކަލް ސެނެޓަށް ފޮނުއްވަން ޖެހިވަޑައި ގަންނަވާނެއެވެ. ސެނެޓަށް އަރޓިކަލް ފޮނުއްވާނެ އިރެއް ނިންމަވާނީ ޕެލޯސީއެވެ.\nޑިމޮކްރަޓިކް ގިނަ މެމްބަރުން ބޭނުންފުޅުވަނީ ވީއެންމެ އަވަހަކަށް އެއަރޓިކަލް ސެނެޓަށް ފޮނުވާ އަޒުލުކުރުމުގެ ކަންކަން ފެށުމަށެވެ. ނަމަވެސް ސެނެޓްގައި ހުންނަވާ ރިޕަބްލިކަން މެޖޯރިޓީ ލީޑަރ މިޗް މެކާނަލް ވަނީ ޓްރަމްޕް އަޒުލުކުރުމުގެ މަސައްކަތް ވަގުތުން ވަގުތަށް ސެނެޓްގައި ފެއްޓެވުމަށް ޑިމޮކްރަޓުން ގޮވާލެއްވި ގޮވާލެއްވުން ގަބޫލުނުކުރައްވާފައެވެ. ސެނެޓްގައި އެކަން ކުރިޔަށްދާނީ ޖެނުއަރީ މަހުގެ 20 ވަނަ ދުވަހު އައު ރައީސް ޖޯ ބައިޑަން ވެރިކަމުގެ ހުވާކުރެއްވުމުންނެވެ.\nއެކަމާއި ގުޅޭގޮތުން މެކާނަލް ސެނެޓްގައި ތިއްބަވާ ރިޕަބްލިކަން މެމްބަރުން އަރިހު ވިދާޅުވެފައިވަނީ ޓްރަމްޕް ވެރިކަމުން އަޒުލުކުރުމުގެ ކަންތަކުގައި ވޯޓު ދެއްވާނެ ގޮތެއް އަދި ނުނިންމަވާ ކަމަށާއި ސެނެޓާއި ހަމައަށް މައްސަލަ އައުމުން އެކަން ބައްލަވާނެކަމަށެވެ.\nޖެނުއަރީ މަހުގެ6ވަނަ ދުވަހު ކެޕިޓޮލްގެ ތެރެއަށް ގަދަކަމުން ބަޔަކު ވަދެ ހިންގި ހަމަނުޖެހުމާއި ގުޅިގެން ޓްރަމްޕް ވެރިކަމުން އަޒުލުކުރުމުގެ މަސައްކަތް ޑިމޮކްރަޓުން ވަގުތުން ފެށިއެވެ. އެގޮތުން ވެރިކަމުން އަޒުލުކުރުމުގެ ވޯޓު ނެގުން ނުވަތަ އެމެންޑްމަންޓް 25 ގެ ބޭނުންކޮށްގެން ނައިބު ރައީސް މައިކް ޕެންސް އަށް ވެރިކަމުގެ ބާރުތައް ނެންގެވުމަށް ޑިމޮކްރަޓުން މަސައްކަތްފެށިއެވެ. އެހެންނަމަވެސް އެންމެ ފަހު ވަގުތާ ހަމައަށްވެސް ޕެންސް ވިދާޅުވަމުން ގެންދެވީ އެމެންޑްމަންޓް 25 ގެ ބޭނުންކުރައްވަން ބޭނުންފުޅުނުވާ ކަމަށެވެ. އަދި މަގާމުން އިސްތިއުފާ ދެއްވުމަށް ޓްރަމްޕް ބޭނުންފުޅުނުވާ ކަމަށެވެ.\nއެހެންކަމުން ޑިމޮކްރަޓުން ޓްރަމްޕް ރައީސް ކަމުން އަޒުލުކުރުމުގެ މަސައްކަތް ބުދަ ދުވަހު ފެށިއެވެ. އަދި އެކަން ކާމިޔާބުކޮށްފައިވާއިރު ރިޕަބްލިކަން މެމްބަރުން ވަނީ ޓްރަމްޕް ވެރިކަމުން އަޒުލުނުކޮށް އެކަން އެހެން ގޮތަކަށް އަނބުރާލެއްވުމަށް ގިނަ މަސައްކަތްތަކެއް ކުރައްވާފައެވެ. އެގޮތުން ޓްރަމްޕް ކުރެއްވި ކަންތައް ހައުސްއިން ކުށްވެރިކުރުމާއި އެކަން ތަހުގީގުކުރުމަށް ކޮމިޝަނެއް އެކުލަވާލުންފަދަ ކަންތައްތައް ކުރުމަށް ރިޕަބްލިކަން މެމްބަރުން ގެންދެވީ ހުށަހަޅުއްވަމުންނެވެ. ނަމަވެސް ހައުސްގެ ސްޕީކަރ ހުންނެވީ ޓްރަމްޕް ރައީސް ކަމުން އަޒުލުކުރުން ނޫން އެހެން ގޮތަކަށް އެކަން ނިންމަވާގޮތަކަށް ނޫނެވެ.\nރައީސަކު ވެރިކަމުން އަޒުލުކުރުމުގެ މަރުހަލާ ކުރިޔަށްދާގޮތާއި ޚިލާފަށް ގާތްގަނޑަކަށް އެއް ދުވަސްތެރޭގައި ހައުސްއިން ޓްރަމްޕް ވެރިކަމުން އަޒުލުކޮށްފައިވާއިރު ދެން އޮތީ ސެނެޓްގައި ކަން ކުރިޔަށްދާނެ ގޮތެވެ. މީގެކުރިން ޓްރަމްޕް ވެރިކަމުން އަޒުލުކުރުމަށް 2020 ވަނަ އަހަރު ނެގުނު ވޯޓު ކާމިޔާބުކުރެއްވީ ޓްރަމްޕެވެ. ނަމަވެސް މިފަހަރު އެކަން އެހެން ގޮތަކަށް ބަދަލުވުމަކީވެސް އެކަށީގެންވާ ކަމެކެވެ.\nސެނެޓުން ޓްރަމްޕް ވެރިކަމުން އަޒުލުކުރުމަށް ފާސްކޮށްފިނަމަ ޓްރަމްޕް ވެެގެންދާނީ ސެނެޓުން ވެރިކަމުން އަޒުލުކުރުމަށް ފާސްކުރާނެ ފުރަތަމަ ރައީސަށެވެ. މީގެކުރިން ރައީސުން ވެރިކަމުން އަޒުލުކުރުމަށް ފާސްވެފައިވަނީ ހައުސް އިންނެވެ. ސެނެޓާ ހިސާބުން އެކަން ކާމިޔާބު ވެފައެއްނުވެއެވެ.


Inguriadhoo councilge madhaha mubaaraatheh baavvanee | Fainu Online\nއިނގުރައިދޫ ކައުންސިލުން މަދަހަ މުބާރާތެއް ބާއްވަނީ\nއިބްރާހިމް ފަހީމް 12 މާރިޗު 2022, ހޮނިހިރު, 23:29\nކުރިޔަށް އޮތް ރަމަޟާން މަހު ރ. އިނގުރައިދޫ ކައުންސިލުން މަދަހަ މުބާރާތެއް ބާއްވަން ނިންމައިފިއެވެ.\nއިނގުރައިދޫ ކައުންސިލުން ކޮށްފައިވާ އިއުލާނެއްގައި ބުނެފައިވަނީ، މި މުބާރާތަކީ ރައްޔިތުންގެ މެދުގައި ދީނީ އަދި އަދަބިއްޔާތަށް ލޯބިޖައްސާ، މަދަހަ ކިޔުމުގެ ފަންނު ކުރިއެރުވުމުގެ މަގުސަދުގައި ބާއްވަން ނިންމި މުބާރާތެއް ކަމަށެވެ.\nހުރިހާ އުމުރުފުރައެއްގެ މީހުންނަށް ވެސް ބައިވެރިވެވޭގޮތަށް ބާއްވާ މި މުބާރާތުގައި ބައިވެރިވާން ބޭނުންވާ ފަރާތްތަކުން 31 މާރޗް 2022 ވާ ބުރާސްފަތި ދުވަހުގެ 12:00 ގެ ކުރިން ފޯމް ހުށަހަޅަންޖެހެއެވެ.\nމި މުބާރާތް ފެށުމަށް ހަމަޖެހިފައިވަނީ އޭޕްރީލް 14 ގައެވެ.


Fitness ah samaalukandhey 82 aharuge maama eh\nއުމުރުން ދުވަސްވިޔަސް ކަސްރަތުކޮށް ފިޓްކޮށް ހުންނަން މަސައްކަތްކުރެވޭނެކަން 82 އަހަރުގެ މާމައެއް ވަނީ ސާބިތުކޮށްދީފަ އެވެ. މި މާމަ ކަސްރަތުކުރާ ވީޑީއޯއެއް ސޯޝަލްމީޑިއާގައި މިހާރު ވައިރަލްވެފައިވާއިރު ވީޑިއޯގައި ފެންނަނީ ގޭގައި ހުރެގެން މާމަ ބަރު އުފުލައި ކަސްރަތުތައް ކުރާ ތަނެވެ.\nމި ވީޑިއޯ ސޯޝަލް މީޑިއާގައި ޝެއާ ކޮށްފައިވަނީ އަންހެންމީހާގެ މާމަ ދަރިއެއް ކަމަށްވާ ޗިރާގް ޗޯޑިއާ އެވެ. ޗިރާގް ބުނެފައިވާ ގޮތުގައި އިންޑިޔާގެ ޗެންނައިގައި ދިރިއުޅޭ އޭނާގެ މާމައަކީ ފިޓްނަސް އަށް ވަރަށް ލޯބިކުރާ މީހެކެވެ.\nމާމަގެ އިތުރު ވީޑީއޯތައް ވެސް ޗިރާގް މީގެ ކުރިން ވެސް ސޯޝަލް މީޑިއާގައި ހިއްސާ ކުރަމުން އާދެ އެވެ. ނަމަވެސް އޭނާއަށް އެންމެ ބޮޑު ތަރުހީބެއް ލިބިފައިވަނީ އެންމެ ފަހުން ޕޯސްޓް ކުރި ވީޑިއޯ އަށެވެ.\nޗިރާގު ބުނި ގޮތުގައި އެގެޔަށް ޒިޔާރަތްކުރާ މެހެމާނުން ވެސް މާމަ ފިޓްނަސް އަށްކުރާ މަސައްކަތް ފެނިފައި ހައިރާން ވެއެވެ. އަދި ހުރިހާ ވޯކްއައުޓްތަކެއް މާމަ ފުރިހަމަކޮށްލާލެއް މޮޅުކަމުން އެމީހުން ތިބޭނީ ބުނާނެ އެއްޗެއް ނޭނގިފަ އެވެ.\n"ވަރަށް ގިނަ މީހުން ހީކުރަނީ އުމުރުން ދުވަސްވީމަ އެހާ ވަރުގަދަ ކަސްރަތު ތަކެއް ނުކުރެވޭނޭ. ބަރު އުފުލާ ކަސްރަތުތަކެއް ވެސް ނުކުރެވޭނޭ. ނަމަވެސް މި ޒަމާނުގައި ރަނގަޅަށް އިރުޝާދު ދޭނެ މީހެއް ހުރިނަމަވެސް މިއީ އުމުރުން ދުވަސް ވިޔަސް ކުރެވޭނެ ކަންތައްތައް،" ޗިރާގް ބުންޏެވެ.\nޗިރާގު ބުނި ގޮތުގައި މާމަ ކުރާ ކަސްރަތު ތަކަކީ ސީދާ މާމައަށް ޚާއްސަކޮށް ފަރުމާ ކޮށްފައިވާ ކަސްރަތު ތަކެކެވެ. އޭނާގެ ސިއްހީ މައްސަލަތަކަށް ބަލާފައި އޭނާ އަމިއްލައަށް މާމައަށް ތައްޔާރުކޮށްދީފައިވާ ކަސްރަތު ޕްރޮގްރާމެކެވެ.\n"މާމަ ބޭނުންވީ ޖިމް އަށް ނުދިޔަސް ގޭގައި ކަސްރަތުކޮށް ފިޓް މީހަކަށް ވާން. އަދި އަމިއްލަ ހާލައިގެން އުޅެލެވޭ ވަރުގެ ގާބިލް ކަމެއް ހަށިގަނޑަށް ގެންނަން. އެހެންވެ ގޭގައި ހުރި ބައެއް އެއްޗެތި ބޭނުންކޮށްގެން މާމައަށް ރަނގަޅު ކަސްރަތު ޕްރޮގްރާމެއް ތައްޔާރުކުރީ،' ޗިރާގް ބުންޏެވެ،\nމާމަ ކަސްރަތުކުރާއިރު މާމައާއެކު ޗިރާގް އާއި އިތުރު މާމަ ކުއްޖެއް ވެސް ބައިވެރިވެ އެވެ.


ރަސްދޫ ގޮނޑުދޮށް ހިމާޔަތްކުރަން އަށް މިލިއަން ރުފިޔާ ކަނޑައަޅައިފި – Haftha\nFri, 29 May, 2020, 5:28 pm\nރަސްދޫ ގޮނޑުދޮށް ހިމާޔަތްކުރަން އަށް މިލިއަން ރުފިޔާ ކަނޑައަޅައިފި\nއއ. ރަސްދޫ ގޮނޑުދޮށް ގިރާ މައްސަލައަށް ހައްލެއް ހޯދުމަށް 8 މިލިއަން ދިވެހި ރުފިޔާ ކަނޑައަޅާފައިވާ ކަމަށް ފޮރިން މިނިސްޓްރީން ބުނެފިއެވެ.\nފޮރިން މިނިސްޓްރީން ބުނީ، އެއީ އިންޑިއާ ސަރުކާރުން ރާއްޖެއަށް ދީފައިވާ 6.9 މިލިއަން އެމެރިކާ ޑޮލަރުގެ ތެރެއިން ކަނޑައެޅި އަދަަދެއް ކަމަށް ބުންޏެވެ. އަދި ރަސްދޫގެ ބޮޑު ސަރަހައްދެއް ގިރެމުންދާއިރު، އެ މަޝްރޫއުގެ ދަށުން ރަސްދޫގައި ގިރަމުންދާ 179 މީޓަރުގެ ސަރަހައްދެއް ހިމާޔަތް ކުރެވޭނެ ފޮރިން މިނިސްޓްރީން ބުންޏެވެ.\nގެސްޓުހައުސްގެ ވިޔަފާރި ވެސް ވަރަށް ބޮޑަށް ފުޅާވަމުން އަންނަ ރަސްދޫގެ ގޮނޑުދޮށް ކުރިން ބޭނުންކުރަމުން އައީ ކުނި ގޮނޑެއްގެ ގޮތުގައި ކަމުން އެތަނަށް އަވަސް ހައްލެއް ބޭނުންވާ ކަމަށް ފޮރިން މިނިސްޓްރީން ބުންޏެވެ.\nއިންޑިއާ ސަރުކާރުން ރާއްޖެއަށް 6.9 މިލިއަން ޑޮލަރުގެ ހިލޭ އެހީއެއް ދިނުމަށް އިންޑިއާ އިން އެއްބަސްވީ އެގައުމުގެ އެކްސްޓާނަލް އެފެއާޒް މިނިސްޓަރު ސުޝްމާ ސްވާރާޖް މާޗް މަހު ރާއްޖެއަށް ކުރެއްވި ދަތުރުފުޅުގަ އެވެ.


Focus othee muvazzafun salaamayi kuran!\nހޮޓާ ހިންގާ، އަބްދުﷲ ޖަމީލުގެ މާލޭގައި ކެއިން ބުއިމުގެ ވިޔަފާރި ކުރާ ވަރަށް ގިނަ ދުވަސް ވެއްޖެ އެވެ. މާލޭގައި އޭނާގެ ހަތަރު ތަނެއް ހިނގަހިނގާ އޮވެ އެވެ. މިއީ އޭނާއަށް ކުރިން މާ ރަނގަޅަށް ވެސް ބޮޑު އާމްދަނީއެއް ލިބެމުން އައި ކަމެކެވެ. އެކަމަކު ކޮވިޑް-19 އިގެ ބަލާއާފާތާއެކު ރާއްޖޭގައި ރައްކާތެރި ކަމަށްޓަކައި ސައި ހޮޓާތަކާއި ކެފޭ / ރެސްޓޯރެންޓްތައް ބަންދު ކުރުމާއެކު މުޅި ހާލަތު އެކޮޅުކޮޅުން ޖެހިފައި ވެއެވެ.\nމިހާރު އެފަދަ ތަންތަނުން ހަމައެކަނި ކުރެވެނީ "ޓޭކްއަވޭ" އާއި "ޑެލިވަރީ" އެވެ. އެހެން އެއްވެސް ވިޔަފާރިއެއް ނެތެވެ. ވަރަށް މަދު އަދަދެއްގެ ބަޔަކު ތަންތަނަށް ގޮސް ގޮސް ކާއެއްޗެއް ގަނެލައިގެން ދިއުމާއި އޯޑަރު ކޮށްގެން ގެއަށް ގެންދިއުން ފިޔަވައި އެހެން ކަމެއް ނެތެވެ. އާބާދީގެ ވޮލިއުމް ބޮޑު އެހެން ގައުމުތަކުގައި ވާހެން ރާއްޖެއަކު ނުވެއެވެ. ރާއްޖޭގައި ގިނަ ބަޔަކު "ގޭބަންދުގައި" ތިބި ނަމަވެސް ޓޭކަވޭ އާއި ޑެލިވަރީގެ ވިޔަފާރިއަށް ކުރިން ހީރުވަރުގެ ޑިމާންޑެއް މިހާލަތުގައި ވެސް އުފެދޭ ގޮތެއް ނުވި އެވެ. އަދި ވަރަށް ގިނަ ތަންތަނުގައި އެ ކެޕޭސިޓީއެއް ވެސް ނެތެވެ.\nމި ވިޔަފާރި ކުރާ ގިނަ މިހުން ބުނާ ގޮތުގައި މިހާރު މަސައްކަތް ކުރަނީ އެންމެ ބޭނުމެއްގަ އެވެ. ހަމައެކަނި މުވައްޒަފުންގެ ހަރަދުތައް ކަވަރު ކުރާށެވެ. އެނޫން ބޭނުމެއް ނެތެވެ.\n"މުވައްޒަފުންނަށް މިހާރުގެ ހާލަތު އެނގޭ. އެހެންވެ ހުރިހާ މީހުން އެއްބަސް ކިޔާފަ މިކަން މިކުރަނީ ހަމައެކަނި އެ މީހުންގެ މުސާރަތައް ފޫބައްދަން. އެކަން ކުރެވުމުން މިވަގުތަށް އެ ނިމުނީ. މިހާރު ހަތަރު ތަނުން ދުވާލަކު ކިރިޔާ މި ލިބެނީ 9،000 ރުފިޔާ... މިއީ މުޅި ދުނިޔެއަށް އައިސްފައި އޮތް ހާލަތެއް. މި ހާލަތުގައި މިކަން އޮންނާނީ ވެސް ހަމަ މިހެން،" އަމީނީމަގު އިމާދުއްދީން ސްކޫލް ކައިރީ ހިންގާ، ރަތްދެބައި ޓޭކްއަވޭ ކައިރީގައި ހުރެ ވާހަކަ ދައްކަމުން ޖަމީލު ބުންޏެވެ.\nމި ވިޔަފާރި ހިންގާ މީހުން ބުނާ ގޮތުގައި ބަލާބެލުމަށް މީހުން ގިނަ ކަމަށް ފެނުނަސް، މަދު ތަނަކަށް ނޫނީ އެކަށީގެންވާ އާމްދަނީއެއް މިހާރަކު ނުލިބޭނެ އެެވެ. އެއާ ހިލާފަށް ކުރިން މިއީ ބޮޑު، ރަނގަޅު އާމްދަނީއެއް ލިބޭ މޮޅު ވިޔަފާރިއެކެވެ. މާލޭގެ ބޮޑެތި މަގުތަކުގައި ހިންގާ ތަނަކުން ރަނގަޅު އާމްދަނީއެއް މިހާރު ލިބުނަސް ގޯޅިތަކާއި ގިނަ ރެސްޓޯރެންޓްތަކުގައި ހިންގާ ޓޭކްއަވޭ ތަކަށް ލިބޭ އާމްދަނީ ވަރަށް ދަށެވެ. އެއްވެސް ވަރެއް ނުވެ ލައްޕަން ޖެހޭ ތަންތަން މަދެއް ނުވާނެ އެވެ.\nޓޭކް އަވޭގެ ހިދުމަތްދޭ ތަނެއްގެ ބޭރުގައި މީހަކު މަޑުކޮށްލައިގެން -- އަހުމަދު އަޝްހާދު | އަވަސް އޮންލައިން\nޓޭކް އަވޭގެ ހިދުމަތްދޭ ތަނެއްގެ ބޭރުގައި މީހަކު މަޑުކޮށްލައިގެން: ގިނަ ވިޔަފާރިތަކުގެ އާމްދަނީ ބޮޑުތަނުން ވަނީ ދަށްވެފައި -- އަހުމަދު އަޝްހާދު | އަވަސް އޮންލައިން\nމާލޭގައި އެންމެ ފުޅާކޮށް ޕިއްޒާގެ ވިޔަފާރި ކުރާ ޖެލީގެ ވިޔަފާރި ވެސް މިހާރު އޮތީ ހަމައެކަނި މުވައްޒަފުންގެ ހަރަދު ބެލެހެއްޓުމަށެވެ. އެ ތަނުން ވާހަކަ ދެއްކި އިސް ބޭފުޅަކު ވެސް ވިދާޅުވީ އެހެނެވެ.\n"އިރާދުކުރެއްވިއްޔާ މަސައްކަތް ކުރަމުން މިދަނީ މުވައްޒަފުންގެ ހަރަދުތައް ބެލެހެއްޓޭނެ ވަރު ކުރަން. މިހާރުގެ ހާލަތުން އެކަން ކުރެވުނަސް އެވަރު ރަނގަޅު،" އޭނާ ވިދާޅުވި އެވެ.\nމާލޭގައި ޓޭކް އަވޭގެ ހިދުމަތްދޭ ތަނެއް -- އަހުމަދު އަޝްހާދު | އަވަސް އޮންލައިން\nރާއްޖޭގެ ބޮޑެތި ރިސޯޓު ތަކުން ގިނަ މުވައްޒަފުން ކަނޑާލައި އަދި ބައެއް މުވައްޒަފުން "ނޯޕޭ" އަށް ފޮނުވަމުން ދިޔަ ނަމަވެސް ކާބޯތަކެތީގެ މި ވިޔަފާރި ކުރާ މީހުންގެ ތެރޭގައި އެ ފަދަ ވިސްނުމެއް އަދި ނެތެެވެ. އެކަމަކު ކޮވިޑް-19 އިގެ ސަބަބުން ކުރާ އަސަރުން މި ވިޔަފާރިތައް ކުރިޔަށް އޮތް ދުވަސްތަކުގައި ދާނީ ފަތް ޖެހި ހަލާކުވަމުންނެވެ. އެހެން ވިޔަސް އެ މީހުންގެ ފޯކަސް މި ވަގުތު ހުރީ މުވައްޒަފުންނަށެވެ. އެކަން ކުރެވުމުން މި ވަގުތަށް އެ ނިމުނީ އެވެ.


Maadhama "Ring of fire" irukeytha hifaane: NASA\nލުއި ޚަބަރު - އިރުކޭތަ\nމާދަމާ "ރިންގް އޮފް ފަޔާ" އިރުކޭތަ ހިފާނެ:ނާސާ\nދުނިޔެއަށް ހަނދުގެ ވަށައިގެން އިރު ފެންނަން ހުންނާނީ އަނގޮޓިއެއްގެ ސިފައިގައި\nމި ކޭތަ ހިފަންފަށާނީ ރާއްޖެ ގަޑިން ހަވީރު 17:10\nކ. މާލެ 25 ފެބުރުއަރީ 2017 | ހޮނިހިރު 22:42 12,685\nއިރުކޭތަ ހިފާފައި - ގޫގުލް\n"ރިންގް އޮފް ފަޔާ" ނަމަކަށް ކިޔާ އިރުކޭތައެއް މާދަމާ ހިފާނެ ކަމަށް ނާސާއިން ބުނެފިއެވެ.\nއިރާއިދުނިޔެއާ ދެމެދަށް ވާގޮތަށް ހަނދާއި އެއްރޮނގަކަށް އަންނައިރު، ދުނިޔެއަށް ހަނދުގެ ވަށައިގެން އިރު ފެންނަން ހުންނާނީ އަނގޮޓިއެއްގެ ސިފައިގައި ކަމަށް ރިޕޯޓުތައް ބުނެއެވެ.\nސަދަން ހެމިސްފިއާގެ މޫސުން ރަނގަޅު ހިސާބުތަކަށް މި އިރުކޭތަ ފެންނާނެ ކަމަށް ރިޕޯޓުތައް ބުނެއެވެ. މި އިރުކޭތަ އެންމެ ފުރިހަމައަށް ފެންނީ އާޖެންޓީނާއަށް ކަމަށާއި ސައުތް އެފްރިކާ އަދި ސައުތް އެމެރިކާގެ ބައެއް ސަރަހައްދުތަކަށް އިރުގެ ބޮޑުބައެއް ކަޅުވެފައިވާ ގޮތަކަށް މިއިރުކޭތަ ފެންނާނެކަމަށް ނާސާއިން ހާމަކުރެއެވެ.\nމި ކޭތަ ފެނިގެންދާނެ އިތުރު ސަރަހައްދުތަކުގެ ތެރޭގައި ޗިލީ، އާރޖެންޓީނާ، އެންގޯލާ އަދި ޒެމްބިއާ ފަދަ ސަރަހައްދުތައް ހިމެނެއެވެ. ނަމަވެސް އިރުކޭތަ ފެންނާނެ ސަރަހައްދުތައް ކަމަށް ބުނާ ސަދަން ހެމިސްފިއާގެ ސަރަހައްދުގެ ތެރޭގައި ދިވެހިރާއްޖެ ހިމެނިފައި ނުވާތީ މި އިރުކޭތަ ރާއްޖޭގެ ރަށްތަކަށް ނުފެންނާނެއެވެ.\nމި ކޭތަ ހިފަންފަށާނީ ރާއްޖެ ގަޑިން ހަވީރު 17:10 ގައެވެ. ކޭތަ ފުރިހަމަވާ ވަގުތަކީ ރާއްޖެގަޑިން 18:15 ގައެވެ. ކޭތަ ވީއްލާގޮތަށް ނާސާއިން ލަފާކުރާ ގަޑިއަކީ ރާއްޖެ ގަޑިން 22:35 އެވެ. ރާއްޖެއަށް މި ކޭތަ ނުފެނުނުކަމުގައި ވީ ނަމަވެސް ލައިވްކޮށް މި ކޭތަ ލައިވްކޮށް ބެލޭނެ ގޮތް ވަނީ ހަމަޖެހިފައެވެ.


Sarukaaru ge idhaaraathah hulhuvaa muhdhathu ithurukohfi\nސަރުކާރުގެ އެންމެ ގިނަ މުވައްޒިފުން މަސައްކަތްކުރާ އޮފީސްތައް ހިމެނޭ ވެލާނާގެ--\nކޮންމެހެން ކުރަންޖެހޭ މަސައްކަތްތައް ކުރުމަށް ސަރުކާރުގެ އިދާރާތައް ހުޅުވާ މުއްދަތު އަންނަ ހަފުތާ އާދީއްތަ ދުވަހުން ފެށިގެން ބުރާސްފަތި ދުވަހުގެ ނިޔަލަށް އިތުރު ކުރަން ރައީސް އިބްރާހިމް މުހައްމަދު ސޯލިހު ނިންމަވައިފި އެވެ.\nރައީސް އޮފީހުން ބުނީ އެ މުއްދަތުގެ ތެރޭގައި އާދީއްތަ ފިޔަވައި އެހެން ދުވަސްތަކުގައި ހެނދުނު 9:00 އިން މެންދުރު 1:00 އަށް ސަރުކާރުގެ އޮފީސް ހުޅުވާގޮތަށް ރައީސް ސޯލިހު ނިންމަވާފައިވާ ކަމަށެވެ. އަދި ސަރުކާރުގެ އޮފީސްތައް ހަފުތާއަކު ހަތަރު ދުވަހު ހުޅުވާގޮތަށް ހަމަޖެއްސެވި ނަމަވެސް، އެ އިދާރާތަކަށް ރައްޔިތުން ހާޒިރުވެގެން ހިދުމަތް ހޯދުމުގެ ފުރުސަތު ހުޅުވައިނުލުމަށް ވެސް ސަރުކާރުގެ އޮފީސްތަކަށް އެމަނިކުފާނު އަންގަވާފައިވާ ކަމަށް ރައީސް އޮފީހުން ބުންޏެވެ.\nސަރުކާރުގެ އިދާރާ ހުޅުވައިގެން ކުރާނެ މަސައްކަތްތައް އެ އިދާރާއެއްގެ ވަޒީރު ނުވަތަ އެ އިދާރާއެއްގެ އެންމެ އިސްވެރިޔާ ކަނޑައަޅުއްވަންވާނެ ކަމަށާއި އިދާރާއެއް ހުޅުވާނީ އެ އިދާރާއަށް މުވައްޒަފުން ހާޒިރުވެގެން އެ އިދާރާއަކުން މި ދުވަސްވަރު ކޮންމެހެން ކުރަންޖެހޭ މަސައްކަތްތައް ކުރުމަށް އެކަނި ކަމަށް ރައީސް އޮފީހުން ބުންޏެވެ. އަދި މި ހާލަތުގައި ވީހާވެސް މަދު އަދަދެއްގެ މުވައްޒަފުން މަސައްކަތަށް ނެރުމަށް ސަރުކާރުގެ އޮފީސްތަކަށް އަންގަވާފައިވާ ކަމަށް ވެސް ރައީސް އޮފީހުން ބުންޏެވެ.\nމީގެ އިތުރުން، ސަރުކާރުގެ އޮފީސްތައް ހުޅުވަން ޖެއްސެވި ދުވަސްތަކާއި ވަގުތުތަކުގެ އިތުރުން އެހެން ވަގުތެއްގައި ސަރުކާރުގެ އިދާރާއެއް ހުޅުވައިގެން ކޮންމެހެން މަސައްކަތެއް ކުރަން ޖެހިއްޖެ ހިނދެއްގައި، އެ އިދާރާއެއްގެ ވަޒީރު ނުވަތަ އެންމެ އިސްވެރިއަކު ކަނޑައަޅުއްވާ ގޮތެއްގެ މަތިން އެ އިދާރާއެއް ހުޅުވައިގެން އެ މަސައްކަތް ކުރެއްވުމަށް އަންގަވާފައިވާ ކަމަށް ރައީސް އޮފީހުން ބުންޏެވެ. އަދި ސަރުކާރުގެ އޮފީހެއް ހުޅުވައިގެން މަސައްކަތް ކުރަންވާނީ އެ އޮފީހަކުން ކޮންމެހެން ކުރަންޖެހޭ މަސައްކަތްތަކުގެ ތަފްސީލު ހެލްތް ޕްރޮޓެކްޝަން އެޖެންސީ (އެޗްޕީއޭ)އަށް އެ އޮފީހަކުން ހުށަހަޅުއްވުމުން، އެ އެޖެންސީން ކަނޑައަޅުއްވާ ގޮތެއްގެ މަތިން އަދި އެ އެޖެންސީން ކަނޑައަޅުއްވާ މިންގަނޑުތަކާއި އުސޫލުތަކާ އެއްގޮތްވާގޮތުގެ މަތިން ކަމަށް ވެސް ރައީސް އޮފީހުން ބުންޏެވެ.\nސަރުކާރުގެ އޮފީހެއް ހުޅުވިނަމަވެސް، މިހާރެކޭ އެއްފަދައިން، ގޭގައި މުވައްޒަފުން ތިބެގެން ކުރެވެން ހުރި މަސައްކަތްތައް ގޭގައި ތިބެގެން ކުރުމަށާއި، އޮންލައިންކޮށް ދެވެން ހުރި ހިދުމަތްތައް އޮންލައިން ދެމުން ގެންދިއުމަށް ވެސް ރައީސް ސޯލިހު ވަނީ ސަރުކާރު އޮފީސްތަކަށް އަންގަވައިފަ އެވެ.\nކޮވިޑް-19 އާ ގުޅިގެން ރާއްޖެ ލޮކްޑައުން ހާލަތަށް ގެނެސްފައިވީ ނަމަވެސް އެޗްޕީއޭގެ ލަފަޔާއި އިރުޝާދުގެ ދަށުން ލޮކްޑައުންއަށް ލުއިތައް ދެމުން ގެންދާނެ ކަމަށް ސަރުކާރުން ވަނީ އިއުލާންކޮށްފަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް އެޗްޕީއޭ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް